SunOnline: #SUN VAAHAKA: Magnolia 35\nއައިޝާ ނަސީމް 08 Apr 2021, 08:17\n"ރަމަޟާންއަށް ތައްޔާރުވުމުގެ ގޮތުން ތެދުވެރި ހިތަކުން ތައުބާވެ ގިނަ ގިނައިން ގުރުއާން ކިޔަވާ ގުރުއާންގެ އިލްމު ހޯދަން މަސައްކަތްކޮށް ސުންނަތް ނަމާދުކޮށް ސޯޝަލް މީޑިއާ އާ ދުރުހެލިވެ ޒިކުރުކުރުން ގިނަކޮށް އެހެން މީހުންނަށް މާފުދީ ހިތްހެޔޮކޮށް ތިމާގެ އަޚުލާގު ރަގަޅުކުރަން މަސައްކަތް ކުރުމުން ރަމަޟާން މަހުގެ ބޭނުން ހެޔޮގޮތުގައި ހިފޭނެއެވެ."\nރެއިނާ ކާރުން ފޭބިގޮތަށް އެ ކުޑަ ކޮޓެޖާއި ދިމާލަށް ބަލަން ހުއްޓާ ބެލާ ޖިބްރީލްއާއި ކޮންމެވެސް ވާހަކައެއް ދައްކަމުން ނުކުމެގެން އަންނަތަން ފެނުނެވެ. ޖިބްރީލް ސްކޭޓް ބޫޓަށް އަރުވާލަދޭން ބެލާ އެހީވިއެވެ. ފަންގަނޑެއްފަދަ ބޯ އިސްތަށިގަނޑު ކުޑަކޮށް ދިގުކޮށްލާފައި އޮތުމުން ގޯނާކުރަމުން ދިޔަ ވަޔާއެކު އުދުހެމުންދާއިރު ކޮންފަދަ ލޯބިހެއްޔެވެ؟ ރެއިނާ އަށް ދަރިފުޅުގެ މޫނުން ނަޒަރު ވަކިކޮށެއްނުލެވުނެވެ. އައްމާދުއަށް ދައުވަތު ދީފައި އޮތަސް އެ ދުވަހާއި ހަމަޔަށް ހިތަށް ކުޅަދާނަ ނުވެގެން އޭނަގެ ދެފައި އޭނަ ދަމާފައި މިހިސާބަށް ގެނުވީ އަމިއްލަ އެދުމެއްނެތް ލޯބީގެ ސަބަބުންނެވެ. މަންމަގެ ހިތުގައި ދަރިއަކަށްޓަކާ އޮތް ލޯބި ބަޔާންކުރާނީ ކޮން ދުލަކުން ހެއްޔެވެ؟ ޖިބްރީލް ސްކޭޓްކޮށްފައި ރެއިނާއާއި ކައިރިވެލިއެވެ. ކުއްލިއަކަށް އެ ދެލޯ ރެއިނާއާއި ބައްދަލުވިއެވެ. އެއާއެކު ޖިބްރީލްއަށް ސިހުން ލިބުނީކަން ނޭގެއެވެ. އަރިއަޅާލިގޮތަށް ހަށިގަނޑު ސަމާލު ނުކުރެވި އަރިއަޅައިލިއިރުވެސް އެކުއްޖާ އަޑެއް ލައްވާނުލިއެވެ. ރެއިނާއަށް މަގޭ ދަރިފުޅާއޭ ބުނެ ހިފަހައްޓާލެވިއްޖެއެވެ. ޖިބްރީލްގެ ބުރަދަން ހިފަހައްޓާނުލެވި ރެއިނާވެސް ފަހަތަށް ވެއްޓެން ދިޔަގޮތަށް މަތަވީ ފާރުގައި ޖެހިފައެވެ. ރެއިނާއަށް އެ ކުޑަ މޫނުގައި ފިރުމައިލެވުނީ ނިކަން ލޯބިންނެވެ. ހަމަ އެ އޮމާންކަމެވެ. އެ ދިގު ދިގު އެސްފިޔަތަކެވެ. ރެއިނާގެ ލޮލުން ކަރުނަ އޮހިގަތުމާއެކު ލޮލުގައި ބޮސްދިނެވެ.\n"މިކާ......މަންމަގެ މިކާ. މިއީ ދަރިފުޅު މަންމައޭ....ހަދާނެއް ނުވޭތަ؟ "\nޖިބްރީލް ކުއްލިއަކަށް ރެއިނާގެ އަތުތެރެއިން ވީއްލިގެން ސްކޭޓްކޮށްފައި ދިޔަ ބާރުމިނުގައި ގެއަށް ވަދެ ލޯމަތިން ގެއްލުނެވެ.\n"ރެއިން. ލީވް ހިމް ބީ...." ބެލާ ރެއިނާގެ ކޮނޑުގައި އަތް ބޭއްވިއެވެ.\n"ބެލާ. އައި ސްވިއާ އެއީ އަހަރެންގެ މިކާ...."\n"މިކާއަށް ވިއްޔާ މަންމަ ވަކިކުރަން ނޭގުނީ ކީއްވެތަ؟ " ބެލާ އެހިއެވެ.\n"އޭރު މިކާގެ އުމުރުން އެންމެ ތިން އަހަރު..." ރެއިނާގެ ލޮލުން ހިފެހެއްޓުމެއްނެތި ކަރުނަ ފައިބައެވެ. "ބެލާ. އަހަރެން ބޭނުން މިކާއާއި ވާހަކަ ދައްކަން. ހަދާންކޮށްދޭން. ހީޒް މައި ޗައިލްޑް. ސަތޭކަ ޕަސެންޓް ޔަގީންވެއްޖެ. މަންމައަށް ދަރިއަކު ނޯޅޭނެ. އެ އިހުސާސްތައް އެއަށްވުރެ މާ ވަރުގަދަވާނެ. މިކާ ފެނުމުން ހިތުގައި އުފެދިގަތް ލޯތްބާއި ކުލުނަކީ ހަމަ މަންމައެއްގެ ލޯބި ފިޔަވާ ދެވަނައެއްޗެއް ނޫން. އެއީ ހަމަ މަގޭ ދަރިފުޅު. މަގޭ ފުރާނަ...."\nބެލާއަށްވެސް ރެއިނާގެ ކަރުނުން އަސަރުކޮށް ދެލޯ ތެމޭގޮތްވިއެވެ.\n"އެންމެ ރަގަޅު. ޖިބްރީލްއާއި މީޓްކުރުވަދޭނަން...." ބެލާވެސް ރެއިނާގެ ހަގީގީ ދަރިއަކަށް ޖިބްރީލް ވެދާނެތޯ ޔަގީންކުރަން ބޭނުންވިއެވެ.\nދޮރުގައި ޓަކިދީ ޖިބްރީލްއަށް ގޮވާ ގޮވާ ޚަބަރެއްނުވުމުން ރެއިނާ މާޔޫސްވިއެވެ. ދަރިފުޅަށް އޭނަ ވަކިކުރަން ނޭގުނީތީ ހިތާމަކުރިއެވެ. ނަމަވެސް ޖިބްރީލްއަށް ވަގުތުވެސް ދޭން ޖެހޭނެއެވެ. ކުޑަކުއްޖަކު ހަދާން ނެތޭހާ ދުވަސްވެއްޖެއެވެ. ގާތްގަނޑަކަށް ހަ އަހަރަކީ ކުރު މުއްދަތެއް ނޫނެވެ. އެކަމަކު އޭނަގެ މިކާ އެހާ ލޯބިން އުޅެފައި އެހާ ވަރުން މަންމަ ނުލާ ނޫޅެވިފައި ހަމަ ހަދާން ނައްތާލީހެއްޔެވެ؟ އޭނަ ކައިޔާންއާއި ދަރިފުޅު މަތިން ހަދާން ނައްތާލުމެއްނެތި ލޯތްބާއިއެކު ހިތުގެ ފުންމިނުގައި އެ ހަދާންތައް އާކުރާއިރު އޭނަގެ އާއިލާއިން އޭނަ އެއްފަރާތްކޮށްލައިފިއެވެ. މާބޮޑަށް ލޯބިވެވުނީއެވެ. އެވަރަށް ލޯބިވުމުން ހިތަށް ލިބޭނީ ދަތިކަމެވެ. އެއްފަރާތުން ވެވޭ ލޯބީގައި އެހާ ފޮނިކަމެއް ނުހުންނާނެއެވެ.\n"އައިމް ސޮރީ ރެއިން. އަދި ރަގަޅުވާނެ." ބެލާގެ ހިނިތުންވުމުގައި އޯގާތެރިކަމެއްވިއެވެ.\nއައްމާދު ކޮޓަރީގެ ދޮރު ހުޅުވާލާފައިވަން އިރު ޖިބްރީލް އެނދުގައި ނިދިފައި އޮތީ ސްކޭޓް ބޫޓާއެކުގައެވެ. އަޖައިބެއްފަދަ ރީތި އެސްފިޔަތަކުގައި ބޮޑެތި ކަރުނަތިކި ހަރުލާފައެވެ. އަތުތެރެއިން ސޮހިގެން ތިރިއަށް ވެއްޓިފައިވާ ފޮތް ހުޅުވާލިއިރު މިކާގެ ޑައިރީކަން އެގުމުން ހުއްދަނެތި ކިޔާކަށް ބޭނުމެއް ނުވިއެވެ. ނަމަވެސް ހުޅުވުނީ އެންމެ ފަހު ސަފުހާކަމުން ރަތް ގަލަމުން ބޮޑު ފޮންޓަކުން ލިޔެފައިވާ އެ ޖުމްލަ ލޮލުގައި އަޅައިގަތެވެ. އައްމާދުއަށް ހިންދިރުވައިލެވުނެވެ.\n"ޓުޑޭ އައި މެޓް މައި މަމް....." ޖިބްރީލްގެ އަތު ލިޔުމާއެކު ޖުމްލައިގެ ފަހަތުގައި ރަތް ހިތެއް ކުރަހާލާފައެވެ. އަދި މަންމައަކާއި ކުޑަ ކުއްޖަކު އަތުގައި ހިފާލައިގެން ގޮނޑުދޮށުގައި ހިގާލާފައި ދާ މަންޒަރުވެސް މެއެވެ. ފަހަތުންނެވެ. އަންހެންކުއްޖާގެ ބުޅި އިސްތަށިގަނޑާއި ކުޑަކުއްޖާގެ ފަންއިސްތަށިގަނޑުން އައްމާދުއަށްވެސް ހައިރާންކަމެއް ލިބުނެވެ. ޖިބްރީލްއަށް ނޭގިވެސް އެއޮތީ މަންމަގެ އިސްތަށިގަނޑުގެ ސިއްރު ބޭޒާރުވެފައެވެ. ކުޑަކުދިންގެ އެފަދަ ވިސްނުމެއް ނުހުންނާނެތާއެވެ.\nއައްމާދުއަށް ލޯ މަރާލެވުނެވެ. ކަރުނަތިއްކެއް ތިރިއަށް ދަތުރުކރީ އެނގުމަކާ ނުލައެވެ.\nރެއިނާއަކީ ޖިބްރީލްގެ މަންމަކަން އޭނައަށްވަނީ އޮޅުން ފިލާފައެވެ.\nރެއިނާ އާއި ގަޒަލް ބެންޗުގައި އިށީދެލައިގެން ތިބިއިރު ރެއިނާ ހިތްވަރުކުރަން މަސައްކަތްކުރިއެވެ.\n"ސަތޭކަ ޕަސެންޓް ޔަގީންވެއްޖެ. މިކާ ނޯޅޭނެ. އެހެން ކުއްޖަކާ އެ ކަނެކްޝަނެއް ނެތް. މަންމައަށް ދަރިފުޅު އެނގޭނެ. އެހާ ވަރުގަދަ އިހުސާސްތަކެއް އެހެން ކުއްޖަކަށްޓަކާ ހުރުމަކީ އިމްޕޮސިބްލްކަމެއް. ދެރަވަނީ މިކާއަށް މަންމަ ނޭގުނީމަ. މިކާ ހަދާން ނެތުނީމަ. މިކާ އަނގައިން ނުބުނީމަ..އެހެންވެ ހަމަ ދެރަވަނީ. ކައި ހެދިހެން މިކާވެސް ދިޔައީތަ ޖީޖީ..." ރެއިނާ ލޮލުގައި ޓިޝޫ ޖައްސައިލިއެވެ.\n"ސްޓުޕިޑް. ކޮން ގޮތަކަށް ތި ވިސްނަނީ؟ ލިސެން ރެއިން. ދަރިފުޅާއި މަންމައާއި އޮންނަ ގުޅުން އެހެން މީހުންނާ ކޮމްޕެއާ ނުކުރޭ. ފިރިހެން މީހާ ވަރިކޮށްލިޔަސް އެހިސާބުން ހިލޭ މީހަކަށް އެވީ. މި ޒަމާނުގައި އޮންނަ ލޯތްބަކީ އެކަހަލަ އެއްޗެއް. ތެދުވެރި ލޯތްބަކީ ތަދު އެއްޗެއް. ވީމަ ކައި އަދި ބިޓްރޭ ކުރިޔަސް މިކާއާއިމެދު ތިހެން ނުވިސްނާ. އެއީ އަދި އިނޮސެންޓް ކުޑަ ކުޑަ ކުއްޖެއް. އޭނައަށް ޓައިމްވެސް ބޭނުންވާނެ. އެހާ ދުވަސްކޮށްފައި މަންމަ ފެނުނީމަ ޝޮކަކަށްވެސް ހިގައިދާނެ. ނޫނީ މަންމައާއި ވައްތަރު މީހެއް ކަމަށްވެސް ހީކުރެވިދާނެ. ނޫނީ ހަމަ ކުޑަ ވީމަ މަންމަ މަތިން ހަދާން ނެތިފައިވެސް ހުރެދާނެ....." ގަޒަލް ރެއިނާގެ ކޯތާފަތް ފޮހެލަދިނެވެ. "ރެއިން ބީ ސްޓްރޯންގް...."\nރެއިނާ ހަމަޖެހުނީ އިރުކޮޅެއްވާންދެން ރޯލެވުނީމައެވެ.\n"ﷲ އިޒް އިނަފް..." ރެއިނާ ހިނިތުންވެލިއެވެ.\n"އެކަމަކު މިކާ އެހާ ދޮންވެފައި އިސްތަށިގަނޑަށް މުށިކުލަ އެރީ ކީއްވެތަ؟ " ރެއިނާ ކުއްލިއަކަށް އެހިއެވެ.\n"ކުދިން ބޮޑުވާވަރަކަށް ތަފާތުވެދާނެ. އަނެއްކޮޅުން މިކާ އަބަދުހެން މޫދާއި އަވީގައި އުޅުނީމ އޭރު ހަންގަނޑު އަދާފައި ހުރީމަ އެކުލައިގާ ހުރެދާނެއްނު. ކުލަ މުހިއްމެއްނޫން. އެއީ މިކާ ކަމުގައި ވެއްޖެއްޔާ އަދި ތަފާތު ސިފައަކީ މައްސަލައެއް ނޫންތާ..." ގަޒަލް ގެ ޖަވާބުން ރެއިނާ ހިތްހަމަޖެހުނެވެ.\nއައްމާދު އަންނަންވާއިރަށް އެންމެންހެން ތައްޔާރުވެލައިގެން ސިޓިންރޫމްގައި އިންތިޒާރުގައި ތިބއިރު ކައިޔާން ފެންނާކަށް ނެތެވެ. ރެއިނާ ވެސް އެތެރެއަށް ވަނީ ހިތް ތެޅޭވަރުން ފަޅައިގެންދާނެ ބިރަށެވެ. ކޮރިޑޯއިން ކައިޔާންއާއި ދިމާވުމުން ޖެއްސުމަށް ހީލިއެވެ.\n"އާ ޔޫ ޝުއަ؟ ޖިބްރީލް އަކީ މިކާ؟ ތިހެން އުޅެފައި އެންމެ ފަހުން އައްމާދުއާއި މެރީކުރާނީ ހެން މަށަށް ހީވަނީ..."\n"ވެދާނެ. ދަރިފުޅު ހޯދަން ކަނޑަށްވެސް އެރިދާނަން.."\n"ހަހަ....ކަނޑަށް އެރިގެން މަރުވީމަ ދަރިފުޅު ލިބޭތަ؟ ތިހާ ދީނީކުއްޖަކު ތިހެން ވާހަކަދެއްކީމަ އަންއިސްޕަޔަރިން އިނގޭ...އަސްލު ބުނަންތަ؟ ކިއްވެ ތިހާ އެނޯޔިން އީ؟ ފެނުނަސް ރުޅި އާދޭ.." ކައިޔާން ބުމަ އަރުވައިލިއެވެ.\nރެއިނާގެ ޖަވާބަކަށްވީ އެތެރެއަށްވަދެ ދޮރު ލައްޕައިލުމެވެ.\n"ސީރިޔަސްކޮށް ފޫހި ކުއްޖެއް އެކަމަކު އަބަދަށް ފެނި ފެނި ދިމާކުރާހިތްވެސް ވޭ. ދޭނެ ބޮނޑިއަކާއިމެދުވެސް ވިސްނޭ. އަޖައިބެއްނު. އެކަމަކު ގޯސްކުއްޖެއްވެސް ނޫނެއްނު. ދެން ކީއްވެ ފޫހިވަނީ؟ "ކައިޔާން ދޮރާއި ދިމާލަށް ހިނގައިގެންފައި ހުއްޓުނެވެ. އެވަރަށް ދެރަކޮށްލާކަށް ނުވާނެއެވެ. އެހާ ދީވާނާވެގެން އުޅޭއިރު ދެން އެވަރު ނުކުރިޔަސް ވެދާނެއެވެ.\nއައްމާދުއާއި ޖިބްރީލް އެއްކޮށް ވަނުމާއެކު ކައިޔާންގެ ނޭވާވެސް އެތެރެހަށީގައި ތާށިވިއެވެ. ލޮލުގެ ކުރިމަތިން އޭނަގެ މާޒީ ޖިބްރީލްގެ ސިފައިގާ ކުރިމަތިން ފެނުނީއެވެ. އެހެންނުވާންވީ ކީއްވެހެއްޔެވެ؟ އޭނައަށް ޔަގީނުންވެސް ޖިބްރީލްގެ ހިނގުމާއި އެ ސިފަ އޭނައާއި ވައްތަރުވިއެވެ. ކުޑައިރުގެ ކާބަން ކޮޕީއެއްފަދައެވެ. ސީދާ އެހެނެއްނޫނެވެ. ނަމަވެސް ވައްތަރުކަމެއް ހުރީއެވެ. ކައިޔާންއަށް ނޭވާލާންވެސް ހަދާންނެތުނެވެ. އައްމާދު ސަލާމްގޮވާލާފައި ވަނުމުން އިށީންނަން ދައުވަތު ލިބުނެވެ. ލަދުން ހުރި ޖިބްރީލް ނިކަން ސިއްރުން ބަލައިލީ ދަންނަ މޫނެއް ފެނޭތޯއެވެ. ގަޒަލް ހީލިއެވެ.\n"ހައި ސްވީޓްހާޓް...." ގަޒަލްއަށް ބުނެވުނެވެ. "ޔޫ ލުކް ސޯ ހެންޑްސަމް މާޝާﷲ. ޖަސްޓް ލައިކް............"\nގަޒަލް ކަރުކެހިލިއެވެ. އަދި ބުނަން އުޅުނު ޖުމްލަ ދިރުވާލައިފިއެވެ. ޖިބްރީލް ހީލިގޮތުން ކޮލަށް އަޑިކޮޅެއް އެޅުނެވެ.\nސަބީނާ ތެދުވެގެން ގޮސް ޖިބްރީލްއާއި ހަމަޔަށް ގުދުވެ އިސްތަށިގަނޑުގައި އަތް ޖައްސައިލިއެވެ. އަދި ގެންގޮސް އޭނައާއި ސުފިޔާންއާއި ދެމެދު ބޭންދިއެވެ. އަދި ތައާރަފުވީ ކާފައާއި މާމަކަމުގައެވެ. ޖިބްރީލްއަށް ވާހަކަ ނުދެއްކޭކަން އެނގޭތީ އެކަކުވެސް ވާހަކަ ދައްކުވަން މަަސައްކަތެއް ނުކުރެއެވެ. އިރުކޮޅެއްވާންދެން އެންމެންގެ ފުރިހަމަ ސަމާލުކަން ލިބި ތަރިއެއްފަދައިން ޖިބްރީލްވިއެވެ. އެއަށްފަހު ދެން އައްމާދުއާއި ވާހަކަދެއްކިއެވެ. ގަޒަލްގެ ބައްޔާއި ބެހޭގޮތުން ވާހަކަދައްކާ ރުގުޔާގެ މައުލޫމާތު އޮޅުން ފިލުވިއެވެ. މިލާން ދޫކޮށް ޖިންނިން ދިޔުމަށްފަހު ގަޒަލް އަދިވެސް ރަގަޅުނުވަނީ ކީއްވެހެއްޔޭ އެހިއެވެ. އައްމާދުބުނީ މިލާންއާއި އަޅައިގެންފައި ހުރި ޖިންނިވެސް އަދި މުޅިން ދިޔައީ ނޫންކަމުގައެވެ. ރުގުޔާ ގިނަދުވަސްވާންދެން ކޮށް އެގެއަށްވެސް ކިޔަވާ ފެންޖަހަން ޖެހޭނެކަމަށާއި ގޭގައި ކޮންމެ ރެއަކު ބަގަރާ ސޫރަތަ ކިޔެވުމަށް އެދުނެވެ.\nކައިޔާން އިނީ ދެވަނަފަހަރަށް ޖިބްރީލްއާއި ދިމާލަށް ބަލަންވެސް އުދަގޫވެފައެވެ. އެހެން ނުވާންވީ ކީއްވެހެއްޔެވެ؟ އެކުއްޖާ ފެނުމުން ހިތް މަޑުވީވަރަށް އެހެން ކުއްޖެއް ފެނުމުން ވެފައެއް ނެތެވެ.\n"ޑީއެންއޭ ހެދުމުގެ ބޭނުމެއްނެތް. ހީޒް ޑެފިނިޓްލީ މައި ސަން..." ކައިޔާން އަށް ފޮޓޯ ފެނުމުން ޔަގީންކަން ލިބުނެވެ. ނަމަވެސް މިވަރަށް ނޫނެވެ.\nކާކޮޓަރިއަށް ވަންނާން ދިޔައިރު ގަޒަލްއަށް ޖިބްރީލްގެ އަތުގައި ހިފައިލެވުނެވެ.\n"ބޭބީ. މިއީ ޖީޖީ އާންޓް އިނގޭ. ވަރަށް ލޯބިވޭ...."\nޖިބްރީލް ލަދުންހުރެ ހީލިއެވެ.\n"ހަމަ އެހާ ލަދުރަކި ކުއްޖެއްތަ؟ " ގަޒަލް އެއަތުން ދޫކޮށެއްނުލިއެވެ. " ޖީޖީއާއި އެކު ކުޅޭނަންތަ؟ "\nކިތަންމެ ވަރަކަށް ވާހަކަދައްކުވަން މަސައްކަތް ކުރިޔަސް ޖިބްރީލް ހިމޭން ކަނޑެއްފަދައެވެ. އެ ދިގު އެސްފިޔަތަކުން ފަރުދާކުރެވިފައިވާ ރީތި ދެލޮލުގެ ތެރޭ ވާ ސިއްރުތައް ދެނެގަންނަން އެކަކަށްވެސް ނޭގުނެވެ. ކާކޮޓަރިއަށް ވަދެފައި ސަބީނާ ބަލައިލީ ގަޒަލްއަށެވެ.\n"ރެއިން ކޮބާ؟ "\nޖިބްރީލް ކުއްލިއަކަށް ސިހިފައި ގަޒަލްއައި ދިމާލަށް ބަލާލައިފިއެވެ.\n"މިގުޅަނީ....." ގަޒަލް ފޯނުނެގިއެވެ.\nއިރުގަނޑެއްފަހުން ރެއިނާއަށް އެތަނަށް އާދެވުނެވެ. ވަރަށް ރޮއިފަހުރިކަމަށް ލޯ ހެކިދެއެވެ. އަނދުނުން ލޯ ފަވާލައިގެން ފައުންޑޭޝަން ކޮޅެއް އުގުޅާލައިގެން ހުއްޓަސް ލޮލުގައިވާ ރިހުމެއް ނުފޮރުވުނެވެ. ޖިބްރީލް ފެނުމާއެކު ރެއިނާގެ ފިޔަވަޅުތައް ހުއްޓުނެވެ. ކުޑަ ހިނިތުންވުމެއް ތުންފަތަށް ވެރިވިއެވެ. މަޑުމަޑުން ހިނގާލާފައި އައިސް ރެއިނާ ޖިބްރީލްގާތު ހުހަށް ހުރި ގޮނޑީގައި އިށީދެލިއެވެ. ރެއިނާ ޖިބްރީލްގެ ތަށްޓަށް މޭޝްޑް ޕޮޓޭޓޯއާއި ޗީޒީ ސަމަން ކަސުރޯލް އަދި މެކް އެންޑް ޗީޒްވެސް އަޅާލަދިނެވެ. ޖިބްރީލް އިސްޖަހާލައގެން އިނެވެ. ހިމޭން ކަރުނަ އޮއްސަމުން ދިޔައެވެ. އެ ކޯތާފަތް ތެމިގެން ތިރިއަށް ދަތުރުކުރަން ފެށި ކަރުނަތަކުން އިއާންވެސް ހައިރާންވިއެވެ.\n"މާ ކުޅިވީތަ " އިއާން އެހިއެވެ. އެކި މީހުން ސުވާލުކުރީ ޖިބްރީލްގެ ލޮލުން ކަރުނަ އަންނަންވީ ސަބަބެއް ނޭގިފައެވެ.\n"އެންމެ މީރު އެއްޗެއް ބުނެބަލަ....." ރެއިނާ އެތިކޮޅެއް އަނގަޔަށް ލައްވަން އުޅުމުން ކުޑަކޮށް ޖެހިލުންވެފައިވެސް އަނގަ ހުޅުވާލައިފިއެވެ. މީރުހެއްޔޭ އެހުމުން ނިތްކުރި އަރުވާލުމުން ރެއިނާއަށް ކުޑަކޮށް ބައްދާލެވުނެވެ. ނަމަވެސް ޖިބްރީލް މަސައްކަތްކުރީ ރެއިނާއާއި ދުރުވުމަށެވެ. ނުބަލަންވެސް އޭނަ މަސައްކަތްކުރިއެވެ. ރެއިނާއަށް އެކަން ފާހަގަކުރެވި ދެރަވިއެވެ. އޭނައާއި ދުރުވާން ދަރިފުޅު މަސައްކަތްކުރާވަރު އެނގުނެވެ. އައްމާދު އަދި ކައިޔާންގެ ނަޒަރު ޖިބްރީލްގެ ހަރަކާތްތަކަށް ހުއްޓިފައިވިއެވެ.\nމަންމަ އޭނަ އެއްލާލާފައި ދިޔައީކަމުގެ ކުށް ހީކުރެވި މޮޅިވެރިވެފައި އިން ޖިބްރީލް އެއްގޮތަކަށްވެސް މަންމަ އަދި އެހެން މީހަކަށްވެސް މާފުދޭކަށް ބޭނުމެއްނުވިއެވެ. މަންމަ އޭނަދެކެ ލޯބިވީނަމަ އަޅާލީނަމަ އޭނަ އެއްލާލީ ކީއްވެހެއްޔެވެ؟ ސުވާލުތަކުން ފުރިފައިވާ ހިތަށް ޖަވާބެއް ލިބުނީ ރެއިނާ ކޮންމެވެސް އެއްޗެއް ބަލާ ބަދިގެއާއި ދިމާލަށް ހިނގައިަގތް ވަގުތު ފޯނު ރިންގުވިތަން ފެނިފައެވެ. އެ ފޯނުގެ ޑިސްޕްލޭގައި އިން އޭނަގެ ޅައިރުގެ ތަސްވީރު ލޮލުގައި އަޅައިގަތެވެ.\n"ވީއިރު މަންމަ އަޅުގަނޑުގެ މަތިން ހަދާނެއް ނުނެތޭ.އެހެންނޫންނަމަ މަންމަގެ ފޯނުގައި އެފޮޓޯއެއް ނުހުރީސް...މަންމަ އެ ފޮޓޯ ލާފައި އިންނާނީ ހަދާންވާތީނު. އެކަމަކު ދެން ކީއްވެ....." ޖިބްރީލް އިނީ އެހެން ޚިޔާލެއްގައެވެ.\nއައްމާދު ޖިބްރީލްގެ އަނެއް ފަރާތުގައި އިނުމުން ކައިޔާންއަށް އުދަގޫތަކެއް އިހުސާސްކުރެވުނެވެ. އަދި އައްމާދު ދަރިފުޅާއޭ ކިޔާފައި ވާހަކަދެއްކުމުން ނުރުހޭގޮތްވިއެވެ. އައްމާދު އާއި ރެއިނާ ދެފަރާތުގައި ތިބެގެން ވާހަކަ ދައްކާ ގޮތާއި ޖިބްރީލްއަށް އަޅާލާ ވަރު ފެނުމާއެކު އެތަނުން ތެދުވެގެން ދާން ކައިޔާން ބޭނުންވިއެވެ. ޔަގީނުންވެސް ހިތަށް ދަތިކަމެއް ލިބުނެވެ. ރެއިނާ އައްމާދުއާއި ކައިވެނި ކޮށްފާނެ ހެއްޔެވެ؟ އެންމެފަހުން ގުޅޭނީ އެދެމީހުން ކަން ނޭގެއެވެ. ޖިބްރީލްއަށްވެސް އޭނަ މުހިއްމެއް ނުވާނެތާއެވެ.\n"ޖިބްރީލް.....އެންމެ މީރީ ޗީޒްތަ؟ " ސުފިޔާން އެހިއެވެ.\nޖިބްރީލް ބޯ ޖަހާލަމުން ހިނިތުންވެލިއެވެ.\nއެއްވެސްމީހަކު ސީދާކޮށް ރެއިނާއާއި ޖިބްރީލްގެ އޮތް ގުޅުމުގެ ވަހަކައެއް ނުދައްކައެވެ. ކެއުން ނިމުމުން ކައިޔާންއަށް ހިނދުކޮޅަކުވެސް އެތާ އިނދެވުނުކަމަކަށް ނުވިއެވެ. ވަރުބަލިވެއްޖެކަމަށް ބުނެފައި ކޮޓަރިއާއި ދިމާލަށް ހިނގައިގަތީއެވެ. އެހެން އެންމެން ގަޒަލްއަށް ރުގުޔާ ކުރާއިރު އެހީތެރިވާން އެކޮޓަރިއަށް ދިޔައީ ރެއިނާ ގާތު ޖިބްރީލް ބައިންދާފައެވެ. ރެއިނާ ޖިބްރީލް އާއެކު އެގޭގެ ކޮޓަރިއަކަށް ގެންގޮސް ވީޑިއޯ ގޭމް ކުޅެން ޖައްސައިލިއެވެ. ޖިބްރީލް އެހާ ޝައުގެއްނެތެވެ. ބޮޑަށް ޝައުގުވެރިވީ ރާޒުވާއައި ބިލިއާޑް ކުޅުމަށެވެ. ބިލިއާޑް ކޮޓަރިތެރޭ އޮރެންޖް އައްޔެއް ފެތުރިފައިވާއިރު ނިކަން ހިތްގައިމެވެ. ޖިބްރީލް ނިކަން ގަޔާވެފައި ބޯޅަތައް ވައްޓައިލަން ބިލިއާޑް ދަނޑިގަޑުގައި ހިފަހައްޓާލައިގެން ހުރިއިރު ރެއިނާއަށް ސިފަވީ ކައިޔާންގެ ދެލޮލެވެ.\n"މިކާ. މިކާ އަސްލުވެސް މަންމަ މަތިން ހަދާން ނެތުނީތަ؟ " ރެއިނާ ކުއްލިއަކަށް ޖިބްރީލްގެ މޫނުގައި ހިފެހެއްޓިއެވެ. އޭނަ ތިރިއަށް ސޮއްސައިލުމާއެކު ރެއިނާއާއި ދުރަށް ޖެހުނެވެ. ޖިބްރީލްގެ އަމަލު ހުރިގޮތުން ރެއިނާގެ ހިތަށް ކުރާ އަސަރު ބަޔާންކުރަން ކުޅަދާނައެއް ނޫނެވެ.\n"މަންމި..." އިރުކޮޅެއްފަހުން އޭނަ ކުޅުން ހުއްޓާލާފައި ރެއިނާ އާއި ދިމާލަށް އައެވެ. ޖިބްރީލް އޭނަގެ ނަމުން ގޮވުމުން ލިބުނު ހައިރާންކަމާއެކު ލޯ ބޮޑުވެއްޖެއެވެ. ޖިބްރީލްއަށް ވާހަކަދެއްކެނީހެއްޔެވެ؟\n"މިކާ. ކީއްވެ ކުރިން އަނގައިން ނުބުނީ؟ މިކާއަށް ވާހަކަދެއްކޭތަ؟ "\nޖިބްރީލްގެ މޫނުގައި ވިދަ ވިދާހުރީ ރެއިނާގެ ލޮލުން އޮހުނު ކަރުނަތަކެވެ.\n"ސޮރީ ދަރިފުޅާ. މަންމި ޑާލިންއަކަށް ނޭގޭނެ. ހާދަ ވަރަކަށް މަންމަ ރުއީމޭ. މަންމަ ހީކުރީ މިކާ މޫދަށް ގެނބުނީ ކަމަށޭ. އެންމެން ދޮގުހަދާ މަންމައަށް އޮޅުވައިލީ. މަންމައަށް މިކާ ދުނިޔޭގައި ހުރިކަމެއް ނޭގުނު. އައިމް ސޯ ސޮރީ ދަރިފުޅާ. މަންމަ ގާތު ދަރިފުޅު އަބަދު އެދުނީމެއްނު ބައްޕައެއް ހޯދަދޭން. ދަރިފުޅުގެ ހަގީގީ ބައްޕައާއި ދިމާވެއްޖެ...." ރެއިނާއަށް އެތައް ޖަޒުބާތުތައް އެއްފަހަރާ ރޮއްވާލައިފިއެވެ. ރޮމުން ހެމުން އޭނަ ޖިބްރީލްގެ ނިތްކުރިއާއި އެތަން މިތާ ބޮސްދިނެވެ. އިތުރު އެއްޗެކޭ ބުނަން އުޅެނިކޮށް ކައިޔާން ދޮރުމައްޗަށް އެރިއެވެ.\n"ބައްޕަ މިކާދެކެ ވަރަށް ލޯބިވޭ. ހީޒް ދަ ބެސްޓް ޑޭޑް...." ޖިބްރީލް ބުނެލިއެވެ.\n"ކޮންކަމެއް ބައްޕަ ކޮށްދެއްވަނީ؟ "\n"ބައިސްކަލް ދުއްވަން ދަސްކޮށްދެއްވި. މަސްބާނަން ގެންދަވާ. ފުޓްބޯޅަވެސް ކުޅެން. ގުރުއާން ކިޔަވަން ދަސްކޮށްދެއްވާ. ހުރިހާ ނަމާދެއް ކުރަން މިސްކިތަށް އެކީ ގެންދަވާ. މާތްﷲ ލޯބިވެވޮޑިގަންނަވާ ކުއްޖަކަށް ވާނީ އޭރުންނޭ ބައްޕަ ބުނުއްވި. އޭރުން އެންމެނަށް އެކީގައި ޖަންނަތަށް ދެވޭނެޔޯ." ޖިބްރީލްގެ ވާހަކަދެއްކި ގޮތުން އައްމާދުއަށްޓަކާ އެހިތުގައި އޮތް ޚާއްސަ ގަދަރާއި އިހުތިރާމް އަދި ލޯބި ކައިޔާންއާއި ރެއިނާއަށްވެސް ދެނެގަނެވުނެވެ. ކައިޔާންގެ ހިތުގައި ހަސަދައިގެ އޮއިވަރެއް ހިގާލައިފިއެވެ.\n"ސޯ ހީޒް ޔޯ ޑޭޑް ހަހް؟ "ކައިޔާން ގާތަށް އައެވެ.\n"ނޮޓް މައި ރިއަލް ޑޭޑް......އެކަމަކު.." ޖިބްރީލް ކައިޔާންއާއި ދިމާލަށް ބަލަން ފެށިއެވެ.\n"މިކާގެ ބައްޕައަކީ ކާކުކަން އެނގެން ބޭނުންވާނެއްނު.. ބައްޕައާއި ދިމާވެއްޖެއްޔާ އައްމާދު ޑޭޑް ދޫކޮށްފާނަންތަ؟ "ކައިޔާން އެހިއެވެ. ޖިބްރީލް ވަގުތުން ބޯ ހޫރާލައިފިއެވެ. އޭނައަށް އައްމާދު އެއަށްވުރެ މުހިއްމެވެ.\n"ވެލް....އައިމް ޔޯ ބައިލޮޖިކަލް ފާދާރ..." ކައިޔާން ޖިބްރީލްއަށް ސަލާމްކުރަން އަތްދިއްކޮށްލިއެވެ. ރެއިނާއަށް ޖިބްރީލް ނަޒަރު ހުއްޓައިލީ ޔަގީންނުވެފައެވެ.\n"ބައްޕަގެ ސިފަ މިކާއަކާއި ތަފާތެއްނެތް. ބައްޕަ ފްލައިޓް އެކްސިޑެންޓެއްގައި ހަށިގަނޑު ވަރަށް ބޮޑަށް ފިހުނީ. އެހެންވެ...ކިރިޔާ ފުރާނަ ސަލާމަތްވީ. ދަރިފުޅާ. މިއީ ދަރިފުޅުގެ ބައްޕަ ކައިޔާން.....މަންމަ ވައުދުވީމެއްނު ބައްޕަ ހޯދައިދޭނަމޭ. މަންމައަށް މިއަދު ވައުދު ފުރިހަމަކުރެވިއްޖެ......" ރެއިނާ ޖިބްރީލްގެ އިސްތަށިގަނޑާއި ކުޅެލަމުން ވާހަކަދެއްކީ ކުލުނުން ފުރިފައިވާ ގޮތަކަށެވެ.\nއެއަޑުއަހަން ދޮރުމަތީގައި އާގަމަވެފައި ހުރި ސަބީނާ އަނބުރައިނުގަތީ ހަމަކިރިޔާއެވެ. އޭރު ގަޒަލްވެސް ގޮނޑި ދުއްވަމުން އެހިސާބާ އަރާ ހަމަވެއްޖެއެވެ.\n"ކައިޔާން. މަންމައަށް މިއިވުނީ ކޮން އަޑެއްތަ؟މިއީ ކައިޔާންގެ ދަރިއެކޭ؟ " ސަބީނާ ކައިޔާންގެ ކުރިމަތީގައި ހުއްޓުނެވެ. އޭރު ޖިބްރީލްވެސް ހުރީ ކަންބޮޑުވެފައިގޮތަކަށް އޭނަގެ މަންމަގެ މެދުހަށީގައި އަތް ވަށައިލިގޮތަށެވެ.\n"ކޮބާ އައްމާދުމެން؟ " ކައިޔާން އެހިއެވެ.\n"ސިޓިންރޫމްގައި.. ގަޒަލްއަށް ރުގުޔާކޮށްފައި އަދިވެސް ދެތިން ރޭ ކުރަން ޖެހޭނެޔޯ ބުނީ..އެކަމަކު ކައިޔާން. މަންމަ މިއަހަނީ ތި ދެކެވުނީ ކޮންވާހަކައެއް ހެއްޔޭ. ކައިޔާންއާއި ރެއިނާގެ އޮތީ ކޮން ގުޅުމެއް ހެއްޔޭ؟ މައުލޫ ބަދަލުކުރަން އުޅޭނެކަމެއްނެތް...." ސަބީނާ ތަންކޮޅެއް ހަރުކަށިކޮށް ބުނެލިއެވެ.\n"ސޮރީ މަންމާ....." ކައިޔާން މާފަށް އެދުނެވެ.\n"އެންމެ ރަގަޅު ތިވާހަކަ ކިޔައިދޭނީ ފަހުން. އެންމެ ސުވާލަކަށް ޖަވާބު ދީ. ޖިބްރީލްއަކީ ކައިގެ ދަރިއެއްތަ؟ " ސަބީނާގެ ސުވާލަށް ޖަވާބު ލިބުމުން އޭނަ އެކުއްޖާގެ ނިތްކުރީގައި ބޮސްދިނެވެ.\n"މިކާ. މާމައަށް ފެނުމާއެކު ހިތަށް އެރި އެއްޗެއް އެނގޭތަ؟ މާމަގެ ދަރިން ކުޑައިރާއި ހާދަ ވައްތަރު ކުއްޖެކޭ. ކޮންމެގޮތެއްވިޔަސް މާމައަށް މިލިބުނީ ބުނަންވެސް ނޭގޭފަދަ ހައިރާންކަމެއް. މާމަމެންނަކަށް މިކާ ދުނިޔެއަކު ހުރިކަމެއް ނޭގުނު. އެއްވެސް މީހަކު އެވާހަކަ ނުބުނޭ. ﷲ ސުބުހާނަހޫ ވަތައާލާ އިންސާނުންނަށް އިމްތިހާނުތައް ކުރިމަތިކުރުވާ. މިއީ އިމްތިހާނެއް. ދަރިން ވަކިވުމާއި އަލުން އަނބުރާ ލިބުމަކީ އަލުން ވާކަމެއް ނޫން. ދުނިޔޭގައި ގިނަކަމެއް. މިކާ. މާމަ ވަރަށް އުފާވެއްޖެ. ރެއިނާއަކީ މާމަމެން ދަރިއެއްގެ ގޮތުގައި ބަލައިގަތް ކުއްޖެއް. މާމަ ކިޔުއްވީ ހަގީގީ މާމަ ދަރިއެއްކަން ނޭގިހުރެ...." ސަބީނާގެ ލޮލުންވެސް ކަރުނަ ފާއްދައިލިއެވެ.\n"ތެންކިއު މާމާ...." ޖިބްރީލް މަޑުން ކިޔާލިއެވެ.\n"ކައި. ޖީޖީއަށް ނުބުނެވެނީސް މަންމައަށް އިވުނީތީ އަލްހަމްދުލިﷲ. ބައެއް ސިއްރުތައް ކަށްވަޅަށް ގެންދެވިދާނެ. އެކަމަކު ނަސްލު އޮޅުވާކަށް ދީން ތަން ނުދޭ. މިކާއަށް ތި އާދެވުނީ މިކާގެ ފެމިލީ ކައިރިއަށް. ވެލްކަމް މިކާ ލަވް.." ގަޒަލް ފުޅާ ހިނިތުންވުމަކާއެކު ބުނެލިއެވެ. ސަބީނާ ބޭނުންވީ ކައިޔާންއާއި ރެއިނާ އަދި މިކާއަށް އެކަނިވެރި ފުރުސަތެއް ދިނުމަށެވެ. އެމީހުންގެ ވާހަކަތަކަށް ހުރަސް އެޅުމުން އޭގެ ބަދަލު ދޭން ބޭނުންވިއެވެ.\n" ތިން ކުދިން ވާހަކަ ދައްކާ ނިމިގެން އާދޭ...." ސަބީނާ ގަޒަލްގެ ގޮނޑި ދުއްވަމުން އެތަނުން ނުކުތެވެ.\n"މިކާ....." ކައިޔާން ޖިބްރީލް ގާތަށް ގޮސް ހުއްޓުނެވެ. ރެއިނާ ޖިބްރީލް އޭނަގެ ގައިން ކުޑަކޮށް ވީއްލުވާލައްވާފައި ކައިޔާންއާއި ގާތަށް ޖައްސާލައިފިއެވެ. ކައިޔާން ގުދުވެ ޖިބްރީލް ދެއަތުގެ އެހީގައި ނެގިއެވެ. ދެމޫނު ކިރިޔާ ނުޖެހުނުކަމެވެ. ދެން ކޮނޑުމަތީގައި ބޭއްވުމުން ޖިބްރީލްވެސް އޭނަގެ ބައްޕަގެ އަތުގެ ހިމާޔަތް ހޯދިއެވެ. ރެއިނާގެ ލޮލަށް ކަރުނަ ޖަމާވިއެވެ. މިކާއަށް ބައްޕަ ހޯދާދެވުނުކަމުގެ އުފަލާއިއެކު ބުނަންނޭގޭފަދަ އަސަރުތަކެއް އޭނަ ރޮއްވައިލީއެވެ. ކައިޔާންއާއި ރެއިނާގެ ދޭތެރޭ އޮތް ނުބައި ގުޅުމުގެ ޚަބަރު ލިބިއްޖެއްޔާ ޖިބްރީލް ދެރަވާނެހެއްޔެވެ؟ ޖިބްރީލްއަށް ދޮންމަންމައަކާއި ދޮންބައްޕައެއް ހޯދައިދިނުމަކީ އެންމެ ރަގަޅު ހައްލުކަމުގައިވާނެ ބާވައެވެ. އިރުކޮޅެއްވާންދެން ތަނަށް ވެރިވެފައިވާ ހިމޭންކަމާއެކު އެކަކުވެސް އަނގައިން ބުނުމެއްނެތި އެ ވަގުތުކޮޅު މާޒީގެ ރީތި ހަދާނުގައި ފޮރުވާލައިފިއެވެ.\nކައިޔާން މިކާ ބިލިއަޑް މޭޒުމަތީގައި ބޭންދިއެވެ.\n"ސޯ މިކާ....މިކާ ބައްޕައަށް ފޮގިވް ކުރާނަންތަ؟ " ކައިޔާން އެހިއެވެ.\n"މްމްމް..." ޖިބްރީލް ކުޑަކޮށް ލަދުގަތެވެ.\n"މިކާ ހުންނާނީ މިގޭގައިތަ؟ އެގޭގައިތަ؟ " ކައިޔާން ސުވާލުކުރިއެވެ.\n"ޑޭޑް ދެރަވާނެ...ހީ ލަވްސް މީ އެލޮޓް..." ޖިބްރީލް ބުނެލީ ލަދުން އިނދެއެވެ.\n"ދަރިފުޅާ ޖިބްރީލް. ގެއަށް ދާ ގަޑި ޖެހުނީ..." ކުއްލިއަކަށް ދޮރުމަތިން އައްމާދުއާއި ހާޒިލް ފެނުނެވެ. ރެއިނާގެ ހިތް ތެޅިގަތެވެ. އޭނައަކީ ދަރިފުޅުގެ މަންމަކަން އެނގުމަށްފަހުވެސް މިކާ ދުރަށް ދާން ބޭނުންވެދާނެ ހެއްޔެވެ؟ މިކާ ހުންނާނީ އޭނަ ގާތުގައެވެ.\n"އައްމާދު. މިކާ މިހުރިހާ ދުވަހު މިއުޓްވީ މަންމަ ނުފެނިގެން. މިއަދު ވާހަކަދައްކަން އެފެށީ... އައްމާދު އަހަރެން ގާތު މިކާ ބަހައްޓަންވީނު. ޕްލީޒް.." ރެއިނާ އާދޭހުގެ ނަޒަރަކުން ބަލައިލިއެވެ.\n"އެކަމާ ވިސްނާނަން. އަހަރެންވެސް ޖިބްރީލް ގެންގުޅުނީ ވަރަށް ލޯބިން. އެހާ ފަސޭހަކަމަކަށް ނުވާނެ. އެކަމަކު އަންޑަސްޓޭންޑްވޭ. މަންމައަކާއި ދަރިފުޅުގެ އޮންނާނެ މާތް ސާފު ތާހިރު ގުޅުން. ވަގުތުކޮޅެއް ދީ. އެކަމާ ވާހަކަދައްކަމާ..." އައްމާދު ފެނުމާއެކު ޖިބްރީލްގެ ރީތި ދެލޯ ދިއްލިގެން ދިޔަގޮތާއި އެ ލޯބި ލޯބި ނަޒަރު ކައިޔާންގެ ހިތް ފޫ އަޅުވާލައިފިއެވެ. އަމިއްލަ ދަރިފުޅަށް އޭނަ އެއްވެެސް މުހިމެއްނުވިއެވެ. ރަގަޅަށް ބަލައިލީއެއްވެސް ނޫނެވެ. އައްމާދު އަތް ދިއްކޮށްލުމުން ޖިބްރީލް ބިލިއާޑް މޭޒުމަތިން ފުންމައިލިއެވެ. އަދި ކައިޔާންގެ އަތުގައި ހިފާ ސަލާމް ކުރިއެވެ. ރެއިނާގެ ގައިގާވެސް ބައްދައިލިއެވެ.\n" މިކާ...ލަވް ޔޫ. އަވަހަށް އަންނާތި.." ރެއިނާ މިކާގެ މޫނުގައި ބޮސްދިނެވެ.\nއައްމާދު ސަލާމް ގޮވާލާފައި ދާން ހިނގައިގަތުމުން ރެއިނާވެސް ފަހަތުން ދިޔައެވެ. ކައިޔާންއަށް ރުޅި ބޭލުނީ ބިލިއާޑް މޭޒަށެވެ. އަތަށް ތަދުވިއެވެ.\nގޭގެ އަރާމު ކޮޓަރިއެއްގައި އެންމެން އިށީދެލައިގެން ތިބިއިރު އެންމެން ތިބީ ޝޮކެއްގައެވެ. ސުފިޔާންގެ މޫނުމަތިން ރުޅީގެ އަސަރުވެސް ފެނުނެވެ.\n"ކައިޔާން. މީހަކާ އިނިއްޔާ ރެސްޕޯންސިބިލިޓީ ނަގަން ޖެހޭނެއްނު. އެއީ ކުޅިވަރަކަށް ކުރާ ކަމެއްނޫން. ދަރިފުޅު ނިކަމެތިވިނަމަޔޯ. ނަސީބެއްނޫންތަ މިކާ ރަގަޅު އާއިލާއެއްގެ ތެރޭ ބޮޑުވިކަން. ކައިޔާން މީހަކާއި އިންކަން އެންގުމެއްނެތި ޔަމަނަށްގޮސް އެ ގަނޑުގަނެލާފައި ނުބުނެ ތިހިރީ. ގަޒަލްވެސް ބައްޕަމެން ގާތު ބުނިނަމަ......" ސުފިޔާން މިއިން ޒަމާނެއްގައި އެހާ ރުޅިއައިސްފައި ހުންނަނިކޮށް އެކަކުވެސް ނުދެކެއެވެ.\n"ރެއިނާވެސް ކިހާ ދެރަވާނެ. ކައި އެހާ ނިކަމެތިކޮށް ހެދީ ކިއްވެތަ؟ މިކާގެ ފޮޓޯތައް ކުރިންވެސް ބެލިނަމަ....އެކަމަކު މަންމަ ވަރަށް އުފާކޮށްފިން ހުރިހާ ވާހަކަތައް ކިޔާދީ ކުށަށް އެއްބަސްވީމަ.."\n"މެރީ ރެއިނާ.." ސުފިޔާން ހުށަހެޅިއެވެ.\nގަޒަލްއަށް ހެވިއްޖެއެވެ. އަނގަމަތީ އަތްއެޅުނެވެ.\n"އަސްލުވެސް. އެނޫންގޮތެއް ނެތެއްނު..އަޅުގަނޑުވެސް ހިތަށް އެރީ މިކާއަށް އެންމެ ރަގަޅުވާނީ މަންމައާއި ބައްޕަ ގުޅުނީމައޭ..އެހެންނޫނަސް ރެއިނާހާ ރަގަޅު ތެދުވެރި ކުއްޖެއް ކައިއަކަށް ނުލިބޭނެ." ގަޒަލް އަވަހަށް ބުނެލިއެވެ.\n"ކާކު ގަޒަލްގެ އޮޕީނިއަން އެއް ބޭނުންވީ؟"ކައިޔާން ނުރުހުމުގެ ނަޒަރަކުން ބަލައިލިއެވެ.\n"ކައިއަށް މަޖުބޫރުކުރާކަށް ނެތިން. އެކަމަކު ވިސްނާލުން ރަގަޅު. މިކާއަށް ރަގަޅުގޮތެއް ވިސްނަން އެބަޖެހޭ....." ސުފިޔާންގެ ޚިޔާލަށް އެންމެންހެން ތާއީދުކުރިއެވެ.\n"އައްމާދު މިކާ ދޫކުރާކަށް ނެތް. ފައިނަލީ އޭނަ ރެއިނާއާއި މެރީކޮށްގެން އެގެއަށް ގެންދާނީކަން ނޭގޭ.."\n"އައްމާދު ކިތަންމެ ބޭނުންވިޔަސް ލޯބިވިޔަސް ބައްޕައަކީ އޭނަ ކަމުގައި ނުވާނެއްނު. ދީނީގޮތުންވެސް އެކަން އޮންނަން ޖެހޭނީ އެގޮތަކަށް ނޫން. ބަލަމާ ވާގޮތެއް..." ސުފިޔާން ގެ ކުރިމަތީގައި ކައިޔާން އެއްޗެކޭ ނުބުންޏަސް އޭނަ އެތަނުން ނުކުތުމާއެކު ކައިޔާން ގަޒަލްގެ ކޮލުގައި ބާރަށް ހިފައިލިއެވެ.\n"ގަޒަލްގެ ކަންތަކޭ. އަހަރެމެން ތަތްކުރަން އުޅޭނެކަމެއްނެތް. ސަބަބަކީ އިޓްސް ނޮޓް ހެޕެނިން..އަހަރެން މިކާ ދަރިއެއްގެ ގޮތުގައި ބަލައިގެންފިން އެކަމަކު ރެއިނާއާއި ނުގުޅޭނަން.." ކައިޔާން ނިންމިއެވެ.\n"ނަސީބެއްނު އިންޝާﷲ ނުބުނެ ތިވާހަކަ ދެއްކިކަން.ހެހެ..." ގަޒަލް ދޫ ނެރެލިއެވެ.\nއެންމެން ނިދަން ކޮޓަރިތަކަށް ވަންތަނާ މެގްނޯލިއާ ގަސް ހުންނަ ދިމާލުން ތޫފާނެއް އައިހެން ހީވިއެވެ. ގަސްތަކާއި އެކު ފުރާޅުމައްޗަށް އެތައް ޓަނެއްގެ ބުރަދަން ވައްޓާލެވުނުހެން ހީވިއެވެ. ދޮރުތައް ތަޅާ ފުރާޅަށް އެއްޗެހި އުކިއެވެ. އަނދިރިކަމުގެ ތެރެއަށް ގެ ގެނބުނެވެ. ރެއިނާއާއި ގަޒަލްވެސް ކޮޓަރިން ބޭރަށް ނުކުތްއިރު އެހެން އެންމެންވެސް ކަންބޮޑުވެގެން ނުކުތީއެވެ.\n"ކުއްލިއަކަށް މިއައީ ތޫފާނެއްތަ؟ "\n"ބޭޅިޔާ"ގެ ޝޫޓިން ކްރިތީ ނިންމާލައިފި\nގިނަ ތަރިންތަކެއް މިވަގުތު ރާއްޖޭގައި ޗުއްޓީ ހޭދަކުރަނީ\nސުޝަންތަށް ބިނާކޮށް އުފައްދާ ފިލްމްގެ ޓީޒާ ދައްކާލައިފި


"Visit Laamu Atoll" Aaeku Laamu Ge Nan Vidhaalaifi - Vaguthu\n"ވިޒިޓް ލާމު އެޓޯލް" އާއެކު ލާމުގެ ނަން ވިދާލައިފި\n8 މަސް ކުރިން ( ނޮވެމްބަރު 10, 2019 )\nރާއްޖޭގެ ދެކުނުގައި އޮތް ލާމު އަތޮޅެވެ. ކުރީގެ ސައްޔާހުންގެ ފަތްފުތްތަކުން ބުނަނީ މެހެމާންދާރީގައި ފަހަތުގައި އޮތް ބައެއް ކަމަށެވެ. އުނގެނުމާއި އުނގަންނައިދިނުމުގެ ދާއިރާގައި ދަށުގައި އޮތް ބައެއް ކަމަށެވެ. ވަރަށް ފަހަކާ ޖެހެންދެން ގިނަ ދިވެހިންވެސް ދެކެމުންއައީ މިފަދަ ގޮތަކަށެވެ. ލާމު އަތޮޅަށް ދާން އޭރު ގިނަ ބަޔަކު ޖެހިލުންވެއެވެ. މާރާމާރީއާއި ވައްކަން އާންމު ތަނެއް ކަމުގައި އޭރު ގިނަ ބަޔަކު ބުނެއެވެ. ނަމަވެސް މިއަދު ލާމު އަތޮޅާ މެދު މިދައްކަނީ ތަފާތު ވާހަކައެކެވެ.\nމިކަންތައް ފެށިގެން އައީ މީގެ އަހަރެއްހާ ދުވަސް ކުރިންނެވެ. ފޭސްބުކް ޕޭޖެއް ހަދާ ލާމުގެ ފޮޓޯ އަޅަން ފެށީ ލާމު އަތޮޅު ޕްރަމޯޓް ކުރުމުގެ މަޤްސަދުގައެވެ. ލާމު އަތޮޅުގެ އަސްލު ވާހަކަ، އަސްލު ލާމު އަތޮޅުގެ ވާހަކަ ގިނަ ބަޔަކަށް ދައްކާލުމަށް ފެށި މަސައްކަތަށެވެ. "ވިޒިޓް ލާމު އެޓޯލް" ގެ މަސައްކަތެވެ.\nވިސިޓް ލާމު އެޓޯލް ގެ މަސައްކަތް މީގެ ކުރިންވެސް ވަރަށް ގިނައިން ފޭސްބުކް އަދި އިންސްޓަގްރާމް އިން ފެނެއެވެ. ނަމަވެސް މި ޓީމާ ބެހޭ ގޮތުން ބޮޑަށް ޝައުޤުވެރިކަން އުފެދުނީ އިއްޔެ އެ ޓީމުން ކުރި ޕޯސްޓަކާ ގުޅިގެނެއެވެ. އެ ޕޯސްޓްގައި ވިޒިޓް ލާމު އެޓޯލްގެ ފަހަތުގައި ތިބި ޓީމް މެންބަރުން އެމަސައްކަތް ފެށީ ކީތްވެގެންކަން ލިޔެފައިވެއެވެ. މި ޕޯސްޓް ތިރީގައި އެވަނީއެވެ.\nފެށިގެން އައީ ކިހިނެތް؟\n"އަސްލު އޭ ލެވެލް ކިޔަވަން މާލެ އައިސް، ސްކޫލުގެ ފުރަތަމަ ދުވަހު ކޮން ރަށެއްހޭ އެހީމަ އަހަރެން ބުނީ ލާމު އޭ. ދެން ރަށް ބުނާށޭ ބުނީމަ ބުނީ ފޮނަދޫ އޭ. ފޮނަދޫ ބުނީމަވެސް ނޭނގިގެން ބުނީ ގަމޭ. އެވަރުންވެސް ނޭނގުނު" ވިސިޓް ލާމުގެ ފައުންޑަރ އަދި ސީއީއޯ މުޙައްމަދު އަރީޙް ބުނީ ވިޒިޓް ލާމު ފެށުނު ގޮތް ކިޔާދެމުން ބުންޏެވެ. ލާމު އަތޮޅުގެ ވާހަކަ ގިނަ ބަޔަކަށް ނޭނގޭތީ މިކަން ބަދަލު ކުރަން އޭރުއްސުރެ އަރީހު ބޭނުންވިއެވެ. "ބައެއް މީހުންނަށް ހީވެފައި އޮންނަނީ ގަން އެއީ އައްޑޫ ގަމޭ. އަދި ލާމު އެއީ ފުވައްމުލަކުހޭވެސް ބައެއް މީހުން އަހާ." އަރީހު ބުންޏެވެ.\n"ވަގުތު" އަށް އިންޓަރވިއު ދެނީ ވަގުތު އިމޭޖްސް: މުޙައްމަދު އަފްޒަލް\nއަރީޙް ބުނީ މިމަސައްކަތް ފުރަތަމަ ފެށީ ފޭސްބުކް ޕޭޖަކުން ކަމަށެވެ. އަދި އެއަށްފަހު އިންސްޓަގްރާމް ހޭންޑަލް އަދި ޓްވިޓަރ އެކައުންޓެއް ހެދި ކަމަށްވެސް އަރީހް ބުންޏެވެ.\n"ފުރަތަމަ ފޭސްބުކް ޕޭޖަކަށް ލާމުގެ ފޮޓޯތައް އަޅަން ފެށީ. ވަރަށް ބޮޑު ތަރުޙީބެއް ލިބިގެން ދިޔަ އެކަމަށް. ދެން ހިތަށް އެރީ ފޮޓޯ އަޅަން އިންސްޓަގްރާމް ހޭންޑަލްއެއް ހަދާނަމޭ." އަރީޙް ބުންޏެވެ.\nއަރީހް އިތުރަށް ބުނި ގޮތުގައި އޭނާ މިމަސައްކަތް ފަށާފައިވަނީ އޭނާގެ ގާތް އެކުވެރިންތަކަކާއެކުގައި ކަމަށާއި އެމީހުންގެ އެހީއާ ނުލާ މިއަދު ވިޒިޓް ލާމު މިއޮތް ހިސާބަށް ނުދާނެ ކަމަށެވެ.\n"ފުރަތަމަ ލާމު ޕްރަމޯޓް ކުރުމަށް ބޭނުންވާ ވާހަކަ ބުނީ، ސަނީޙް ކައިރީގައި. ބުނި ވަރަށް ސަޅި ކަމެކޭ. އޭނަވެސް އުންމީދެކޭ އެއީ. ދެން އަނަސް ކައިރީގަ ބުނީ. ސާމިހް، ނުޒުހާ، އިންވާޒާ ކައިރީ މިކަން ކުރަން އުޅޭ ވާހަކަ ބުނީމަ އެމީހުންވެސް އިން ވީ. ދެން މިމައްސަކަތް ފެށީ." އަރީހް ބުންޏެވެ.\nއަރީހް ބުނީ މިމަސައްކަތުގައި ވަރަށް ގިނަ ބައެއްގެ އެހީތެރިކަން ލިބުނު ކަމަށާއި އެމީހުންގެ ނަން ވަކި ވަކިން ހަދައިފިނަމަ ނަމެއް އުނިވެދާނެތީ ކުރަން ބޭނުން ނުވާ ކަމަށެވެ.\nކުރިޔަށް އޮތީ ކޮންކަމެއް؟\nމިހާތަނަށް ވިޒިޓް ލާމު އިންވަނީ ލާމު އަތޮޅު ޕްރޮމޯޓް ކުރުމަށާއި އަތޮޅުގެ ޤުދުރަތީ ރީތިކަން ދެމެހެއްޓުމަށް ގިނަ މަސައްކަތްތަކެއްކޮށްފައެވެ. މިގޮތުން ލާމު އަތޮޅުގެ ބައެއް ރަށްރަށް ސާފު ކުރުމުގެ ހަރަކާތްތަކެއްވެސްވަނީ ކުރިޔަށް ގެންގޮސްފައެވެ. އަދި ތިމާވެއްޓަށް ލިބެމުންދާ ގެެއްލުންތަކަށް ރައްޔިތުން އަހްލުވެރި ކުރުމުގެ މަސައްކަތެއްވެސް ކުރިޔަށްވަނީ ގެންގޮސްފައެވެ. ވިޒިޓް ލާމު އިން ބުނީ ކުރިޔަށް ތާންގައިވެސް ގިނަ މަސައްކަތަކެއް ފެނިގެންދާނެ ކަމަށެވެ.\nމިގޮތުން ބިދަބިންއާއެކު ލާމު އަތޮޅު ޕްރަމޯޓް ކުރަން ލަވައެއް ވަރަށް ކައިރި މުސްތަޤްބަލެއްގައި ނެރޭނެ ކަމަށް ވިޒިޓް ލާމުން މަޢުލޫމާތުދެއެވެ. އަދި ލާމު އަތޮޅާ ބެހޭ މަޢުލޫމާތު ހިމެނޭ ފޮތެއް ނެރުމަށްވެސް ނިންމާފައިވާ ކަމަށާއި އިތުރު "ސަޕްރައިޒް" ހުރި ކަމަށްވެސް އެޓީމުން ބުނެއެވެ.\nކޮންމެޔަކަސް "ވިޒިޓް ލާމު އެޓޯލް" ގެ ޓީމަކީ ވަރުގަދަ ޓީމެކެވެ. ގިނަ ގޮންޖެހުންތަކާ ކުރިމަތިލާ، ގިނަ ބައެއްގެ މަލާމާތާއެކުވެސް އަޒުމެއް އޮތް ނަމަ ކާމިޔާބީއަށް ވާސިލްވާނެކަން އަންގައިދިން ޓީމެކެވެ. އަޅުގަނޑުމެން އެންމެން އެދެނީ ޓީމަށް ކާމިޔާބީއެވެ.\nވިޒިޓް ލާމު އަޓޯލް އޮފިޝަލް ލަވަ: ގައިން ހީބިހި ނަގައިގެންދޭ!\nނޮވެމްބަރު 14, 2019 17:05\nކުރައިމް ސިޓީ. ރައް ކާތެރި ކަމެއްނެތް ސިޓީ\nނޮވެމްބަރު 20, 2019 11:18


ހުރިހާ އުންމަތްތަކަށް ވާޖިބުކުރައްވާފައިވާ ކަމެއް. – DhiSalafiyyah\nހުރިހާ އުންމަތްތަކަށް ވާޖިބުކުރައްވާފައިވާ ކަމެއް.\n04/05/2014 ޢަޤީދާއާއި ފިރުޤާތައް, ދީންއައްޝައިޚު ޢަބްދުއްރަޙީމް ބިން މުޙައްމަދު\n“އަދި ހެޔޮކަންކަމަށް އަމުރުކުރުމާއި އަދި ނުބައިކަންކަން މަނާކުރުމަކީ ހުރިހާ އުންމަތްތަކަށް ޝަރުޢުކުރައްވާފައިވާ އަޅުކަމެކެވެ. އަހުލުކިތާބީންގެ ދީން މަންސޫޚުވުމުގެ ކުރިން އެކަމުގައި ޤާއިމުވެގެންތިބި މީހުންގެ މައްޗަށް، ﷲސުބުޙާނަހޫ ވަތަޢާލާ ޘަނާގެ ބަސްފުޅު ވަޙީކުރައްވާފައިވެއެވެ. އެއިލާހު ސުބުޙާނަހޫ ވަޙީކުރައްވައެވެ.\n(مِّنْ أَهْلِ الْكِتَابِ أُمَّةٌ قَائِمَةٌ يَتْلُونَ آيَاتِ اللَّـهِ آنَاءَ اللَّيْلِ وَهُمْ يَسْجُدُونَ ﴿١١٣﴾ يُؤْمِنُونَ بِاللَّـهِ وَالْيَوْمِ الْآخِرِ وَيَأْمُرُونَ بِالْمَعْرُوفِ وَيَنْهَوْنَ عَنِ الْمُنكَرِ وَيُسَارِعُونَ فِي الْخَيْرَاتِ ) (1)\nމާނައިގެ ތަރުޖަމާއީ:” އަހުލުކިތާބީންގެ ތެރެއިން ސީދާވެގެންވާ ޙައްޤުގެ މަތީގައިވާ ބަޔަކުވިއެވެ. އެބައިމީހުން ސަޖިދަކުރާޙާލުގައި(ނަމާދުކުރާ ޙާލުގައި)، ﷲގެ އާޔަތްތައް ރޭގަނޑުގެ ވަޤުތުތަކުގައި (ނަމާދުގައި) ކިޔަވާހަދައެވެ. އެބައިމީހުން ﷲއަށާއި އަދި އާޚިރަތްދުވަހަށް އީމާންވެ، އަދި ހެޔޮކަންކަމަށް އަމުރުކޮށް އަދި ނުބައިކަންކަން މަނާކުރެއެވެ. އަދި ހެޔޮކަންކަމަށް އެބައިމީހުން އަވަސްވެގަނެއެވެ.\nލުޤުމާނު (ޢަލައިހިއްސަލާމް)އަކީ ކުރީގެ އުއްމަތްތަކުގެ ތެރެއިން އުއްމަތެއްގެ ބޭކަލެކެވެ. އަދި އެކަލޭގެފާނު، އެކަލޭގެފާނުގެ ދަރިކަލުންނަށް ނަޞީޙަތްދެއްވަމުން ވިދާޅުވިއެވެ.\n(يَا بُنَيَّ أَقِمِ الصَّلَاةَ وَأْمُرْ بِالْمَعْرُوفِ وَانْهَ عَنِ الْمُنكَرِ وَاصْبِرْ عَلَىٰ مَا أَصَابَكَ)\nމާނައިގެ ތަރުޖަމާއީ:”އޭމަގޭ ލޯބިވާ ކުޑަދަރިފުޅާއެވެ. ނަމާދުޤާއިމުކުރާށެވެ. އަދި ހެޔޮކަންކަމަށް އަމުރުކޮށް އަދި ނުބައިކަންކަން މަނާކުރާށެވެ. އަދި ޖެހޭ މުޞީބާތްތަކަށް ދަރިފުޅުކެތްތެރި ވާށެވެ.”\nއެހެންކަމުން މިއުއްމަތުގައިވެސް މީހަކަށް ނަމާދުކުރުމަށް އަމުރުކޮށްފިނަމަ، ނުވަތަ އަންހެންކަނބަލަކަށް ޙިޖާބު އެޅުމަށް ހަނދާންކޮށްދީފިނަމަ، ނުވަތަ ކިބުރުވެރި ނުވަތަ ޖާހިލަކަށް ސީދާވެގެންވާ މަގަށް ދިޔުމަށް އިރުޝާދުދީފިނަމަ، ނުވަތަ ސިޙުރުވެރިންގެ ނުބައިކަމުން މީސްތަކުން ސަލާމަތްކޮށްދީފިނަމަ، (އެބަހީ: ހެޔޮކަންކަމަށް ގޮވާލުމާއި އަދި ނުބައިކަންކަން މަނާކުރުމުން) ޢަޖާއިބުވާންވީ ކަމެއްނެތެވެ.” (3)\n(1) سورة آل عمران: 113، 114\n(2)سورة لقمان: 17\n(3) މަދީނަތުއްނަބަވިއްޔާގެ މަސްޖިދުއްނަބަވީގެ އިމާމު އަދި ޚަޠީބު ޑރ. ޢަބްދުލްމުޙުސިނު އަލްޤާސިމު ލިޔުއްވާފައިވާ “الأمر بالمعروف والنهي عن المنكر أصل من أصول الدين”(ހެޔޮކަންކަމަށް އަމުރުކުރުމާއި ނުބައިކަންކަން މަނާކުރުމަކީ ދީނުގެ އަޞްލުގެ ތަކުގެ ތެރެއިން އަޞްލެކެވެ) މިފޮތުން ނެގިފައިވާ މައުޟޫއެކެވެ.


Taza mas libye maarukeytakaeku MIFCO mas fihaara fakka kuranee\nތާޒާމަސް ލިބޭ މާރުކޭޓަކާއެކު މިފްކޯ މަސް ފިހާރަ ފައްކާ ކުރަނީ\nމިފްކޯ މަސް ފިހާރަ މަރާމާތައް ބަންދުކޮށްފައި.--އަވަސް ފޮޓޯ: ނަސްރުﷲ ސާލިހު\nތާޒާމަސް ލިބޭ މާރުކޭޓަކާއެކު މިފްކޯ މަސް ފިހާރަ ފައްކާ ކުރުމުގެ މަސައްކަތް ފަށައިފި އެވެ.\nމިފްކޯގެ މެނޭޖިން ޑިރެކްޓަރު އަދްލީ އިސްމާއިލް ވިދާޅުވީ މިފްކޯ މަސް ފިހާރައިން ދޭ ހިދުމަތްތައް ރަނގަޅު ކުރުމުގެ ގޮތުން މަސް ފިހާރަ އަޕްގްރޭޑް ކުރުމުގެ މަސައްކަތް ކުރަމުންދާ ކަމަށެވެ. އެ މަސައްކަތުގެ ދަށުން މިފްކޯ މަސް ފިހާރާ ކުރިއަށް އޮތް މަހެއްހާ ދުވަހުގެ ތެރޭގައި ހުޅުވޭނެ ކަމަށް އޭނާ ވިދާޅުވި އެވެ.\n" މަސް ފިހާރަ އަލުން ހުޅުވޭއިރު އެންމެ ބޮޑު ބަދަލެއްގެ ގޮތުގައި ފެންނާނީ ފްރެޝް މަސް ލިބޭނެ މާކެޓެއް ހުރުން. މަސް މާރުކޭޓުގައި މި ހުންނަނީ އެންމެ ހައިޖެނިކްކޮށް ލިބޭ މަހެއް ނޫންކަން ނޭނގެ. މިފްކޯ ފިހާރަ އަލުން ހުޅުވާއިރު ލިބޭނެ އެންމެ ބޮޑު ލުއި ފަސޭހައަކީ ކައްސާލާނެ ކަމުގެ ބިރެއް ނެތި މަސް ގަނެލަން ފުރުސަތު ލިބުން. ގަރުދިޔަ ކައްކާލަން ވެސް ފްރެޝް މަސް ލިބޭނެ މާރުކޭޓެއް ހުރުން،" އަދްލީ ވިދާޅުވި އެވެ.\nމިފްކޯ މަސް ފިހާރަ އަޕްގްރޭޑް ކުރުމުގެ ގޮތުން މިހާރުވަނީ އެ ފިހާރަ ބަންދުކޮށްފަ އެވެ. އަދި އެ ފިހާރައން ވިއްކަމުން ދިޔަ ބާވަތްތައް މިހާރު ވިއްކަނީ އެފްއޭއެމް ބިލްޑިންގެ ތިރީގައި ހަދާފައިވާ ކުރީގެ ކޫއްޑޫ މަސް ފިހާރައިންނެވެ.\nއަދްލީ މިފްކޯ މަސް ފިހާރަ މަރާމާތުކޮށް ނިމުމުން ކޫއްޑޫ މަސް ފިހާރަ ބަންދު ކުރާނެ ކަމަށެވެ. މި ބަދަލު ގެނައުމުގެ ބޭނުމަކީ ކުރިން ވަކިން ހިންގަމުން ދިޔަ މިފްކޯ އާއި ކޫއްޑޫ އަދި ފެލިވަރު އެއް ކުންފުންޏެއްގެ ދަށަށް ސަރުކާރުން ބަދަލު ކުރުމާއި ގުޅިގެން ހަރަދުތައް ކުޑަކުން ކަމަށް އޭނާ ވިދާޅުވި އެވެ.\nއޭނާ ވިދާޅުވި ގޮތުގައި ކޫއްޑޫ ފިހާރަ ބަންދު ކުރިނަމަވެސް މައްޗަންގޯޅި، ރައްދެބައި މަގުގައި ހިންގަމުން ގެންދާ "ފެލިވަރު މަސް ފިހާރަ" ބަންދު ކުރުމުގެ ވިސްނުމެއް ނުގެންގުޅުއްވާ ކަމަށެވެ.\n"ހަރަދު ކުޑަ ކުރުމަށް ހުރިހާ ފިހާރައެއް ބަންދު ކުރުން ރަނގަޅެއް ނުވާނެ. ހަރަދު ކުޑަކުރުމުގެ އެއް ޕޮލިސީއެއް ފައިދާ އިތުރު ކުރުމަކީ ވެސް. ރައްޔިތުންނާއި ހަމައަށް ހިދުމަތް ފޯރުކޮށްދިނުމަކީ،" އަދްލީ ވިދާޅުވި އެވެ.\nއޭނާ ވިދާޅުވީ ފެލިވަރު ފިހާރައަކީ މާލޭގެ މެދުތެރޭގައި އާއްމުންގިނަ ހިސާބެއްގައި ހުރި ފިހާރައަކަށްވުމުގެ އެ ފިހާރަ ބަންދުކޮށްފިނަމަ ގިނަ ބަޔަކަށް ދަތިވާނެ ކަމަށެވެ.\n" އެ [ފެލިވަރު] ފިހާރަ ވިޔަފާރި ވެސް ރަނގަޅު. އެއީ ރައްޔިތުންނަށް ދެވޭ ރަނގަޅު ހިދުމަތެއް. ވަރަށް މީހުން ގިނަ ހިސާބެއްގަ އެތަން މި ހުންނަނީ. އެ ފިހާރަ ނަގައިފިނަމަ ރައްޔިތުން ތަކެއް މި ހިސާބަށް [މިފްކޯ މަސް ފިހާރަ ހުރި ހިސާބަ] ށް ވިޔަފާރި ކުރަން އަންނަން ޖެހޭނެ،" އަދްލީ ވިދާޅުވި އެވެ.


United Athun Thaareehee Bodu Bayyeh Vi Namaves, Lampard Haas Kameh Neh! - Vaguthu\nރޭ އިނގިރޭސި ޕްރިމިއާ ލީގުގައި ޗެލްސީއާ މެންޗެސްޓާ ޔުނައިޓެޑް ކުޅުނު މެޗަކީ ދެޓީމުންވެސް ސީޒަންގައި ކުޅުނު ފުރަތަމަ މެޗެވެ. ތަފާތުތަކަކާއެކު ޗެލްސީ އަދި ޔުނައިޓެޑްވެސް ސީޒަނަށް ނުކުތްއިރު، ރޭގެ މެޗު ނިމިގެންދަނީ 4-0ގެ ނަތީޖާއަކުން ޔުނައިޓެޑް މޮޅުވެގެންނެވެ. 1965 ވަނަ އަހަރަށްފަހު ޔުނައިޓެޑް އަތުން ޗެލްސީ ވެފައިވާ އެންމެ ބޮޑު ބައްޔެވެ.\nއަލަށް ޗެލްސީއާ ހަވާލުވި ލެމްޕާޑަށްވެސް "ހަޖަމުކުރަން އުނދަގޫ" ބައްޔެވެ. ޗެލްސީގެ ލެޖެންޑް ލެމްޕާޑާއެކު ރޭ ޗެލްސީން ވި ބައްޔަކީ 2013 ވަނަ އަހަރު ސަންޑަލޭންޑްގެ ކޯޗު ގުސްޓާވޯ ޕޮއެޓަށްފަހު، އަލަށް ނުކުތް ކޯޗެއްގެ ފުރަތަމަ މެޗުގައި ކުރިމަތިވި އެންމެ ބޮޑު ބައްޔެވެ. 2013 ވަނަ އަހަރު ސަންޑަލޭންޑް ފުރަތަމަ މެޗުގައި ބަލިވީވެސް 4-0ގެ ނަތީޖާއަކުންނެވެ.\nތާރީހީ ބޮޑު ބައްޔަކުން ލަމްޕާޑް ބަލިވި ނަމަވެސް، މެޗުން އޭނާ ނެގީ ޕޮސިޓިވް ކަންތައްތަކެކެވެ.\n" ޓީމުން ވަރަށް ބޮޑަށް ޕުޝް ކުރި. ވަރަށް ގިނަ ފަހަރަށް ބޯޅަ ހޯދަން ކުރިއަށް ޖެހި މެދުތެރެ ޑޮމިނޭޓް ކުރި. އަހަރެމެން މެޗު އެއްކޮށް ކޮންޓްރޯލް ކުރި ނަމަވެސް، މެޗުން ޔުނައިޓެޑް މޮޅުވީ ބޮކްސް ތެރެއިން ކާމިޔާބު ހޯދައިގެން. ޔުނައިޓެޑުން ބޯޅަ ނިންމާލަތް މޮޅީ،" ލަމްޕާޑް ބުންޏެވެ.\nޔުނައިޓެޑްގެ ކޯޗު ސޮލްސްޖާވެސް ބުނީ ހާފް ނިމުނުއިރު ޔުނައިޓެޑް ލީޑުގައި އޮތީ ނަސީބުން ކަމަށެވެ. މެޗުގެ ފުރަތަމަ ހާފްގައި ޗެލްސީ ރަނގަޅަށް ކުޅުނު ނަމަވެސް ޔުނައިޓެޑުން ލީޑު ނެގީ ޕެނެލްޓީއަކުންނެވެ.\nލަމްޕާޑް ބުނެފައި ވަނީ ޒުވާން ކުޅުންތެރިންނަށް އިތުބާރު ކުރެވިދާނެ ކަމަށާއި، އޭނާ ޗެލްސީގައި ކުރަމުންދާ މަސައްކަތް އަދި ފެންނާނެ ކަމަށެވެ.\nޗެލްސީއަށް ދެން އޮތީ އިސްތާންބޫލްގައި ލިވަޕޫލާ ދެކޮޅަށް ކުޅެން އޮތް ޔޫއެފާ ސުޕަ ކަޕް މެޗެވެ. އެ މެޗު އޮންނާނީ ބުދަ ދުވަހުގެ ރޭގައެވެ.\nއޮގަސްޓް 12, 2019 11:31\nލެމްޕާޑް ނެތީ ބާއީ.. ލެމްޕާޑް ހުންނަނީ


ފްރާންސްގެ ޝީލްޑް މެޗު ޕީއެސްޖީ ކާމިޔާބުކޮށްފި ފްރާންސްގެ ޝީލްޑް މެޗު ޕީއެސްޖީ ކާމިޔާބުކޮށްފި\nފްރާންސްގެ ޝީލްޑް މެޗު ޕީއެސްޖީ ކާމިޔާބުކޮށްފި\nޗެމްޕިއަންސް އޮފް ފްރާންސް ޓްރޮފީ ޕީއެސްޖީން ކާމިޔާބުކޮށްފިއެވެ. މިއީ ފްރާންސްގެ ލީގު ޗެމްޕިއަނުންނާއި ލީގު ކަޕްގެ ޗެމްޕިއަނުންނާ ދެމެދު ކުޅޭ މެޗެކެވެ.\nފްރާންސްގެ ލެންސްގައި ކުޅުނު މެޗު ކާމިޔާބުކޮށް ޕީއެސްޖީން ތަށި އުފުލާލީ މާސޭ ވާދަކޮށް 2-1 ލަނޑުންނެވެ. ފުރަތަމަ ހާފްގައި މައުރޯ އިކާޑީ ލަނޑެއް ޖަހައި ކުރި ހޯދައިދީފަވަނިކޮށް ޕީއެސްޖީއަށް ލީޑު އިތުރަށް ފުޅާކޮށްދިނީ ލިބުނު ޕެނެލްޓީއަކުން ނޭމާއެވެ. މިއީ އަނިޔާއިން އެނބުރިއައިސް އޭނާ ޕީއެސްޖީއަށް ކުޅުނު ފުރަތަމަ މެޗެވެ.\nމާސޭގެ ހަމައެކަނި ލަނޑު މެޗު ނިމެން މިނެޓަކަށް ވެފައިވަނިކޮށް ކާމިޔާބުކޮށދިނީ ޑިމިޓްރީ ޕަޔެޓްއެވެ. މި މޮޅާއެކު ފްރާންސްގެ ކުލަބް ފުޓްބޯޅައިގެ ކާމިޔާބީ އެޓީމުން އަންނީ ދަމަހައްޓަމުންނެވެ. އެންމެފަހުން ފްރާންސްގެ އެތެރޭގެ މުބާރާތްތަކުގައ ވާދަކުރި 20 ފައިނަލުގެ ތެރެއިން 19 ފައިނަލެއް އެޓީމުން ވަނީ ކާމިޔާބުކޮށްފައެވެ. އެންމެފަހުން 8 ފަހަރުވެސް މިތަށި ކާމިޔާބުކޮށްފައިވަނީ ޕީއެސްޖީންނެވެ.\nޕޮޗެޓީނީއޯ ހަތަރު އަހަރު ސްޕެއިންގެ އެސްޕެނިއޯލްއާ އެކު ހޭދަކުރި އިރު ތަށްޓެއް ހޯދިފައިނުވާއިރު އިނިގރޭސި ކުލަބް ސައުތުހެމްޓަންއާ އެކު 16 މަސް އަދި ޓޮޓްނަމްއާ އެކު ހޭދަކުރި ފަސް އަހަރު ތެރޭގައި ތަށްޓެއް ހޯދުމާ ގާތަށް ދިޔައިރު ވަނީ ކާމިޔާބުވާ ގޮތް ނުވެފައެވެ.\nމިއީ އޭނާ ޕީއެސްޖީއާ ހަވާލުވުމަށްފަހު 11 ދުވަސް ތެރޭގައި ހޯދައިދިން ފުރަތަމަ ތަށްޓެވެ.


Dheyh ehkuran dheyh ge bahdhaluvumeh gai India Japan - Hali News\nދޭއް އެއްކުރަން ދޭއްގެ ބައްދަލުވުމެއްގައި ޖަޕާނާއި އިންޑިއާ\nޖަޕާނާއި އިންޑިއާގެ ޑިފެންސް މިނިސްޓަރުންނާއި ފޮރިން މިނިސްޓަރުންގެ ބައްދަލުވުމެއް މި މަހުގެ ފަހުކޮޅު ބޭއްވުމަށް ނިންމައިފިއެވެ. ދޭއް އެއްކުރަން ދޭއްގެ ބައްދަލުވުން ބޭއްވުމަށް ހަމަޖެއްސައި އެކަން އިޢްލާން ކުރިއިރު ޗައިނާއިން ދަނީ ދެކުނު ޗައިނާ ކަނޑުގައި އާއި އިރުމަތީ ޗައިނާ ކަނޑުގައި އަސްކަރީ ހަރަކާތްތައް ވަރުގަދަ ކުރަމުންނެވެ.\nޖަޕާނުގެ ޚާރިޖީ ވަޒީރު ޓޮމިޝިމިޓްޒު މޮޓާގީއާއި ޑިފެންސް މިނިސްޓަރ ނޮބުއޯ ކީޝީއާއެކު އިންޑިއާއިން ބައިވެރިވެ ވަޑައިގަންނަވާނީ، އެކްސްޓަރނަލް އެފެއާޒް މިނިސްޓަރ ޖަޔަޝަންކަރުއާއި ޑިފެންސް މިނިސްޓަރ ރާޖްނާތު ސިންގ އެވެ.\nދޭއް އެއްކުރަން ދޭއްގެ ބައްދަލުވުން ބޭއްވުމުގެ މަގްސަދަކީ އިންޑިއާއަށް ޗައިނާގެ ބޮޑު ވަޒީރު ޔޮޝިހިޑޭ ސޫގާ ކުރައްވާ ދަތުރުފުޅުގައި ބޮޑު ވަޒީރު ނަރެންދްރަ މޮދީއާ ބައްދަލުކުރެއްވުމުގެ ކުރިން މަޝްވަރާތައް ވިލަރެސް ކުރުމެވެ.\nމި ދެ ގައުމަކީ ޗައިނާއަށް ފާރަވެރިވާ އިންޑޯ ޕެސިފިކްގެ ގުޅުމުގެ ހަތަރު ގައުމުގެ އިއްތިހާދުގެ މުހިންމު ދެ ބައިވެރިންނެވެ.\nއިންޑިއާއާއި ޖަޕާނާ ދެމެދު ވަނީ ދެ ގައުމުގެ ސިފައިންނަށް އެއް ގައުމުން އަނެއް ގައުމަށް ކުރާ ދަތުރާއި ޒިޔާރަތުގައި ކާނާއާއި ސަޕްލައި ދިނުމަށް އެހީތެރިވެ ދިނުމުގެ އެއްބަސްވުމެއްގައިވެސް ސޮއިކޮށްފައެވެ.\nޖަޕާނުން ވަނީ މިފަހުން، އިންޑިއާގެ އަންޑަމާން ނިކޯބާރ އައިލެންޑަށް ދޭ ފުރަތަމަ އެހީ ދީފައެވެ. މިއީ މަލަކާ ކަނޑުއޮޅިން ނިކުންނަ އާގުބޯޓުތަކުގެ މޫނު ޖެހޭ ޖަޒީރާއެވެ. ޖަޕާނުން ބުނިގޮތުގައި މި އެހީއަކީ ޖަޕާނުން އެ ޖަޒީރާތަކުގައި ސްޓޭޝަންވުމުގެ މަގްސަދުގައި ދީފައިވާ އެހީއެއް ނޫން ކަމަށެވެ. ޗައިނާއިން މިކަމުގައި ނުތަނަވަސް ވެދާނެ ކަމަށް ބެލެވެއެވެ.\nމީގެ އިތުރުން ޗައިނާ ނުތަނަވަސްކޮށްލާފަދަ އަމަލެއްގައި ޖަޕާނުން ވަނީ ޗައިނާއާއި މިޔަންމާރއާއި އިންޑިއާގެ ބޯޑަރު މަތީގައި އޮންނަ ސަރަހައްދުތަކުން ދަތުރުކުރާ މަގުތައް ހެދުމުގައި އިންޑިއާއަށް އެހީތެރިކަން ފޯރުވައި ދޭން ފަށާފައެވެ. މި މަގުތަކަކީ ޗައިނާއިން ނުތަނަވަސްކަން ފާޅުކޮށްފައިވާ މަސައްކަތެކެވެ.


25 billion ah budget kuda kuran govaalaifi\n25 ބިލިއަނަށް ބަޖެޓު ކުޑަކުރަން ގޮވާލައިފި\nމަޖިލީހުގެ މައިނޯރިޓީ ލީޑަރު، އަހުމަދު ސަލީމް. ބަޖެޓު ކުޑަކުރަން އޭނާ ގޮވާލެއްވި -- ފޮޓޯ: މަޖިލީސް\nއަންނަ އަހަރަށް ލަފާކޮށް ހުށަހެޅި ބަޖެޓު 25 ބިލިއަނަށް ކުޑަކުރަން މަޖިލީހުގެ މައިނޯރިޓީ ލީޑަރު އަދި އޭދަފުށީ ދާއިރާގެ މެމްބަރު އަހުމަދު ސަލީމް ގޮވާލައްވައިފި އެވެ.\nސަލީމް އެފަދައިން ގޮވާލެއްވީ މިއަދު ރައްޔިތުންގެ މަޖިލީހުގައި ކުރިއަށް ދިޔަ ބަޖެޓުގެ ބަހުސްގައި ވާހަކަ ދައްކަވަމުން ނެވެ.\nސަލީމް ވިދާޅުވީ ކޮވިޑުގެ ހާލަތުގައި ދަރަނި އިންތިހާއަށް މައްޗަށް ދިއުމުން ދެން މަސައްކަތް ކުރަަން ޖެހޭނީ ދަރަނި ކުޑަކުރަން ކަމަަށެވެ. އެހެން ނަމަވެސް އޭގެ ބަދަލުގައި ދަރަނި ކުރިން ހުރި މިންވަރުގައި ހިފަހައްޓައިގެން ކުރިއަށް ދިއުމަކީ ދައުލަަަތަށް އަދި ރައްޔިތުންނަށް ވެސް އުފުލޭނެ ބުރައެއް ނޫން ކަމަށެވެ.\nސަލީމް ފާހަގަކުރެއްވި ގޮތުގައި ކޮންމެ އަހަރަކުވެސް 14 ވަރަަކަށް ބިލިއަން ރުފިޔާ ދަރަނިވެރި ވެއެވެ. މިއީ ނުރައްކާތެރި މައްސަލައެއް ކަަމަށާއި ދައުލަތުގެ މަތީ ފަންތީގައި ތިބޭ މީހުންނަށް މީގެ އަސަރު ނުކުރިޔަސް އާންމު ރައްޔިތުންނަށް އޭގެ އަސަރު ވަރަށް ބޮޑަށް ކުރާ ކަމަށެވެ.\nބަޖެޓުގެ ދަރަނި ބޮޑުވާ ވަަރަކަށް ޑޮލަރުގެ އަގު ބޮޑުވެ ތަކެތީ އަގު ވެސް އިންތިހާއަށް އުފުލިގެންދިއުމުގެ ކަންބޮޑުވުން ސަލީމް މިއަދު ފާޅުކުރެއްވި އެވެ.\n"ބަޖެޓުގެ ދަރަނި ބޮޑުވެގެން ގޮސް ޑޮލަރުގެ އަގު ނުހިފޭއްޓިގެން މި އުޅެނީ. ޑޮލަރު ރާއްޖެއަށް ނުވަންނަކީ ނޫން. ޑޮލަރު ރާއްްޖެއަށް ބޭނުންވާ ވަރަށް އެބަ ވަދޭ. އެއީ ބޮޑު އަގުގައި ގަންނަން ވެއްޖިއްޔާ ފައިސާ އެބަ ލިބޭ ވިއްޔާ. ނުލިބިގެން އުޅޭކަށް ނުޖެހޭ. އެހެންވީމާ އަޅުގަނޑުމެން އެ ކަންތައްތައް ކުރިއަށް ދެވޭނީ ދައުލަތުގެ ދަރަނި އިންތިހާއަށް ކުޑަކޮށްގެން.\n"އަޅުގަނޑު ގޮވާލަން ދައުލަތުގެ ބަޖެޓު 25 ބިލިއަނަށް ކުޑަކުރުމަށް. ކުޑަކޮށްފައި އަލުން ބަޖެޓު މި މަޖިލީހަށް ގެނައުމަށް." ސަލީމް ވިދާޅުވި އެވެ.\nޕީޕީއެމް ރައްޔިތުންގެ މަޖިލިސް ދައުލަތުގެ ބަޖެޓް + އަހުމަދު ސަލީމް (ރެޑްވޭވް)\nބަޖެޓު ކުޑަ ކުރަން ގޮވާލައިފި


Mas export kuraa kunfunithakah 51 million ruffiyaa dheefi | Mihaaru\n23 ޖޫން 2020 - 13:333comments\nބޮޑު ކަންނެލި ގަނެ، އެކްސްޕޯޓް ކުރާ ކުންފުނިތަކުގެ ކޭޝް ފްލޯ ރަނގަޅުކޮށް، އަދި ކޮވިޑް-19 ގެ މި ހާލަތުގައި ވެސް މަސް ގަތުން ހުއްޓުމެއް ނެތި ކުރިއަށް ގެންދެވޭ ގޮތް ހަދަން 100 މިލިއަން ރުފިޔާގެ ލޯން ފެސިލިޓީއެއް ސަރުކާރުން ވަނީ ތައާރަފްކޮށްފަ އެވެ. އެ ސްކީމްގެ ދަށުން ލޯން ދޫކުރަނީ ފާއިތުވި ހަ މަސް ދުވަހު މަސް ގަނެ، އެކްސްޕޯޓް ކޮށްފައިވާ ކުންފުނިތަކަށެވެ.\nރައްޔިތުންގެ މަޖިލީހުގެ މިއަދުގެ ޖަލްސާ މެންދުރަށް މެދުކަނޑާލުމުގެ ކުރިން ނަޝީދު ވިދާޅުވީ އެ ލޯން ސްކީމްގެ ދަށުން އަށް ކުންފުންޏަކަށް 51 މިލިއަން ރުފިޔާ ދީފައިވާ ކަމަށެވެ.\nއެމަނިކުފާނު ވަނީ މިދިއަ ދެ މަސް ދުވަހު ރާއްޖެ އިން ބޭރުކުރި މަހުގެ ނިސްބަތް ވެސް ވިދާޅުވެފަ އެވެ. އެގޮތުން އޭޕްރީލް މަހު 408،091 ކިލޯ އަދި މޭ މަހު 236،763 ކިލޯއާ އެކު މިދިއަ ދެ މަސް ދުވަހު ޖުމްލަ 644،854 ކިލޯގެ މަސް އެ ކުންފުނިތަކުން ބޭރުކޮށްފައިވާ ކަަމށް، ނަޝީދު ވިދާޅުވި އެވެ.\n"އިއްޒަތްތެރި މެމްބަރުންނަށް އެނގިވަޑައިގަންނަވާނެ މިދިޔަ ދެ މަސް ދުވަސް އެއީ އެހެން އެއްވެސް އާމްދަނީއެއް ރާއްޖެއަށް ނުލިބޭ ދެ މަސް ދުވަސް،" ނަޝީދު ވިދާޅުވި އެވެ.\nރާއްޖޭން ބޭރަށް މަސް ވިއްކާއިރު ފައިސާ އަނބުރާ ލިބެން 90 ދުވަހާއި 120 ދުވަހާ ދެމެދުގެ މުއްދަތެއް ހޭދަވާ އިރު، އެމަނިކުފާނު ވިދާޅުވީ، އެއީ ބައެއް ފަހަރަށް ދިވެހި ކުންފުނިތަކުގެ ކޭޝް ފްލޯ ދަށްވާ ސަބަބެއް ކަމަށެވެ.\nއެހެންކަމުން ނަޝީދު ވިދާޅުވި ގޮތުގައި އެމަނިކުފާނު ޔަގީންކުރައްވަނީ ދޫނުކޮށް ބާކީ އޮތް 49 މިލިއަން ރުފިޔާ ވެސް އެހެން ކަމަކަށް ބޭނުން ނުކޮށް އެ ޕްރޮގްރާމަށް ހޭދަކުރައްވާނެ ކަމަށެވެ.\nކޮވިޑް-19އާ ގުޅިގެން ދިމާވި އިގުތިސާދީ ދަތިތަކުން އަރައިގަތުމަށް ސަރުކާރުން ކުރާ ކަންކަމަށް މަޖިލީހުން ދިން ލަފާތަކަށް އަމަލު ކުރާ ކަމަށް ވެސް ނަޝީދު ވިދާޅުވި އެވެ.\nއިތުރު ލިޔުންތައް މަސްވެރިކަން މަސްވެރިން އިގްތިސާދު ފިނޭންސް މިނިސްޓްރީ ރައްޔިތުންގެ މަޖިލިސް\nމުނިފޫހިފިލުވަން ކުރާ މަސްވެރިކަން ބިލުން އުނިކުރަނީ\nސަރުކާރުން މަސް ގަތުން ހުއްޓާލަންޖެހޭ: ނަޝީދު\nބާނާ ހުރިހާމަހަކަށް ރަނގަޅު އަގުހޯދަން އިންވެސްޓްކުރަނީ


Vaahaka – moya hii magey (22)\nވާހަކަ – މޮޔަ ހިތް މަގޭ (22)\nސެޕްޓެމްބަރ 04 ވަނަ ދުވަހުގެ ބަޔާ ގުޅޭ\nގެއަށް ވަނުމުގެކުރީން ޒާނަ ލޯފުހެލިއެވެ. އޭނާގެ ހިތާމަތައް އެހެން މީހަކަށް ދައްކާކަށް ޒާނަ ބޭނުމެއް ނޫނެވެ. ހުސްވެފައިވާ ސިޓިންރޫމް ހުރަސްކޮށް ކޮޓަރިއަށް ވަދެފައި އޭނާ އެނދުމައްޗަށް ބަންޑުން ވެއްޓިގަތެވެ. މަރުބައްޔެއް ޖެހިގެން ޑޮކްޓަރ އެޚަބަރު ގެނެސްދިނުންވެސް އާތިފާ ގެނެސްދިން ޚަބަރަށްވުރެ އެތައް ގުނައެއް ވޭން ކުޑަވާނެކަން ގައިމެވެ. މިސްކުއަކީ ޒާނަގެ ހަޔާތުގައި އޭނާ އެދުނު ހަމައެކަނި ފަރާތެވެ. ހެޔޮވާނީ ކިހިނެތް ހެއްޔެވެ؟ ލޯބިވެރިޔާ އެހެން އަންހެންކުއްޖަކާއި ގުޅެން ތައްޔާރުވެފައި ވާއިރު އޭނާއަށް ކުރެވޭނެ ކަމެއް ނެތެވެ. ކައިވެނީގައި ދެމިހުއްޓަސް އަދި އެކައިވެނިން މިނިވަން ވިޔަސް އޭނާއާއި ވައިނޭޅެން މިސްކު އެވަނީ ވަޢުދުވެފައެވެ. ހުރި ހިތާމައެއްގެ ބޮޑުކަމާއެވެ. އޭނާއަށް މިގޮތަށް ދިމާވާންޖެހުނީ ކުރި ކޮން ކުށެއްގެ ސަބަބުން ހެއްޔެވެ؟\nބާލީހުގައި މޫނު ފޮރުވާލައިގެން އޮވެ ޒާނަ ރުޔެވެ. ގިސްލަމުން އަމިއްލަ ހިތާއި ޝަކުވާ ކުރިއެވެ. އެކަން ދެކޭނެ ލޮލެއް ނެތެވެ. ޒާނަގެ ރުއިމުގެ އަޑު އަހާނެ ކަންފަތެއް ނެތެވެ. މިއޮތް ބޮޑު ދުނިޔޭގައި އޭނާއަކީ އެކަނިވެރިއެއް ކަހަލައެވެ.\nއިރުގަނޑެއްފަހުން ފޯން ރިންގްވާން ފެށިއެވެ. ޒާނަ އޭރު ހަމައަކަށް އެޅިއްޖެއެވެ. ލޯފުހެލާފައި އޭނާ ތެދުވެގެން ގޮސް ފޯންނަގާ ބަލާލިއިރު އެއީ މަންމަގެ ފޯނެކެވެ.\n“ކީކޭ މަންމާ؟” ޒާނަ ލަސްލަހުން އަހާލިއެވެ.\n“އަޑަށް ކިހިނެތްވެފަ ތިހުރީ؟ ހާލު ރަނގަޅުތަ؟” ހަނީފާއަށް އެއަޑުގައިވި ކުރަކިކަން ފާހަގަކުރެވިގެން ސުވާލުކުރިއެވެ.\n“މަންމައަށް ކޮންކަމެއް އަހަރެން ކޮންމެ ހާލެއްގައި އުޅުނަސް. މަންމަ ބޭނުން ކަންތައް ވެއްޖެއެއްނު.” ޒާނައަށް ރުޅިއާދެވުނީ މަންމަ ދެކެއެވެ.\n“ކޮންކަހަލަ ވާހަކައެއް ތިދައްކަނީ؟ މަންމަ ކޮށްފަ އޮތް ކަމެއްވިއްޔާ ކޮށްފައި އޮންނާނީ ޒާނައަށް ރަނގަޅަކަށް. މައިންބަފައިން ބުނާގޮތަށް އުޅެގެން ލިބޭނެ ދެރައެއް ނޯންނާނެ. ޒާނަ ވިސްނާލަބަލަ. މަންމަ ބުނިގޮތަށް ކަންތައް ނުކުރިނަމަ މިއަދު ޒާނަ އުޅޭނީ ތިހެން އަރާމާއި އުފަލުގައިތަ؟” ހަނީފާ ފަހުރުވެރި ރާގެއްގައި ބުނެލިއެވެ.\n“އުފަލޭ؟ އަހަރެން މިހާރު ހަނދާންވެސް ނެތް އުފާ އެއީ ކޯއްޗެއްކަން. އެކަމަކު މަންމަ ތިހުންނަނީ އުފަލުގައި ކަން ޔަޤީން. ރާކިން ހަފްތާއަކު އެއްފަހަރު އެފޮނުވާ ހަދިޔާތަކުން ހިތްފުރޭނެވިއްޔަ.” ޒާނަގެ ރުޅިގަނޑު ވީ ހައްތަހާ ގަދައެވެ. ހުރިހާ ރުޅިއެއް މަންމައަށް ބާލަން ނިންމައިގެން ހުރިކަހަލައެވެ.\n“އަދިވެސް އެމިސްކުގެ ޖިންނި ބޮލަށް ސަވާރުވެފައި ދޯ ތިހުންނަނީ؟ އަހަރެން ހަމަ އަންތަރީސްވެއްޖެ. ޒާނައަށް އަދިވެސް ވިސްނޭކަށް ނުވޭތަ؟ ޒާނަދެކެ އޭނަ ލޯބިވާނަމަ އެއްޗެކޭ ބުނެލާއިރަށް ދޫކޮށްލާފައި ދާނެތަ؟” ހަނީފާ ރުޅިއައިސްގެން ގުގުރައިގަތެވެ.\n“ކީކޭ ތިބުނީ؟ އެއްޗެކޭ ބުނެލާއިރަށޭ ތިބުނި ބުނުމުގެ މާނައަކީ ކޮބާ؟” ޒާނައަށް ހިފެހެއްޓުނީ މަންމަ ބުނި ފަހު ޖުމްލައިގައެވެ.\n“އަހަރެން… މިބުނީ ޒާނަ…. ބަނޑުބޮޑު ވާހަކަ.” ހާސްވެގެން ހަނީފާގެ އަޑު ކެނޑިކެނޑިގެން ދިޔައެވެ. ބުނެވުނީ ކިހާވަރެއްގެ އެއްޗެއްކަން އިހްސާސްވިއިރު މާލަސްވެއްޖެއެވެ.\n“ނުވާނެ އެހެނެއް. މަންމަ މާނަކުރީ އެހެން ވާހަކައެއް… އަނެއްކާ.. އަނެއްކާ މަންމަ ބުނެގެން ތަ މިސްކު މިގެދޫކޮށް ދިޔައީ…ކީއްވެ މަންމާ؟ މަންމައަށް މިސްކުއާއި ބެހޭގޮތުން އަދި ރާކިންއާއި ބެހޭގޮތުން ކޯއްޗެއް އެނގެނީ…” ރޮވިގެން ޒާނައަށް ވާހަކަދައްކަން އުދަނގޫވިއެވެ.\n“މަންމައަކަށް ނޭނގޭނެ ރާކިން އަހަރެންނާއިމެދު ކަންތައްކުރާގޮތެއް. އަހަރެންނަކީ އޭނަ ނަމެއްގައި ބަހައްޓާފައި އިންނަ އަންހެނެއް….. މަންމާ! ރާކިން އަދި އަދަށް ދާންދެންވެސް އަހަރެންގެ ގަޔަކު އަތެއްނުލާ.” ހަނީފާ ވާހަކަދައްކަންވެގެން އުޅެންފެށުމުން ކުރިއަށް ގެންދިޔަނުދީ ޒާނަ ބުނަމުން ދިޔައެވެ. ކެތްނުކުރެވޭ ހިސާބަށް ދިއުމުން އޭނާ މިހާދުވަހު ސިއްރުކޮށްފައި އޮތް ވާހަކަވެސް ބުނެވުނީއެވެ.\n“މަންމައަށް ހީވަނީތަ ގަނޑުވަރެއްގައި ނިދާފައި، މީރުއެއްޗެހި ކައިގެން ރީތިހެދުންލީމަ ދިރިއުޅުން ފުރިހަމަވީކަމަށް؟ ނޫން އެހެނެއް ނޫން. މިއަކަށް ނުކިޔާނެ ދިރިއުޅުމެއް… މިކައިވެނީގެ ސަބަބުން އަހަރެން ބޭނުންވި ހަމައެކަނި ފަރާތްވެސް ގެއްލުނީ. އަހަރެން ރާކިން ކައިރިން ވަރިވިއަސް މިސްކު މަށަކާއި ނީންނާނެ.” ރޮމުން ރޮމުން ގޮސް ޒާނައަށް ގިސްލެވުނެވެ. އެކޮޅުން ހަނީފާ ތަކުރާރުކޮށް ގޮވިއިރުވެސް އޭނާ އެކަމަށް އިޖާބައެއް ނުދިނެވެ.\n“މަންމަ ބަލަންހުރޭ އަހަރެން ކަންތައްކުރާގޮތް.” ކުއްލިއަކަށް ދެލޯފުހެލާފައި ޒާނަ ފޯނާއި އަނގަކައިރިކޮށްލިއެވެ. އަދި ތެދުވެގެން ބާރުބާރަށް ހިނގާފައި ކޮޓަރިން ނިކުމެގެން ތިރިއަށް ދިޔައެވެ. ޒާނަ ހުއްޓުނީ ރާކިންގެ ކޮޓަރި ދޮރުމަތީގައެވެ. ފޯންގައި އަދިވެސް ބާރަށް ހިފަހައްޓާލަމުން އަނެއްއަތުން ދޮރުހުޅުވާލާފައި އެތެރެއަށް ވަނެވެ. އެނދުމަތީގައި ލެޕްޓޮޕް ހުޅުވާލައިގެން އިން ރާކިންއަށް ޒާނަ ފެނިފައި ލެޕްޓޮޕް ލައްޕާލަމުން ކޮޅަށް ތެދުވިއެވެ.\n“ރާކިން އަހަރެން ވާހަކައެއް ދައްކަން ބޭނުން.” ރާކިންއާއި ހަތަރުކަޅި ހަމަވުމާއެކު ޒާނަ ހިސާބަކަށް ޖެހިލުންވެއްޖެއެވެ.\n“ބުނެބަލަ! އަހަރެން މިހުރީ އަޑުއަހަން.” ރާކިން ދެޖީބަށް އަތްޖަހާލައިގެން އަލަމާރީގައި ލެނގިލިއެވެ. ޒާނަ އިސްޖަހާލަމުން ވާހަކަދައްކަންވެގެން އަނގަހުޅުވާލިއެވެ.\n“އަހަރެން ރާކިން އާއި އިނީ ލޯއްބަކުން ނޫން. ގަޔާވެގެން ބޭނުންވެގެނެއް ނޫން. އަހަރެން ރާކިން އާއި އިންނަން އެއްބަސްވީ އެކުގައި އުޅޭކަށް ނޫން. އަހަރެން ހަމައެކަނި ބޭނުންވީ މުއްސަނދި އަރާމު ދިރިއުޅުމެއް. އަހަރެން ބޭނުންވީ ރާކިންގެ ތަނަވަސްކަމުގެ ހިޔާވަހިކަމުގެ ދަށުގައި އަހަރެންގެ ހަޔާތްވެސް ވޭތުކުރުން. އެކަމަކު މިއަދު އެއިން އެއް ކަމަކަށްވުރެވެސް ބޮޑަށް އަހަރެން ބޭނުމީ ވަރި. ރާކިން އަހަރެން ދޫކޮށްލާ. އަހަރެން ބޭނުމީ މިނިވަންކަން. މިގޭގެ ހަތަރުފާރުތެރޭގައި ހައްޔަރުކޮށްފައި އިންނަ ކުށްވެރިއެއްހެން ދެނެއް ކެތެއްނުވާނެ. ނަމެއްގައި އަންބަކަށްވެގެން މުޅިއުމުރު ހުސްކުރާކަށް ގަސްތެއް ނުކުރަން. ރާކިން އަހަރެން ވަރިކުރޭ!” އެއްފައްޗަކަށް އަމުނާލާފައި ޒާނަ އިސްއުފުލާލިއެވެ.\nރާކިން ހަމައެހުރިތަނުގައި ގުޑާވެސްނުލާ ހުއްޓެވެ. އޭނާގެ މޫނުމަތިން ހައިރާންކަމެއް ނުފެނެއެވެ. ހީވަނީ މާކުރިންވެސް އެހުރިހާކަމެއް އެނގޭހެންނެވެ. ނޫނީ ޒާނަ އެކަމަށް ނޭދިގެން ރާކިން އިންތިޒާރުކުރާތާ އެތަކެއް ދުވަސްވެއްޖެހެންނެވެ.\n“އޯކޭ. ކޯޓަށް ދާން ރަނގަޅު ވަގުތެއް ހަމަޖެހުނީމަ އަހަރެން އަންގާލާނަން.” ރާކިން ގޮސް އެނދުގައި އިށީންދެފައި އަނެއްކާ ލެޕްޓޮޕް ހުޅުވާލައިގެން މަސައްކަތް ފެށިއެވެ. ޒާނައަށް ހުރެވުނީ ހުއްޓުން އަރައިފައެވެ. ރާކިންގެ އެއަޅާލުން ކުޑަކަމުން އޭނާ ހައިރާންވެއްޖެއެވެ. މިހާ ފަސޭހައިން ހުރިހާކަމެއް ނިމިގެންދާނެކަމަށް ޒާނަ އުންމީދުކޮށްފައެއް ނެތެވެ.\n“އޯކޭ.” އަނެއްފަރާތަށް އެނބުރިފައި ޒާނަވެސް ނިކުމެގެން ދިޔައެވެ. ކޮޓަރިއަށް ދަމުން އޭނާ ފޯން ކަނޑާލާފައި ސިޓިންރޫމް ސޯފާމައްޗަށް އެއްލިއެވެ.\nހެނދުނުގެ ވަގުތެވެ. ޒާނަ ފެންވަރައިގެން ނިކުމެ ތައްޔާރުވާން ފެށިއެވެ. އެއީ ކޯޓަށް ދާން އެމީހުން ހަމަޖައްސާފައިވާ ދުވަހެވެ. ވަރީގެ ވާހަކަ ދެކެވުނުތާ ތިންދުވަސް ފަހެވެ. ރާކިން އޮފީހަށް ދިޔައީ ބަލާ އަންނާނެ ވާހަކަ ބުނެފައެވެ. އަލަތު ކައިވެންޏަށް އޭނާގެ ހިތް ތެޅުނުފަދައިން މިއަދުވެސް އޭނާގެ ހިތްވަނީ އަވަސްވެފައެވެ. ތައްޔާރުވެގެން ކޮޓަރިން ނިކުންނަން ދަނިކޮށް ރާކިންގެ ފޯން އަތުވެއްޖެއެވެ.\n“ހަލޯ ޒާނަ. އަހަރެން ކުޑަކަމެއްގަ އުޅޭތީ ބަލާނުދެވިގެން. ޑްރައިވަރާއެކު ކާރުގަ އޮފީހަށް އަންނަންވީނު. އޭރުން މިތަނުން ދެމީހުން އެކީގަ ދާންވެސް ފަސޭހަވާނެ. މަޑުކޮށްލަން ޖެހުނަސް ޒާނައަށް މިތާ މަޑުކޮށްލެވިދާނެއެއްނު.” ރާކިން އެކޮޅުން ވާހަކަދެއްކިއެވެ. އެއްބަސްވެފައި ޒާނަ ފޯން ބޭއްވިއެވެ. ބޭރަށް ނިކުމެފައި ޑްރައިވަރާއިއެކު ކާރުގައި އެއޮފީހާއި ދިމާއަށް މިސްރާބު ޖެހިއިރު ހެނދުނު ދިހައެއް ޖަހަން ކައިރިވެއްޖެއެވެ.\nއޮފީސްތެރެއަށް ވަދެގެން ދިޔައިރު ޒާނަގެ ހިތް ބާރުބާރަށް ތެޅެމުން ދިޔައެވެ. ދިމާވާގޮތަކުން މިސްކުގެ ކުރިމައްޗަށް ދެވިއްޖެއްޔާ ދެންވާނީ ކިހިނެތްބާވައޭ ހިތަށް އެރިއެވެ. ރިސެޕްޝަނުގައި އިން އަންހެންކުއްޖާއަށް ޒާނަ ފެނިގެން އައިސް އެއްފަރާތެއްގައި ހުރި ސޯފާތަކާއި ދިމާއަށް އިޝާރާތްކުރިއެވެ. އަދި ޒާނަ އިށީނުމާއެކު އެއަންހެންކުއްޖާ އެނބުރިގޮސް ރާކިންއަށް އެކަން އަންގާލާފައި މަސައްކަތް ފެށިއެވެ.\nއެގޮތުގައި ގިނައިރުވާން ފެށުމުން ޒާނަ ފޫހިވިއެވެ. ތެދުވެގެން ގޮސް ރިސެޕްޝަނުގައި އިން އަންހެންކުއްޖާ ކައިރީ ރާކިންގެ ކެބިންއަކީ ކޮބައިތޯ ސުވާލުކުރުމުން އޭނާ އިޝާރާތްކުރީ ކަނާތްފަރާތުގައި އޮތް މަގަށެވެ. ޝުކުރު އަދާކޮށްފައި ޒާނަ ހިނގައިގަތެވެ. އެމަގުން ނިކުމެވުނުއިރު ކުރިމަތީގައި ހުރި ކެބިންގެ ދޮރުގައި މެނޭޖިން ޑިރެކްޓަރގެ ނަންބޯޑު ހަރުކޮށްފައި ހުއްޓެވެ. އެތެރޭގައި ރާކިން ކުރަމުން އެދާ މަސައްކަތަށް އޭނާގެ ސަބަބުން އުދަނގުލެއް ފޯރަފާނެބާވައޭ ހިތަށް އަރައިގެން ޓަކިޖަހަން ނުކެރިފައިހުއްޓާ ދޮރުހުޅުވިއްޖެއެވެ. އެވަގުތު ޒާނަ ދިޔައީ ފާޑަކަށް ސިހިގެންނެވެ. ދޮރުހުޅުވާލާފައި އޭނާގެ ކުރިމައްޗަށް އެނިކުތީ މިސްކުއެވެ. މިސްކުއަށް ޒާނަ ފެނުމާއެކު ދޮރުން އަތްދޫކޮށްލެވުނެވެ. އަނެއްއަތުގައި އޮތް ފައިލް ދޫވެގެން ވެއްޓުނީ ތިރިއަށެވެ. އެވަގުތު ދެމީހުން އެކަކު އަނެކަކުގެ މޫނަށް ބަލަހައްޓައިގެން ގުޑިލަން ނޭނގިފައި ހުއްޓާ ޑޯރ ކްލޯސަރގެ އެހީގައި ދޮރުލެއްޕުނުއަޑަށް އަނެއްކާ ސިހިފައި ފައިލްނަގަން ތިރިވިއެވެ.\n“ޒާނަ ކީއްކުރަނީމިތާ؟” ފައިލާއެކު ޒާނަގެ އަތުގައި ހިފާލެވުމުން މިސްކު އަވަސްއަވަހަށް އަތްދުރަށްލާފައި ތެދުވިއެވެ.\n“އުފާވެރި ކައިވެންޏަކަށް މަރުހަބާ” ޒާނަ ތެދުވެފައި ފައިލް ދިއްކޮށްލަމުން މިސްކުގެ މޫނަށް ބަލައިލިއެވެ.\n“ތޭންކްސް.” މިސްކު ހިނިތުންވެލާފައި ފައިލް އަތުލައިގެން ގޮސް ޖެހިގެންހުރި ކެބިންއަށް ވަދެ ދޮރުލައްޕާލިއެވެ. ރާކިން މަސައްކަތް ނިންމާލާފައި ނިކުތްއިރުވެސް ޒާނަ ހުރީ މިސްކު ވަދެގެންދިޔަ ދޮރާއި ދިމާއަށް ބަލަހައްޓައިގެންނެވެ.\nޒާނައާއި ރާކިން ކޯޓުން އެނބުރި އައީ އިތުރަށް އެއްމަސްވާންދެން އެކުއުޅެން ޤަބޫލުވެގެންނެވެ. މިއެއްމަސްތެރޭގައި އަނެއްކާވެސް ނިދާތަން އެއްކޮޓަރިއަކަށް ބަދަލުކޮށް ކެއުންބުއިމާއި މިނޫންވެސް އިތުރު ވަގުތުތައް އެކުގައި ހޭދަކުރުމަށް ޝަރުތުކުރެވުނެވެ. ކޮންމެގޮތަކަށް އެކަން ހަމަޖެހިގެން ދިޔަކަމުގައިވިއަސް ޒާނައާއި ރާކިންއަށް ޔަޤީންވާ އެއްކަމެއްވެއެވެ. އެއީ ފާއިތުވެދިޔަ ދުވަސްތަކުގައި ނުވިކަމެއް ކުރިއަށް އޮތް އެއްމަސްތެރޭގައި ނުވާނެކަމެވެ.\nއެރޭ ނިދިއައިސްގެން ޒާނަ ދިޔައިރު ރާކިން އިނީ އެނދުމަތީގައި ލެޕްޓޮޕް ހުޅުވާލައިގެންނެވެ. ކަންފަތުގައި ހެޑްފޯނެވެ. ދެލޯ ހުއްޓިފައިވަނީ ލެޕްޓޮޕްގެ ސްކްރީނަށެވެ. ދޮރުހުޅުވުނުކަން އިހްސާސްވެގެން އިސްއުފުލާލުމާއެކު ޒާނަ ފެނުމުން ރާކިން ހެޑްފޯން ނެގިއެވެ.\n“ނިދިއައީތަ؟ އާދޭ ނިދަން.”ރާކިން ލެޕްޓޮޕާއިއެކު އެނދުގެ އެއްފަރާތަކަށް ޖެހިލިއެވެ. ޒާނަ ގޮސް އަނެއްފަރާތުގައި އޮށޯވެފައި ރަޖާއަޅައިގެން ބިތްދޮށަށް އެނބުރި ލޯމަރާލިއެވެ. ބައިގަޑިއިރުވެގެން ދިޔައިރު އަދި އޭނާގެ ލޮލަކަށް ނިންޖެއްނައެވެ. ރާކިން އޭރުވެސް ފޯރީގައި ފިލްމެއް ބަލަމުން ދިޔައެވެ. ދޭތެރެއަކުން އޭނާ މަޑުމަޑުން ހީލައެވެ. އަދި ހަމަ ހެވޭ ކޮންމެ ފަހަރަކު ޒާނައަށް ބަލާލާފައި ނުހޭން ނިންމައެވެ. ސާޅީސްމިނިޓްވީފަހުން ޒާނަ ކުއްލިއަކަށް ރަޖާއެއްލާލާފައި ތެދުވެ އިށީންދެއްޖެއެވެ.\n“ކިހިނެތްވީ؟” އަހަރެން ހޭތީ އުދަނގޫވީތަ؟” ރާކިން ދެރަވެލާފައި އަހާލިއެވެ.\n“ނޫން. ނިންޖެއް ނާދޭ. ރާކިން ކޯއްޗެއް ތިބަލަނީ؟” ޒާނަ އެއްއަތުން މޫނުފުހެލާފައި ލެޕްޓޮޕްގެ ސްކްރީނަށް ކަޅިއެއް އެއްލިއެވެ.\n“ކޮމެޑީ ފިލްމެއް. ބޭނުމިއްޔާ ބެލިއަސް އޯކޭ.” ރާކިން ހިނިތުންވެފައި ލެޕްޓޮޕް ދެމީހުންގެ މެދަށް ޖައްސާލިއެވެ. ދެން ފެނުނު މަންޒަރުން ރާކިންއަށްވުރެ ކުރިން ޒާނަ ހީގަތެވެ. ރާކިންއަށް އެކަން މަޖާވިއެވެ. ޒާނަ ހޭވަރުން އޭނާއަށްވެސް ހެވުނެވެ. ފިލްމުގެ މެދާކަށް ހަމައަށް ދިޔަފަހުން ޒާނަގެ ޚަބަރެއް ނުވެގެން ބަލާލިއިރު އޮތީ ނިދިފައެވެ. ރާކިންއަށް އަނެއްކާވެސް ހެވުނެވެ. ލެޕްޓޮޕް ދުރުގައި ބަހައްޓާފައި އައިސް ޒާނަގެ ގައިމަތީ ރަޖާއަޅައިދީފައި އޭނާވެސް އެނދުގެ އަނެއްފަރާތުގައި މަގަތަށް އެނބުރި އޮވެ ނިދައިފިއެވެ.\nހެނދުނު ގަޑި ސޯނާވިއަޑަށް ދެމީހުންނަށް ހޭލެވުނެވެ. ލޯހުޅުވާލިއިރު ދެމީހުންނަށްވެސް އޮވެވުނީ އެކަކު އަނެކަކާއި ދިމާއަށް މޫނުލައިގެން އަރިއަކަށެވެ. ހަތަރުކަޅި ހަމަވުމާއެކު ކުއްލިއަކަށް އުއްޑުން ޖެހިފައި ދެމީހުންމެ ފުންމައިގެން ތެދުވެއްޖެއެވެ.\n“ރޭގައި ކިހިނެތްވީ؟” ދެމީހުންނަށް އެއްއަޑުން އަހާލެވުނެވެ. ހަމަ ޖުމްލަ ނިމުނުއިރަށް ހުނުމުގެ އަޑުން ކޮޓަރިތެރެ ގުގުމާލިއެވެ.\nއެއްމަސްފާއިތުވެގެން ދިޔައިރު ރާކިންއާއި ޒާނަގެ މެދުގައި ކުރިން ހުރި ބީރަތްޓެހިކަން ކެނޑި އެކަކުއަނެކަކާއިމެދު ދެކޭގޮތް މުޅިން ބަދަލުވެފައިވެއެވެ. ފުރިހަމަ އެއްމަހަށްފަހު ބުނެފައިވާ ތާރީހަށް ދެމީހުން ކޯޓަށް ހާޒިރުވީ އެއްދުވަހެއްގެ މެންދުރުގެ ވަގުތެވެ. ދެމީހުންމެ ތިބީ ނުހަނު ހަމަޖެހިލައިގެންނެވެ. ގާޟީ އައިސް ދެމީހުންގެ ކުރިމަތީގައި އިށީންދެ ހަމަޖެހިލާފައި އެންމެފަހުގެ ނިންމުމަކީ ކޮބައިތޯ ސުވާލުކޮށްލުމާއެކު ޒާނައާއި ރާކިން އެކަކު އަނެކަކުގެ މޫނަށް ބަލާލާފައި ވާހަކަދައްކަންވެގެން އަނގަ ހުޅުވާލިއެވެ.


Thai Air Asia In Rajje Ah Dhathuruthah Fashaifi - Vaguthu\nތައި އެއާ އޭޝިއާއިން ރާއްޖެއަށް ދަތުރުތައް ފަށައިފި\n4 މަސް ކުރިން ( އޮގަސްޓް 11, 2017 )\nމިއަދު ރާއްޖެއަށް ޖެއްސި އެއާ އޭޝިއާގެ ފުރަތަމަ ފްލައިޓު - ފޮޓޯ: އެމްއޭސީއެލް\nތައި އެއާ އޭޝިއާއިން ރާއްޖެއަށް ދަތުރުތައް ފަށައިފިއެވެ.\nތައި އެއާ އޭޝިއާގެ ފުރަތަމަ ފްލައިޓް މިއަދު ވެލާނާ އިންޓަނޭޝަނަލް އެއާޕޯޓްގައި ޖައްސާފައިވާއިރު ތައިލެންޑާއި ރާއްޖެއާއި ދެމެދު ކޮންމެ ދުވަހަކު ދަތުރުކުރުމަށް ވަނީ ހަމަޖެހިފައެވެ.\nމިއަދު ހެނދުނު 11:15 ގައި މި ފްލައިޓް ވެލާނާ އިންޓަނޭޝަނަލް އެއާޕޯޓްގައި ޖެއްސީ 170 ފަސިންޖަރުންނާއި އެކީގައެވެ. އެ އެއާލައިނަށް އެއާޕޯޓުން ވަނީ މަރުހަބާ ކިޔައިފަ އެވެ. މި ފްލައިޓަކީ އެއާބަސް އޭ320 މަރުކާގެ ބޯޓެކެވެ. ތައި އެއާ އޭޝިއާއިން ރާއްޖެއާ ތައިލެންޑާ ދެމެދު، ދުވާލަކު އެއް ފްލައިޓު ބޭއްވުމަށް ވަނީ ހަމަޖެހިފައެވެ.\nމި އެއާލައިނުން ސީދާ ދަތުރުތަށް ފެށުމާއެކު ރާއްޖެއާ ތައިލެންޑާ ދެމެދު ދަތުރުކުރާ އެއާލައިންތަކުގެ އަދަދު މިވަނީ ތިނަކަށް އަރާފައެވެ. އެއީ ރާއްޖޭގެ ގައުމީ އެއާލައިން މޯލްޑިވިއަނާއި، ބެންގްކޮކް އެއާވޭޒް ހިމަނައިގެންނެވެ. ތައި އެއާ އޭޝިއާއިން ދަތުރުކުރުމަށް ހަމަޖެހިފައިވަނީ ބެންގްކޮކްގެ ކުރީގެ މައި އެއާޕޯޓު، ޑޮން މުއާންގް އެއާޕޯޓަށެވެ.\nތައިލެންޑަކީ ޗުއްޓީއަށާއި ބޭސްފަރުވާއަށް އަދި ބާޒާރުކުރުމަށް ދިވެހީންގެ މެދުގައި މަގުބޫލު މަންޒިލެއްކަން ފާހަގަކޮށްލެވެއެވެ. އެގޮތުން ތައިލެންޑުގެ ބެންކޮކަކީ ގިނަ އަދަދަކަށް ދިވެހިން ދަތުރު ކުރާ އެއް މަންޒިލެކެވެ.\nއޮގަސްޓް 11, 2017 - 22:51\nޓިކެޓް އަގު ހިމަނާލިނަމަ ވަކިން ފުރިހަމަވީސް


ނުރައްކަލަކުން ސަލާމަތްވާން ނޫނީ ބަރުގޮނު ނޭޅޭނެ: ޓްރާންސްޕޯޓް\nމާލެ މަގުމަތީގައި ބަޔަކު ސައިކަލު ދުއްވަނީ: ބަރުގޮނު އެޅޭނީ ނުރައްކާވެގެން -- އަވަސް ފޮޓޯ\nހާއިޒް ޒަމީން· 11 އޮކްޓޫބަރު 2021\nއެއްގަމު އުޅަނދު ދުއްވާއިރު ބަރުގޮނު އަޅަންޖެހޭނީ ދިމާވެދާނެ ނުރައްކަލަކުން ސަލާމަތްވާން އެކަނި ކަމަށް ކަނޑައަޅައި ޓްރާންސްޕޯޓް މިނިސްޓްރީގެ އެއްގަމު އުޅަނދު ދުއްވުމުގެ އާންމު ގަވާއިދަށް އިސްލާހު ގެނެސް އިއުލާނު ކޮށްފި އެވެ.\nޓްރާންސްޕޯޓް މިނިސްޓްރީއިން މިއަދު އާންމުކުރި ގަވާއިދުގައި، މިސްކިތްތަކާއި، ސުކޫލްތަކާއި ކޮލެޖްތައް ހުންނަ ސަރަހައްދުތަކުގައި ބަރުގޮނު އެޅުމަކީ މަނާ ކަމެއް ކަމަށް ވަނީ ކަނޑައަޅާފަ އެވެ.\nއާންމު ސަލާމަތާއި ރައްކާތެރިކަމަށް ހާއްސަކުރެވިފައިވާ އުޅަނދުތައް ފިޔަވައި ދެން ދުއްވާ އުޅަނދުތަކުގައި ހަރުކޮށްފައި ހުންނަންވާނީ އެ އުޅަނދު އުފެއްދިއިރު ހަރުކޮށްފައި ހުންނަ ބަރުގޮނު ކަމަށް ވެސް ގަވާއިދުގައި ބުނެ އެވެ.\nއެފަދަ އުޅަނދުތަކުގައި އެހެން ވައްތަރުތަކުގެ ބަރުގޮނު ހަރުކޮށް ނުވަތަ ބަރުގޮނު މޮޑިފައި ކުރުމަކީ ވެސް މަނާ ކަމެކެވެ. މީގެ އިތުރުން އުޅަނދުގައި އެހެނިހެން ލައިޓް ހަރުކުރުމަކީ ވެސް މަނާކޮށްފަ އެވެ.\nމީގެ އިތުރުން ދުއްވަމުންދާއިރު އެއްވެސް ވައްތަރެއްގެ ދުންފަތުގެ އިސްތިއުމާލެއް ކުރުމަކީ ވެސް މަނާކަމެކެވެ. އެގޮތުން ސިނގިރޭޓް، ބިޑި، ވޭޕް އަދި ޝީޝާ ފަދަ އެއްޗެހި ބުއިމަކީ މަނާކަމެކެވެ. އުޅަނދު ދުއްވާ މީހާގެ އިތުރުން އުޅަނދުގައި ދެން ތިބޭ މީހުން ވެސް އެފަދަ އަމަލެއް ހިންގުމަކީ މަނާ ކަމެއް ކަމަށް ގާވާއިދު ބުނެ އެވެ.\nމާލެ މަގުމަތި ބާރުބޮޑުވެ، ބަރުގޮނު އެޅުމަކީ އާންމު ކަމެކެވެ. އާންމު އުސޫލުލަތަކާ ހިލާފަށް ބާރު ސްޕީޑްގައި އުޅަނދުތައް ދުއްވުމުގެ ސަބަބުން ވަރަށް ގިނައިން އެކްސިޑެންޓްތައް ވެއެވެ. ފަހަކަށް އައިސް އެންމެ ގިނައިން އެކްސިޑެންޓްތައް ހިނގަނީ ސިނަމާލެ ބްރިޖް މަތީގަ އެވެ.


އަހަރެން ރައީސްކަމުގައި ހުންނާނެކަން ނުވަތަ ނޫންކަން ބުނެދޭނީ ވަގުތު: ޓްރަމްޕް | Sandhaanu\nއަހަރެން ރައީސްކަމުގައި ހުންނާނެކަން ނުވަތަ ނޫންކަން ބުނެދޭނީ ވަގުތު: ޓްރަމްޕް\nއެމެރިކާގެ ރިޔާސީ އިންތިޚާބުގެ ނަތީޖާ ގަބޫލު ނުކުރައްވައި ރައީސް ޑޮނަލްޑް ޓްރަމްޕް ވިދާޅުވަމުން ގެންދަވަނީ އޭނާ ރައީސްކަމުގައި ހުންވާނެކަން ނުވަތަ ނޫންކަން ބުނެދޭނީ ވަގުތުކަމަށެވެ. އަދި އެ ވަގުތު ނުޖެހޭކަމަށެވެ.\nއިންސާފުވެރި އިންތިޚާބެއްގެ ނަތީޖާ ގަބޫލު ނުކުރައްވައި ރައީސް ޓްރަމްޕް ދައްކަވާ ވާހަކަފުޅާއި ކުރައްވާ ކަންތައްތަކުގެ ސަބަބުން އެމެރިކާގައިދަނީ ބޮޑު ހަމަނުޖެހުމަކަށް މަގުފަހިވަމުންނެވެ.\nހޮނިހިރުދުވަހުގެ ރޭ ޓްރަމްޕަށް ތާއިދުކުރާ މީހުން ވޮޝިންޓަންގެ މަގުމައްޗަށް ނިކުމެ ހިންގި ހަމަނުންޖެހުންތަކުގައި މީހެއްގެ ގަޔަށް ވަޅިޖަހާފައިވެއެވެ. އަދި ފުލުހުންގެ އެތައް ބަޔަކަށާއި އާންމުންގެ އެތައް ބަޔަކަށް އަނިޔާ ލިބުނެވެ. މުޒާހަރާ މައިތިރިކުރަން ފުލުހުން ކުރި މަސައްކަތުގެ ދަށުން ވިއްސަކަށް މީހުން ފުލުހުންގެ ބެލުމުގެ ދަށަށް ގެންދިޔައެވެ. އެ ހަމަނުޖެހުންތަކާއި މުޒާކުރުމުގެ ކަންތައް ރާވައި ހިންގީ ކާކުކަން، ކޮންބައެއްކަން ނޭނގުނަސް އެކަމުގައި ބައިވެރިވީ ޓްރަމްޕަށް ތާއިދުކުރާ ހައްދުފަހަނައަޅާފައި ތިބި ބައެއްކަން އެނގެއެވެ. އަދި އެމެރިކާގެ އެކި ސްޓޭޓުތަކުން މުޒާހަރާތަކުގައި ބައިވެރިވުމަށް މީހުން ގެނައުމުގެ މަސައްކަތް ދަނީ ކުރަމުންނެވެ.\nއެމެރިކާގެ ކަންތައްތައް ދިރާސާ ކުރާ ފަރާތްތަކުން ލަފާކުރާގޮތުގައި ވޯޓުގެ ނަތީޖާ ގަބޫލު ނުކުރައްވައި ރައީސް ޓްރަމްޕް ރައީސްކަން ހޯއްދެވުމަށް ކުރައްވަމުންދެންދަވާ މަސައްކަތްތަކުގެ ސަބަބުން އެމެރިކާ ބޮޑު ހަމަނުޖެހުމެއްގެ ތެރެއަށް ވެއްޓިދާނެއެވެ.\nއެމެރިކާގެ ރިއާސީ އިންތިޚާބުގެ ރަސްމީ ނަތީޖާ އިއުލާނުނުކުރިކަމަށްވިޔަސް ގުނައި ނިމުނު ވޯޓުގެ ނަތީޖާއަށްބަލާއިރު ޑިމޮކްރެޓިކް ޕާޓީގެ ކެންޑިޑޭޓު ޖޯބައިޑަންއަށް ވަނީ 306 އެލެކްޓޯރަލް ވޯޓު ލިބިވަޑައިގެންފައެވެ. ރައީސް ޓްރަމްޕަށް ލިބިވަޑައިގަތީ 232 އެލެކްޓޯރަލް ވޯޓެވެ. މި ނަތީޖާއަށް ބަލާއިރު ވަރަށް ފުރިހަމަ އަޣުލަބިއްޔަތަކުން ބައިޑެން ވަނީ އިންތިޚާބު ކާމިޔާބު ކުރައްވާފައެވެ.\nމަންމަނު ނޮވެމްބަރ 16, 2020 At 6:00 އމ\nޓްރަމްޕް ބުންޏަސް ތިޔައީ ވަރަށްބޮޑުތެދެއް. ވަގުތުޖެހުނީމާ ތަގްދީރުގައިލިޔެވިފައިވާގޮތަކަށް ކަންތައް ބަދަލުވަމުންދާނެ. އެކަމަކު ވެރިކަމާހުރެ މީހާ ތިޔަހާވަރަށް ބީތާ ވާކަށްވެސް ނުވާނެ.


ސިޔާސީގޮތުން ތަޞައްރުފް ފުދެން ޖެހެ އެވެ. — Ihavandhoo.com\nސިޔާސީގޮތުން ތަޞައްރުފް ފުދެން ޖެހެ އެވެ.\n6 ޑިސެމްބަރު 20132ޢަބްދުލްމާނިޢު ޙުސައިން\nގިނަ ޕާޓީ އެކުލެވޭ ތަފާތު ސިޔާސީ ފިކުރާއި ޚިޔާލަށް ރަސްމީކޮށް ޖާގަދެވިފައިވާ ވާދަވެރި ސިޔާސީ ހަރަކާތް ހިންގޭނެ ނިޒާމެއް ދިވެހިން ބަލައިގަނެ ދީމިޤްރާޠީ ހަމަތަކުގައި ދިވެހިން ފައިތިލަ ހަމަކުރީ 2008 ވަނަ އަހަރު އެވެ. ޒަމާންވީ ޚުދުމުޚުތާރުކަމުން އެތަށް ބަޔަކަށް ލިބުނު ހިތްދަތި ކަމާއި އަނިޔާއިން ހިތްވަރު ލިބި، ނާތަހުޒީބީ ފިކުރުތަކުން ދިވެހިން ސަލާމަތްވެ ހަމައިސްކޮޅަށް ދިވެހިމީހާ ހިންދެމިލީ އިހަށް ދަވަހު އެވެ. މި ނިޒާމުގެ އަސާސީ ސިފަތަކުން ފައްކާވެ ވާދަވެރި ސިޔާސީ ހަރަކާތަށް ދިވެހިން ފަރިތަކޮށް ތަރުބިއްޔަތު ކުރުމުގެ ޒިންމާ އުފުލަމުން އަންނަނީ ދިވެހިރައްޔިތުންގެ ޑިމޮކްރެޓިކް ޕާޓީގެ ހިންމަތާއި މިންނަތުންނެވެ.\nޕާޓީގެ އެތެރޭގެ ޑިމޮކްރަސީ އާއި، ސިޔާސީ ނިޒާމުގައި ޑިމޮކްރެޓިކް ހަމަތައް ހިފަހައްޓައި ވެރިކަމުގެ ވާދަވެރިކަމުގައި ސިޔާސީ ޕާޓީގެ ޒިންމާ ރިވެތިގޮތުގައި ހިފެހެއްޓުމަށް މަސައްކަތް ކުރަނީ އެ ޕާޓީ އެވެ. އެ ޕާޓީގެ ގޮތްތަށް ދޫނުކުރުމުގެ ނަތީޖާ އަކީ އެހެން ޕާޓީތަކުން އެ ގޮތްތަކުގައި ހިފުމަށް މަޖުބޫރުވުމެވެ. ރައީސް މައުމޫންގެ އިންތިޚާބީ ފޭލިވުމަށް ފަހު ޚުދު އެމަނިކުފާނުގެ ޕާޓީން މިފަހަރު ރިޔާސީ ކެނޑިޑޭޓަކު ހޮވީ ޕްރައިމަރީ ބާއްވައިގެންނެވެ. ހަމަ އެމަނިކުފާނުގެ ސިޔާސީ ނާކާމިޔާބަށް ފަހު ގަދަބާރާއި ނުކިއްސަރު ކަސިޔާރު ހަމަތަކުގެ ތެރެއިން ވެރިކަމުގެ ބާރުތަށް ފުރޮޅާލައި، އިންތިޚާބުގެ ވާދަވެރިކަމުގައި އިންސާފުގެ ހަމަތަށް ނަގާލައި މޮޅުވާނެހާ ބޭއިންސާފުން ކަންކޮށް ތާޖުކޮޅު އެ ވަނީ ފަތަހަކޮށްފަ އެވެ. ނަމަވެސް ދިވެހިރައްޔިތުންގެ ޑިމޮކްރެޓިކް ޕާޓީގެ ގުނަވަންތަކުން މަރުހަބާގެ ހަދިޔާ އެމަނިކުފާނަށް ފޮނުވި އެވެ. ކާމިޔާބުވި ކޮއްކޯފުޅާ ވާދަވެރިޔާ ސަލާން ކުރައްވައި ނާކާމިޔާބީ ބަލައިގަތެވެ. އެ މިސާލު ތަކުރާރުކުރައްވަން އެހެން ވާދަވެރިން ދެން ދަންނާނެތެވެ.\nކޮންމެއަކަސް އަލަށް ތަޢާރަފްވި ނިޒާމުގައި ޚުދުމުޚުތާރު ވެރިންނަށް ކޮންމެ ކަމެއް ވެސް ޖެހޭނީ އުނގަންނައިދޭށެވެ. މަޑުމަޑުން މި ނިޒާމުގެ ފޮނި މީރުކަން ރައްޔިތުން ދެކޭނެ އެވެ. އަވަސް ތަރައްގީގެ އުފާވެރިކަމެވެ.\nދަންނަވަން މިއުޅެނީ ވާދަވެރި ސިޔާސީ ނިޒާމުގައި އެންމެ މަތީގައި އިންނެވި ގައުމުގެ ވެރިމީހާއާ ހަމައިން ފެށިގެން ކައުންސިލްތަކުގައި ތިއްބެވި ކައުންސިލް މެމްބަރާ ހަމައަށް ސިޔާސީ ނިޒާމުގައި ހިފަހައްޓާލެވޭނެ ހިތްވަރާއި ބުންވަރު ހުންނަންޖެހޭނެ ވާހަކަ އެވެ. އަދިކިއެއްތަ އާންމުކޮށް ދިވެހި ހުރިހާ ރައްޔިތުންނަކީ ސިޔާސީ ކަންކަމުގައި ކުފޫހަމަވާ ބަޔަކަށް ވާންޖެހޭ ވާހަކަ އެވެ. ސިޔާސީ ވާދަވެރިކަމުގައި ސިޔާސީ މެދުމިން ފަރިތަކުރެވި ސިޔާސީ ނަތީޖާ ނެރެވޭނެ ހިކުމަތްތެރި ރައްޔިތަކަށް ރައްޔިތުމީހާ ފައްކާވާން ޖެހޭ ވާހަކަ އެވެ. ގައުމުގެ ހަމަޖެހުމާއި ކުރިއެރުމަށްޓަކައި ބުއްދިވެރިކަން އިސްކުރަން ޖެހޭ ވާހަކަ އެވެ.\nރައްޖޭގެ ތާރީޚްގައި ވެސް ބޭއްވެން ފެށުނު ޑިމޮކްރަޓިކް އިންތިޚާބުތަކުގެ ދެ ވަނަ މޫސުން ދިވެހިންނާ މިހާރު މިވަނީ ބައްދަލުވެފަ އެވެ. މޫސުމުގެ އެންމެ ވަރުގަދަ ކޮޅިގަނޑުން ހިތްދަތި ތަކްލީފްތަކަކަށް ފަހު ދިވެހިންނަށް މި ވަނީ މިންޖުވެވިފަ އެވެ. ކުރިއަށް އޮތީ ލޯކަލް ކައުންސިލްތަކުގެ އިންތިޚާބެވެ. އެއަށްފަހު މަޖިލިސް އިންތިޚާބެވެ.\nކައުންސިލްތަކުގައި ޕާޓީތަކުން ވާދަކުރާނެ ކެނޑިޑޭޓުން ކަނޑައެޅުމަށްޓަކައި ވާދަވެރި ޕްރައިމަރީސްތައް މިހާރު ވަނީ ބާއްވާ ނިމިފަ އެވެ. ޕްރައިމަރީގެ ސަބަބުން ޕާޓީތަކަށް އެކި މިންވަރުގެ ގެއްލުތަކާއި ފައިދާވެސް ވާނެތެވެ. ނަމަވެސް އެ ވާހަކަ ދައްކާކަށް ނޫނެވެ.\nއިހަވަންދޫގައި ބޭއްވި ދިވެހިރައްޔިތުންގެ ޑިމޮކްރަޓިކް ޕާޓީގެ ޕްރައިމަރީގައި ކަންހިނގި ގޮތުގެ މައްޗަށް އެއްޗެއް ދަންނަވަން ކަމަށެވެ.\nއަތޮޅު ކައުންސިލަށް ކުރިމަތިލީ ބޭނުންވާ މިންވަރަށް ކަމަށް ވާތީ ޕްރައިމަރީއަކަށް ދާން ނުޖެހުނެވެ. ރަށުކައުންސިލްގެ5ޓިކެޓަށް 8 މީހުން ކުރިމަތިލި އެވެ. 8 މީހުންތެރޭގައި މިހާރު ކައުންސިލް މެމްބަރުކަން ކުރައްވާ4ބޭފުޅަކުވެސް ހިމެނުނެވެ.\nމިދިޔަ ހޮނިހިރު ދުވަހު އިންތިޚާބު ބޭއްވުނެވެ. އިންތިޚާބުގައި އެންމެ ގިނައިން ވޯޓު ހޯދައިގެން5މީހަކު ރީނދޫ ޓިކެޓް ލިބޭނެކަން ޔަގީން ކުރި އެވެ. ޓިކެޓް ނުލިބުނު މީހުންގެ ތެރޭގައި މިހާރު ކައުންސިލްގެ ރައިސްކަން ކުރައްވާ ޝަހަރުއާބާދު، މުޙައްމަދު ސަމީރާއި، ކައުންސިލްގެ ނާއިބު ރައީސް މާވަޑިގެ، ޢަބްދުﷲ މަންސޫރު ހިމެނުނެވެ. ދެ ބޭފުޅުންނަށް ވެސް ވޯޓު ލިބުނީ ދާދި ހަމަހަމަ ކޮށެވެ.\nއިންތިޚާބު ބޭއްވުމުގެ ކުރިން ކެނޑިޑޭޓުންގެ މެދުގައި ވެވުނު އަހުދެއް އޮތެވެ. ކޮންމެ ބަޔަކު ހޮވުނަސް ހޮވޭ ބައެއްގެ ފަހަތަށް އެރުމަށެވެ. ނުހޮވުނަސް ހިތްވަރު ގަދަކޮށްފައި ޕާޓީގެ އުޞޫލުތަކަށް އިޙްތިރާމް ކުރުމަށެވެ. ކާމިޔާބުވި ފަރާތްތަކާ އެކު ބާރަށް ބާރަށް ކުރިއަށް ދިއުމަށެވެ.\nއަވަށު ރޫހާއި އަވަށު ވާދައަކީ އަބަދުވެސް އިހަވަންދޫގައި އޮންނަ ކަމެކެވެ. ވަކި ރަށެއްގައެއް ނޫނެވެ. ކޮންމެ މުޖުތަމަޢެއްގެ ވެސް މުޖުތަމަޢުގެ ދިރުން ކަމުގައި ދެކެނީ ވާދަކުރުމެވެ. ފަރުދީ ވާދަކުރުންތަކުން ފެށިގެން އާއިލީ ނަސްލީ ވާދަކުރުންތަކާއި، އަވަށު ފެންވަރުން ފެށިގެން ރަށާއި އަތޮޅާއި އަދި ގައުމީ ފެންވަރުގައި ވެސް ވާދަވެރިކަން އޮވެ އެވެ. މިއީ ގަބޫލުކުރަން ޖެހޭ ހަގީގަތެވެ.\nނަމަވެސް ވާދަވެރިކަން އޮންނަން ވީކީ ހަސަދަވެރިކަމުގައެއް ނޫނެވެ. އެއްބަޔަކު އަނެއްބައެއްގެ މައްޗަށް ގަދަވެގަނެ މަގާމާއި ޖާހާއި ގަދަރުވެރިކަން އުފެއްދުމުގައި އޮންނަ އެއްޗަކަށް ވާދަކުރުން ވެގެން ނުވާނެ އެވެ. ވާދަކުރަން ވީ ހެޔޮކަންކަން ކުރުމުގަ އެވެ. ކުރިއަރާ ދާންވީ ހެޔޮބަސް ބުނުމާއި ހެޔޮ ޢަމަލުކުރުމުގަ އެވެ. އަވަށު ވާދަވެރިކަން އޮންނަންވީ ތަރައްޤީ ހޯދުމުގަ އެވެ. އިޖުތިމާޢީ ކުރިއެރުމާއި ޖަމާޢީ ޤާބިލްކަން އިތުރުކުރުމުގަ އެވެ.\nއެންމެ އިހުޒަމާނުންސުރެ ފެށިގެން މިއަދާ ހަމައަށް ވެސް އިހަވަންދޫގައި އަވަށު ވާދަވެރިކަން އޮންނަ ކަމާމެދަކު އެއްވެސް ފަރާތަކަށް ދެބަހެއް ނުވެވޭނެ އެވެ. މޯނިންގ ކްލަބާއި އިވްނިންގ ކްލަބުގެ ޒަމާނުންފެށިގެން އިމަގު ޖަމިއްޔާ އާއި ކްލަބް ޕޯލްސްޓާރއާ ހަމައަށް އާދެވިފައި މި ވަނީ އަވަށު ރޫޙާއި އަވަށު ވާދަކުރުންތަކުގެ ތެރެއިން ކަމަށް ބުނުމުގެ ޖާގަ އެބަ އޮތެވެ.\nއިހަވަންދޫގެ އާބާދީގައި ދާދިއިހަށް ދުވަހާ ހަމައަށް ވެސް ކައިވެނި ކުރުމުގައި އަވަށު މީހުންނަށް އިސްކަން ދިނުމުގެ ޘަޤާފަތެއް އޮތެވެ. ދެ އަވަށުގެ ބޮޑެތި އާއިލާތަކުގައި މަސްހުނިކަން ކުޑަވެފައި ވަނީވެސް އެހެންވެ އެވެ.\nއަވަށު ރޫހުގައި ނިކުމެ އަވަށު ވާދަވެރިކަމުގައި އިހަވަންދޫގައި ބޮޑެތި ތަރައްޤީގެ މަސައްކަތްތައް ހިންގާފައިވެ އެވެ. އަވަށު ވާދަވެރިކަން އޮންނަންވީ ހަގީގީ މަންޒަރު ކިތަންމެ ފަހަރަކު އިހަވަންދޫ ރައްޔިތުން ވަނީ ދައްކާދީފަ އެވެ. މިގޮތުން އަވަށު ރޫހުގައި ނިކުމެ ގައުމީ ފެންވަރުގެ ކުޅިވަރު މުބާރަތްތަކުގައި ދެ އަވަށުގެ ވާދަވެރިކަން ރިވެތިގޮތުގައި އާދަޔާ ޚިލާފަށް ފެނިގެން ގޮސްފައިވެ އެވެ. މިކަން އިހަށް ދަވަހަކު ވެސް ވަނީ ފެނިފަ އެވެ. އަދި މީގެ އަހަރުތަކެއް ކުރިން އިހަވަންދޫ ސްކޫލްގެ ވަށާފާރު ކުއްލިގޮތަކަށް ރާނާ ނިންމާލާފައި ވަނީ ވެސް ހަމަ އެ ރޫޙުގައި ނިކުމެގެންނެވެ.\nނަތީޖާ އަކީ ކޮންމެ އަވަށެއްގައި އަވަށު ލީޑަރުން ތިބުމެވެ. އަވަށު މީހުން އިހްތިރާމް ކުރާ ގަދަރުވެރިން ތިބުމެވެ. މި ޖީލަށް ބަލާނަމަ ކުންޑަ ޢަބްދުﷲގެ މުޙައްމަދު ޢަބްދުﷲ (މާންބެ) އަކީ ހުޅަނގު އަވަށަށް ނިސްބަތްވާ އެފަދަ ލީޑަރެކެވެ. އިރުމަތީ އަވަށުން ނަމަ ނައިންބޭ(މުދިންބޭ)ގެ ޙުސައިން ރަޝީދަކީ ހަމަ އެފަދަ ލީޑަރެކެވެ.\nއަވަށު ރޫޙު އަބަދުވެސް ވިހަ ވަނީ ވެރިކަމާ ހިސާބުންނެވެ. ރަށަށް ކަތީބުން ލެއްވުމާއި ކަތީބުކަމުގެ ވާދާގައި އަވަށު ރޫޙު ޖެހި ހިތާމަވެރި ހާދިސާތައް ހިނގާފައިވެ އެވެ. ދިގުދެމިގެންދިޔަ ހުޅުޖެހުމުގެ ސިލްސިލާތައް ހިނގާފައި އެބަހުއްޓެވެ. މަލާމާތް ކުރުމާއި ވާދަކިޔުމަށް ލަވަ ރެކޯޑްކުރެވި އާންމު ކުރެވިފައިވެ އެވެ. ރަށުތެރެ އަށް ލިޔުން އަޅައި ބޮޑެތި ފަސާދަށްތައް ހިނގާފައިވެ އެވެ. އެންމެ މަޝްހޫރު އެއް ލިޔުމަކީ "ރަތްލޭ"ގެ ނަމުން ނަންދެވުނު ލިޔުމެކެވެ. އަވަށު ރޫޙުގެ ތެރެއިން ބައެއް މީހުން ޖަލަށް ލެވި އަނިޔާ ލިބިފައިވެ އެވެ. މިވާހަކަ ފަހުން ދައްކާން ކަމަށް ކުރުކޮށްލަމުން މައުޟޫޢަށް އެނބުރެމާ ހެއްޔެވެ!\nކޮންމެއަކަސް 2005 ވަނަ އަހަރު ޕާޓީގެ ނިޒާމު އުފަން ވުމާއެކު، އަވަށު ވާދާގައި ޖެހިފިތި ބަނދެވިފައި ތިބި މީހުން ޕާޓީ ފިކުރުގައި ޖެހެވި ކުލަ އެއްގޮތްވުމުން މާފުލިބި އަވަށު ރޫޙު ގެއްލި ޕާޓީ ރޫހު ވަރުގަދަވި އެވެ. އަވަށު ވާދަކިއުމަކީ މި ޒަމާނުގެ ޒުވާނުންގެ މެދުގައި އެހާ މަގުބޫލު ކަމަކަށް ނުވި އެވެ. ރަށުގެ ބޮޑެތި އާއިލާތައް މަސްހުނިވެ ދެ އަވަށުގެ ގުޅުންތައް އެކުވެ، ގޭބިސީތަށް ރުކުރުވިގެން ދިއުމުގެ ނަތީޖާ އަކީ އަވަށު ވާދަކިއުމުގެ ރޫހުގެ މަގުބޫލުކަން ގެއްލުމެވެ. އޭގެ ބަދަލުގައި ފެންނަން ފެށީ އިޖުތިމާޢީ ފެންވަރުގައި ރަށުގެ ޖަމިއްޔާތަކުގެ މެދުގައި ވާދަވެރިކަން އުފެދުނު ތަނެވެ. ޕާޓީ ފިކުރުގައި މީސްމީހުން އެކުވެފައި ތިއްބެއް ކަމަކު ގަބޫލު ކުރަން ޖެހޭ ހަގީގަތަކީ އަވަށު ވާދާގައި ޒާމާތައް ހޭދަކޮށްފައިވާ ފަރާތްތަކަށް ލިބޭ ކޮންމެ ފުރުޞަތެއްގައި ޕާޓީގެ ފިކުރު ހަނދުމަނެތި އަސްލަށް ވާސިލްވާނެކަމެވެ. އެއީކީ މައްސަލައެއް ނޫނެވެ.\nސަމީރާއި މަންސޫރަށް ކުރިމަތިވި ނާކާމިޔާބަށް ފަހު މި ދަންނަވާ އަވަށު ވާދަ އަނެއްކާ ވެސް ވުޖޫދު ވެއްޖެ އެވެ. އެ ދެ ފަރާތުން ވެސް ތުހުމަތު ކުރަނީ އަވަށު ވާދާގައި ބަޔަކު ނިކުމެ އެ ދެ ފަރާތް ފޭލި ކޮށްލީ ކަމަށެވެ. އެހެނީ އިންތިޚާބު ކާމިޔާބު ކުރި ފަރާތްތަކަކީ ވަކި އަވަށަކަށް ނިސްބަތްވާ ބައެއް ކަމަށެވެ. އެއްގޮތަކީ ހަމަ ހަގީގަތުގައި އަވަށު ވާދާ އިންތިޚާބު ތެރޭގައި އޮތުމެވެ. އަނެއް ގޮތަކީ ބަލިވުމުން އެ ބޭފުޅުންގެ ހިތްތަކަށް އަވަށު ވާދަ ވަނުމެވެ.\nއަނެއް ހަގީގަތަކީ މިފަހަރު އިންތިޚާބުގައި ވާދަކުރި 8 މީހުންގެ ތެރެއިން ހުޅަނގު އަވަށަށް ނިސްބަތް ކުރެވެނީ ސަމީރާއި މަންސޫރު އެކަނި ކަމެވެ. ކޮންމެ މީހަކަށް ވެސް ލެވެނީ5ވޯޓުކަމުގައި ވާތީ އަވަށު މީހުން އަވަށު ދަރިންނަށް ދީފައި ބާކީބައި އަނެއް އަވަށު މީހުންނަށް ދިނުމުގެ ފުރުޞަތު އޮތުމުން އިރުމަތިން ނިކުތް ކެނޑިޑޭޓުންނަށް ވޯޓު ގިނަވުމަކީ އިންތިޚާބީ ވަރަށްބޮޑު ހަގީގަތެކެވެ. މި ހަގީގަތާއެކު ދެ މީހުންނަށް ވެސް ލިބުނު ވޯޓު ދާދި ހަމަހަމަ ވުމުން ދެ ފަރާތަށް ވެސް ކުރިމަތިވީ އެއް ސަބަބެއްކަން ޔަގީނެވެ. ކައުންސިލްގެ ވެރިންކަމުގައި ވާތީ ވީގޮތެއް ކަމަށް ވުންވެސް ގާތެވެ. ކޮންމެއަކަސް އެ ދެ ފަރާތުން އަމިއްލަ ގޮތުން އިންތިޚާބުގައި ވާދަކުރަން ގަސްދުކޮށް އެކަން އާންމު ކުރެއްވި އެވެ.\nހިތާމަ ޖެހެނީ މިހާ ހިސާބުންނެވެ.\nގަބޫލުކުރެއްވިޔަސް ނުކުރެއްވިޔަސް މުޙައްމަދު ސަމީރަކީ އިހަވަންދޫގެ ވެރިކަން ކުރެއްވި ބޭފުޅުންގެ ތެރެއިން އަމިއްލަ މަސްލަހަތު ދުރައްޖައްސަވައި އިހަވަންދޫ ރައްޔިތުންގެ މަސްލަހަތުތަކަށް އިޖާބަ ދެއްވި ހިތްވަރު ގަދަ ބޭފުޅެކެވެ. ޕާޓީގެ އެދުންތަކާއި އާއިލީ ބޭނުންތަކަށް ނުބައްލަވައި އިންސާފުވެރި ވެރިކަމެއް އިހަވަންދޫ ރައްޔިތުންނަށް ކޮށްދެއްވި ހިކުމަތްތެރި ބޭފުޅެކެވެ. ޒަމާންތަކަށް ދެމިގެންގޮސްފައިވާ ނުކިއްސަރު ކިތަންމެ ކަމެއް ހުއްޓުވައި އަވަސް ފިޔަވަޅުގައި ބާރަށް ވަޑައިގެންނެވި ވެރިއެކެވެ. ރައްޔިތުންގެ އެކުވެރިކަމާއި އެއްބައިވަންތަކަމަށް އިސްކަންދެއްވި ބޭފުޅެކެވެ. އެއްވެސް ބޭފުޅަކާ މެދު ޒާތީ ގޮތް ނުގެންގުޅުއްވި، ރައްޔިތުންގެ ލޯބި ހޯއްދެވި ގާބިލް ބޭފުޅެކެވެ. ނަތީޖާ އަކީ ސަމީރަށް ޖެއްސުމެއް ކުރާނެ އެއްވެސް ރައްޔިތެއް އިހަވަންދޫގައި ނެތުމެވެ. ދެއްކޭނެ ވާހަކައެއް ވެސް ވާދަވެރިން އަތުގައި ނެތުމެވެ.\nސަމީރުގެ މަގުބޫލްކަމުގެ ސިއްރަކީ ޢަބްދުﷲ މަންސޫރެވެ. މަންސޫރުގެ ހިކްމަތްތެރި ފިލާވަޅުތަކެވެ. ކޮންމެ ދަނޑިވަޅެއްގައި ވެސް ސަމީރަށް ދެއްވި އިރުޝާދެވެ. މަންސޫރުގެ ލަފާވެރިކަމަކީ ޕާޓީއަށް ވެސް ލިބުނު ރަނުގެ ފުރުސަތެކެވެ. މިއީ ދެބަސްވެވޭނެ ވަރަށްވުރެ މާ ސާފުކޮށް ފެންނަން ހުރި ކަންކަމެވެ. ނައިބު ރައީސެއްގެ ޒިންމާ މަންސޫރު އަދާކުރެއްވީ ނައިބު ރައީސެއްގެ ގޮތުގައި ބުއްދިވެރިކަމާ އެކުގަ އެވެ.\nރީނދޫ ޓިކެޓް ދެ ބޭފުޅުންނަށް ގެއްލުމަކީ ޕާޓީގެ މެމްބަރުން ދެ ވަނަ ވިސްނުމަކަށް ދާންޖެހުނު ކަމެކެވެ. ޕާޓީގެ އެތައް މެމްބަރުންނެއް މާޔޫސް ކުރުވި ކަމެކެވެ. ނަމަވެސް ޖަޒުބާތުގައި ޖެހިވަޑައިގެން ތިއްބަވާފައި، ޖަޒުބާތުގައި ޖެހެވިގެން އައި މީހުން ދިން ލަފަޔާއެކު ނަފްސުގެ މައްޗަށް ބުއްދި އިސްވުމުގެ ކުރިން ދުލުން ބޭރުކުރެވުނު ބަސްތަކާއި ނިންމުނު ނިންމުތަކަކީ އެ ދެ ބޭފުޅުންގެ ވެސް ސިޔާސީ ހަޔާތުގައި އެޅުނު ޅަ އެއްޗެއްކަން ރޭކާލީ އިހަވަންދޫ ކައުންސިލަށް7މެމްބަރުންގެ ފުރުޞަތު އިލެކްޝަންސް ކޮމިޝަނުން ދެއްވުމުންނެވެ. އެހިނދު އެ ދެ ބޭފުޅުންވެސް ތިއްބެވީ ވަގުތު ބަލާފައި ވާދަވެރިން ޖެހި މަޅިތަކުގައި ރަނގަޅަށް ބަނދެވިފަ އެވެ. ދެކެވުނު ވާހަކަތަކުގެ ސަބަބުން ޕާޓީގެ މެމްބަރުންގެ މެދުގައި އިންތިހާ އަށް ނުތަނަވަސްކަން އުފެދިފަ އެވެ. ގުޅިގެން އިތުބާރާއެކު މަސައްކަތް ކުރުމުގެ ރޫހު ގެއްލިފަ އެވެ. ޓީމެއްގެ ގޮތުގައި ކުރިއަށް ދިއުމުގެ އަޒުމް ގެއްލިފަ އެވެ.\nމި ހަގީގަތް ޕާޓީގެ ވެރިން ބަލައިގަންނަން ޖެހެ އެވެ. ކެމްޕެއިން ފެށުމުގެ ކުރިން ގޯސްވެފައިވާ ގުޅުންތައް ބަދަހި ކުރަން ޖެހެ އެވެ. ދެކެވުނު ވާހަކަތަކަށް ޖަވާބެއް ލިބެން ޖެހެ އެވެ. އިތުބާރު ހިފެހެއްޓޭނެ މާހައުލެއް ގާއިމުކޮށްދެވެން ޖެހެ އެވެ.\nޕާޓީގެ ހަރަކާތް އިހަވަންދޫގައި ފެތުރިގެން ގޮސްފައި ވަނީ އެތައް ބައެއްގެ ގުރުބާނީތަކަކުންނެވެ. ދަތި ވަގުތުގައި ޕާޓީގެ ތާއީދު ދަމަހައްޓާފައި ވަނީ މާލީގޮތުންނާއި ޖިސްމާނީގޮތުން ދޭން ޖެހުނު ކޮންމެ އަގެއްވެސް ދައްކައިގެންނެވެ. ވީހިނދު ޕާޓި ގެއްލި ފަނާވެގެން ދިއުމަށް ޕާޓީގެ އެއްވެސް މެމްބަރަކު ނޭދޭނެ އެވެ.\nހަމަ ހަގީގަތުގައި ވެސް ޕާޓީގެ ކެނޑިޑޭޓުންގެ މެދުގައި ހަގީގީ އެކުވެރިކަމެއް މިހާރަކު ނެތެވެ. އެއްކެނޑިޑޭޓަކު އަނެއް ކެނޑިޑޭޓަކަށް އިތުބާރު ނުކުރެ އެވެ. އެއް ކެނޑިޑޭޓަށް ލިބޭ ވޯޓު އަނެއް ކެނޑިޑޭޓާ ޙިއްސާ ކުރާނެ ކަމުގެ ޔަގީންކަމެއް ނެތެވެ. ވީމާ މި ހަގީގަތްތައް ގަބޫލުކޮށް އިންތިޚާބުގެ ކުރިން، ޕާޓީގެ ކެނޑިޑޭޓުންގެ މެދުގައި އުފެދި ސިއްރުކުރެވިފައިވާ ނުތަނަވަސްކަން ފިލުވާލަން ޖެހެ އެވެ. ކެނޑިޑޭޓުން އެއް ވިސްނުމަކަށް އެ ފިކުރަކަށް ރުޖޫޢަވާން ޖެހެ އެވެ.\nގޯސް މަގަކުން ނުވަތަށް ގޮސް ރަނގަޅު ގޯޅި އެޅޭނީ ހިތްވަރެއް ހުރެގެންނެވެ. ލޯމަރާފައި ދާން ޖެހޭ ހިސާބުގައި ލޯވެސް މަރައިގެންނެވެ. ފަސޭހަ ކުރުމުގެ ގަސްދެއްވެސް ނެތެވެ. ތަކުރާރުނުކުރުމަށްތަކަ އެވެ.\nސިޔާސީ ވާދަކުރުމާއި، ޕާޓީ ހިންގުމުގައި އަވަށު ވާދަކިޔުން ހުއްޓާލަން ޖެހެ އެވެ. ޕާޓީގެ ނިސްބަތަށް ވުރެ އަވަށު ރޫޙު ދަށްކުރަން ޖެހެ އެވެ. ސިޔާސީ ބޭނުންތަކުގައި ޕާޓީ ގުރުބާން ކުރުން ހުއްޓާލަން ޖެހެ އެވެ. ސިޔާސީ ބޭނުންތަކުގައި ޒާތީ ވުން ނައްތާލަން ޖެހެ އެވެ. ޚާއްސަވެ އެއް ފިކުރުގައި އެ އަސާސެއްގައި ތިބޭ ބައެއްގެ މެދުގައި ގުޅި ލާމެހުމުގެ ސިފަ އޮންނަން ޖެހެ އެވެ.\nސިޔާސީ މަސައްކަތުގައި އުޅޭ ފަރާތްތަކަކީ ހިތްވަރުގަދަ ހިތްތިރި ބަޔަކަށް ވާންޖެހެ އެވެ. ޕާޓީއަށްޓަކައި ސިޔާސީގޮތުން ކޮންމެ އަގެއް ދައްކާން ތައްޔާރަށް ތިބި ބަޔަކަށް ވާންޖެހެ އެވެ. ކޮންމެ ނިންމުމަކަށް ފަހު އަނބުރާ އައުމަކީ އެހާ ފަސޭހަ ކަމަކަށް ނުވެދާނެކަން ހަނދާންކޮށް ކުރިމަތިވާ ޗެލެންޖްތަކަށް ކުރިމަތިލާން ތައްޔާރު ވާން ޖެހެ އެވެ. އުނދަގޫ އިމްތިހާނުގައި ބައިވެރިވުމުން އުނދަގޫ ވާނެކަން ދަންނާންޖެހެ އެވެ. އުންމީދުކުރަނީ ހޯމްވޯރކް ހަދައިގެން އިމްތިހާނުން ފާސްވުމުގެ ހިތްވަރު ހުންނާނެ ކަމަށެވެ.\nއަޅުގަނޑުގެ ފުރިހަމަ ތާއީދާއި އިތުބާރު ޕާޓީގެ ހުރިހާ ކެނޑިޑޭޓުންނަށް އެބަ އޮތެވެ. ނަމަވެސް ހޯމްވޯކް ހަދަން ޖެހެ އެވެ. ސިޔާސީ ގޮތުން ތަސައްރުފް ފުދެން ޖެހެ އެވެ.\n↵ ލޯކަލް ކައުންސިލް އިންތިހާބު, ކިހައްޑިޔަ\nލިއުމަށް މުޅިއަކުން އެއްބަސްވެވޭކަށް ނެތް. ހަގީގަތަކީ އަވަށުވާދައަށްވުރެ މަޖިލީހުގެ ގޮޑިއަށް އެދުންވެރިވެ ތިބެ އަކަމަށް މަގުފަހިކުރުމަށްޓަކައި ބަޔަކުރާވާގެން އެދެމީހުން ކަޓްވާލުން. މިކަންސާބުތުވަނީ އެދެމީހުން ކެޓުމުން މިކަމުގެ އަޑީގަތިބިމީހުން ނަސްރު އިޢުލާންކޮށް އަމިއްލަ ދުލުން އެވާހަކަތަށްހާމަކުރުން.\n–7ޑިސެމްބަރު 201302\nއެހެނެއް ނޫން ވީކީ.. ސަމީރުމެން ބަލިވީމަ ބަޔަކު މީހުން އެ މީހުންގެ ސިކުނޑިއަށް ވަދެ މޮޔަ ކޮށްލީ.. ސިޔާސީ ގޮތުން ގުރުބާން ކުރީ.. ތަނަކަންދޫ އަހްމަދަށް ކޮންޓްރޯލް ނުކުރެވޭ ބަޔަކު ޕްރައިމަރީ ކާމިޔާބު ކުރީމަ ހަޖަމް ނުވީ.. ސަމީރުމެންނަށް ފަހުން އަދި ވިސްނޭނެ.. ތެދުވާހަކައެއް މީގައި މި އުޅެނީ އަވަށު ރޫހެއް ނޫން.. މަޖިލިސް ވާދަ.. ހަގީގަތަކީ ސަމީރުމެން ކެޓީ ކެމްޕެއިން ނުކުރެވިގެން.. މާ ފޮނި ބޮޑުވީ.. ސީޔާސީ ބޭނުމަށް ޕާޓީ ގުރުބާން ކުރުމާއި އެ ފަދަ ކަންކަމަށް ތާއީދު ކުރުމަގެ އަގު އެ ފަދަ ބޭފުޅުންނަށް ނިކަން ރަނގަޅަށް މި ފަހަރު ދައްކާލާނެ..\n– 8 ޑިސެމްބަރު 201320


Mbappe ah muhimmu vee faisaa eh noon, meehun dhakkaa vaahaka adu ahaakah beynumeh noon: Nasser - One Online\nނާސިރު އެމްބާޕޭއާއެކު --- ފޮޓޯ/ ޕީއެސްޖީ\nފްރާންސްގެ ތަރި ކިލިއަން އެމްބާޕޭ ޕީއެސްޖީގައި މަޑުކުރަން ނިންމި ނިންމުމަކީ ފައިސާއަށް ބަލައިގެން ނިންމި ނިންމުމެއް ނޫން ކަމަށް ކްލަބުގެ ވެރިޔާ ނާސިރް އަލް ހަލީފީ ވިދާޅުވެއްޖެއެވެ.\nނާސިރު އެމްބާޕޭގެ ޓްރާންސްފާއާއި ގުޅިގެން ވާހަކަ ދައްކާފައި ވަނީ ހާއްސަ ޕްރެސް ކޮންފަރެންސެއްގައެވެ. އެ ޕްރެސް ކޮންފަރެންސަކީ އެމްބާޕޭ ޕީއެސްޖީއާއެކު 2025 އާ ހަމައަށް ސޮއިކުރި އެއްބަސްވުން ރަސްމީކޮށް އިއުލާން ކުރުމަށް ބޭއްވި ޕްރެސް ކޮންފަރެންސެކެވެ.\nއެމްބާޕޭ ޕީއެސްޖީއާއެކު އެއްބަސްވުން އާކުރީ ރެއާލްއާ އެކުވެސް އެއްބަސްވުމަކަށް ދިޔުމަށްފަހު، "ޔޫ ޓާން" އެއް ނަގައިފައެވެ. އެކަމުގެ ސަބަބުން ރެއާލްގެ ސަޕޯޓަރުންގެ ނުރުހުންވެސް އެމްބާޕޭއަށް ވަނީ އަމާޒުވެފައެވެ.\nމިދިޔަ ސީޒަން ނިންމުމަށްފަހު އެމްބާޕޭ އަމިއްލައަށް ރެއާލްއަށް ބަދަލުވާން އެދުނު އިރު، އެފަހަރު ޕީއެސްޖީން ދޫ ނުކުރީއެވެ. އޭރު އޮތް ގޮތުން މިސީޒަނުގެ ނިޔަލަށް ޕީއެސްޖީން އެމްބާޕޭއާއެކު ވެފައިވާ އެއްބަސްވުމުގެ މުއްދަތު އޮތީ ހަމަވާށެވެ. އެ މުއްދަތު ހަމަވާން ކުޑަ ދުވަސް ކޮޅަކަށް ވެފައި އޮތް އިރުވެސް އެމްބާޕޭގެ ނިންމުން އޮތީ ރެއާލްއަށް ދާ ގޮތަށް ނަމަވެސް، ފަހުވަގުތު އެ ނިންމުން ބަދަލުކުރިއެވެ.\nއެ ނިންމުން އެންބާޕޭ ބަދަލުކުރީ ޕީއެސްޖީން އާދަޔާ ހިލާފު ބޮޑެތި ހުށަހެޅުންތަކެއް ހުށަހަޅައިގެން ކަމަށް މީޑިއާ ރިޕޯޓުތައް ވަނީ ބުނެފައެވެ. އެ ހުށަހަޅުންތަކަށް އެމްބާޕޭއާ ސީދާ މަޝްވަރާ ކުރީ ޕީއެސްޖީގެ ގަތަރު ވެރިޔާ ނާސިރު ކަމަށްވެސް ނޫސްތަކުން ބުނެފައިވެއެވެ. ނާސިރު ޕީއެސްޖީ ފަރާތުން އެމްބާޕޭއަށް އެއްބަސްވުން އާކުރުމުން ބޮޑު ބޯނަސް ފައިސާއެއް ދިނުމުގެ އިތުރުން ކްލަބުގެ އެތެރޭގެ ކަންކަމަށް ނުފޫޒު ފޯރުވޭނެ ބާރު ދިން ކަމަށްވެސް ސްޕެއިންގެ މީޑިއާތަކުން ބުނެއެވެ.\n"ދުނިޔޭގައި ހުރި އެންމެ މޮޅު ކުޅުންތެރިޔާ މިހުރީ ޕީއެސްޖީގައި. އެމްބާޕޭ އިތުރު ތިން އަހަރަށް ޕީއެސްޖީގައި މަޑުކުރުމަކީ ޕީއެސްޖީ ތާރީހުގައި ފެނުނު މުހިއްމު މަންޒަރެއް. އަހަރެމެން މި މަޑުކުރުވީ ދުނިޔޭގެ އެންމެ މޮޅު ކުޅުންތެރިޔާ. އަހަރެމެން ފްރާންސް ދެކެ ލޯބިވޭ. ފްރާންސްގެ މި ކްލަބަކީ މި ގައުމުގެ ފުޓުބޯޅައިގެ އެންމެ ވަރުގަދަ ރަމްޒު. މި ކްލަބަށް އިތުރު ތަށިތައް ހޯދައިދޭން ކުރަން ޖެހުނު ކޮންމެ ކަމެއް ކުރާނަން. ޕީއެސްޖީން އަދި ޗެމްޕިއަންސް ލީގުވެސް ހޯދަން ބޭނުންވޭ،" ނާސިރު ޕްރެސްގައި ވިދާޅުވިއެވެ.\nއިއްޔެގެ ޕްރެސްގައި ނާސިރު ފާހަގަކުރީ އެމްބާޕޭ މަޑުކުރީ ފައިސާގެ ހުށަހެޅުމަކަށް ނޫން ކަމަށާއި، ކްލަބުގެ މުސްތަގުބަލަށް ކުރަހާ ތަސްވީރަށް ބަލާފައި ކަމަށެވެ.\n"ޕީއެސްޖީން ހުށަހެޅި ފައިސާގެ އަދަދުތަކަށްވުރެ ބޮޑެތި އަދަދުތަކެއް ހުށަހަޅި ސްޕެއިންގެ ކްލަބުތައްވެސް އެބަހުރި. އެހެންވީމަ އެމްބާޕޭ މަޑުކުރީ ފައިސާގެ ގޮތުން ބަލާފައެއް ނޫން. އެއީ ޕީއެސްޖީގެ ޕްރޮޖެކްޓަށް ވިސްނާފައި،" ނާސިރު ވިދާޅުވިއެވެ.\nރެއާލްއާއެކު އެއްބަސްވުމަކަށް އައިސް، އެ ކްލަބަށް އެމްބާޕޭ "ދޯކާ ދިން" ކަމަށް ލަލީގާއިން ބުނެފައިވެއެވެ. ލަލީގާއިން ޕީއެސްޖީގެ އަމަލު ކުށްވެރިކޮށް ބަޔާނެއް ނެރެފައިވާ އިރު، ލަލީލާގެ ރައީސް ހާވިއާ ތޭބާސް ވިދާޅުވީ ޕީއެސްޖީން އަމަލުކުރަނީ ކުޅިވަރުގެ އުސޫލުތަކާ، އާދަތަކާ ހިލާފަށް ކަމަށެވެ. އެ ވާހަކަތަކަށް އިއްޔެގެ ޕްރެސްގައި ނާސިރު ރައްދު ދިނެވެ.\n"ފްރާންސް ލީގު ލަލީގާއަށްވުރެ ކުރިއަށް ޖެހުން އެއީ ރަނގަޅު ކަމެއް ކަމަށް ފެންނަނީ. ލަލީގާއަކީ މިހާރު މީގެ ހަތަރު ފަސް އަހަރު ކުރިން އޮތް ފެންވަރުގައި އޮތް ލީގެއް ނޫން. އެ ލީގުގެ ކްލަބުތަކަށް އިހުތިރާމް ކުރާ ހާލު، ފްރާންސް ލީގަށް އިހުތިރާމް ކުރުމަށްވެސް އަހަރެން އެދެން. އަހަރެމެން އަތުގައި މިހުރީ ދުނިޔޭގެ އެންމެ މޮޅު ކުޅުންތެރިޔާ. އެއީ ނިމުނީ. ދައްކާނެ ވާހަކައަކަށް ނުބަލާނަން،" ނާސިރު އިއްޔެ ވިދާޅުވިއެވެ.\nނާސިރުގެ އެ ހޫނު ވާހަކަތަކާއި ގުޅިގެން ރެއާލްއިންވެސް އަދި ލަލީގާއިންވެސް ރައްދު ދީފައެއް ނުވެއެވެ. ބެލެވޭ ގޮތުގައި އެމްބާޕޭގެ ޓްރާންސްފާ ކަންކަން ހިނގާ ދިޔަ ގޮތަށް ރެއާލްއިން އަދި ވާހަކަ ދައްކާނެއެވެ.\nގުޅޭ ޓެގު ޕީއެސްޖީ ރެއާލް މެޑްރިޑް ޓްރާންސްފާ މާކެޓް ޓްރާންސް ޓޯކްސް ކީލިއާން އެމްބާޕޭ


Mahloofu FIFA ge Raees aa badhlu kohfi\nފީފާގެ ރައީސް އިންފެންޓިނޯ (ކ) އާއި މިމިސްޓަރު މަހްލޫފް (ވ)، އަރިހުގައި އޭއެފްސީގެ ރައީސް ސަލްމާން (ކ-2)\nއެފްއޭއެމް އާއި ޔޫތު، ސްޕޯޓްސް މިނިސްޓްރީއާ ދެމެދު އުފެދުނު ހިތްހަމަނުޖެހުންތަކުގެ ތެރެއިން، ޔޫތު ސްޕޯޓްސް މިނިސްޓަރު އަހްމަދު މަހްލޫފް، ފީފާގެ ރައީސް ޖިއާނީ އިފެންޓިނޯއާ ބައްދަލު ކުރައްވައިފި އެވެ.\nއަރަބި އެމިރޭޓްސްގައި ރޭ ފެށި، އޭއެފްސީ އޭޝިއަން ކަޕް ހުޅުވުމާއި، އޭއެފްސީ ކޮންގްރެސްގެ ރަސްމިއްޔާތަށް މިނިސްޓަރު މަހްލޫގް އެމިރޭޓްސްއަށް ވަޑައިގެންނެވި އެވެ. މިނިސްޓަރު ވިދާޅުވީ، އޭނާ ވަޑައިގެންނެވީ، ލިބުނު ދައުވަތަކަށް ކަމަށެވެ. އިންފެންޓިނޯއާ މަހްލޫފް ބައްދަލު ކުރެއްވިއިރު އެދޭބެފުޅުންގެ އަރިހުގައި އޭއެފްސީގެ ރައީސް ޝައިހް ސަލްމާން ބިން އިބްރާހިމް އަލް ހަލަފީވެސް ހުންނެވި އެވެ.\nމިނިސްޓަރު ވަނީ މިދިޔަ މަހު ސަލްމާންއާ ދެ ފަހަރަށް ބައްދަލު ކުރައްވާފަ އެވެ. އޭއެފްސީގެ ރައީސްއާ ދެ ވަނަ ފަހަރަށް ބައްދަލު ކުރުމަށް ފަހު ސަލްމާނަށް، މިނިސްތަރު މުހާތަބު ކޮށްފައިވާ ގޮތުން އެ ދެބޭފުޅުންގެ ދެމެދުގައި ރަނގަޅު ގުޅުމެއް އުފެދިފައިކަން ހާމަވެގެން ދިޔަ އެވެ. އޭއެފްސީގެ ރައީސް އަށް މިނިސްޓަރު މުހާތަބު ކުރައްވާފައި ވަނީ "މައި ބްރަދާ" ނަމުންނެވެ.\nބެލެވޭ ގޮތުގައި، ފީފާގެ ރައީސް އިންފެންޓިނޯއާ ބައްދަލު ކުރުމަށް މިނިސްޓަރަށް ދައުވަތު ދެއްވީ، ސަލްމާން އެވެ. އިންފެންޓިނޯއާ ބައްދަލު ކުރުމަށް ފަހު މިނިސްޓަރު ވިދާޅުވީ ފީފާ އާއި އޭއެފްސީގެ އުސޫލުތަކުގެ ތެރެއިން ރާއްޖެއިން މަސައްކަތް ކުރާނެ ކަމުގެ ޔަގީންކަން އިންފެންޓިނޯއާ އަރުވާފައި ވާނެ ކަމަށެވެ.\nމިނިސްޓަރު މަހްލޫފް އާއި ފީފާގެ ރައޫސްއާ ބޭއްވި ބައްދަލުވުމުގެ ތެރެއިން ---\nއެފްއޭއެމް އާއި ޔޫތު، ސްޕޯޓްސް މިނިސްޓަރާ ދެމެދު ހުޅުގަނޑު ފަޅައިގެން ދިޔައީ، ރާއްޖޭގެ ކުލަބުތަކަށް އަންނަ އަހަރު އޭއެފްސީ ކަޕުން ފުރުސަތު ނުލިބުނު މައްސަލަ ބަލަން މަހްލޫފް ކޮމިޓީއެއް އެކުލަވާލުމުން، އެފްއޭއެމްގެ ފަރާތުން އެ މައްސަލަ އޭއެފްސީގެ ސަމާލުކަމަށް ގެނައި ހިސާބުންނެވެ.\nސުވާފުގެ ހަރަކާތް ހުއްޓުނީ، އެ ފެޑްރޭޝަންގައި ބައިވެރިވި ދެކުނު އޭޝިއާގެ ބޮޑެތި ގައުމުތަކުން ފެޑްރޭޝަނުން ވަކިވާން އިއުލާން ކުރުމުންނެވެ. އިންޑިއާ އާއި ޕާކިސްތާނުން އެގޮތަށް ނިންމި ނަމަވެސް ރާއްޖެއިން ވަނީ ސުވާފުން ވަކި ނުވާ ކަމަށް އިއުލާން ކޮށްފަ އެވެ. އެހެންވެ އޭއެފްސީގެ ރައީސް އާ އެފްއޭއެމް އާ ދެމެދު ގުޅުން ރަނގަޅު ނޫން ކަމަށް ބުނުމުގެ ފުރުސަތު އެބައޮތެވެ.\nފީފާ އެފްއޭއެމް އޭއެފްސީ + އަހުމަދު މަހްލޫފު


Safari "Rape" case: Heki nethigen2meehakah dhauvaa nukurevunu | ThePress\nLast Updated 17:31, 25 January\nސަފާރީ "ރޭޕް" ކޭސް: ހެކި ނެތިގެން2މީހަކަށް ދައުވާ ނުކުރެވުނު\n13 January 2021, 19:08\nޕީޖީ ހުސެއިން ޝަމީމް\nމިދިޔަ ޖޫން މަސް ތެރޭގައި ހުޅުމާލޭ ފަޅުތެރޭގައި އަޅާފައި އޮތް ސަފާރީއެއްގައި ބިދޭސީ އަންހެނަކަށް ޖިންސީ ގޯނާ ކުރަން އުޅުނު ކަމަށް ބުނާ މައްސަލާގައި ލ. ގަން، ތުނޑި، ނޫރަންގެ އަބްދުﷲ ޝާން ފިޔަވައި ދެން ތިބި ދެ މީހުންނަށް ދައުވާ ނުކުރުމަށް ނިންމައިފިއެވެ.\nއެ ދެ މީހުންނަށް ދައުވާ ނުކުރަން ނިންމާފައިވާ ކަން ޕީޖީ އޮފީހުން ވަނީ 'ދަ ޕްރެސް' އަށް ކަށަވަރު ކޮށްދެއްވާފައެވެ. އެ އޮފީހުން ބުނީ، އެ ދެ މީހުންނަށް ދައުވާ ނުކުރަން ނިންމާފައި ވަނީ ދައުވާ ކުރަން ބޭނުންވާ ވަރަށް ހެކި ނެތިގެން ކަމަށެވެ. އެ މައްސަލަ އަނބުރާ ފޮނުވާލާފައިވާ ކަމަށާއި، އަނބުރާ ފޮނުވާލީ މިމަހު7ވަނަ ދުވަހު ކަމަށް ވެސް މައުލޫމާތު ލިބެއެވެ.\nހުޅުމާލޭ ފަޅުތެރޭގައި އަޅާފައިވާ ސަފާރީއެއްގައި ބިދޭސީ އަންހެނަކަށް ޖިންސީ ގޯނާ ކުރަން އުޅުނު ކަމަށް ބުނާ މައްސަލަ ފުލުހުން ތަހުގީގު ކުރުމަށްފަހު3މީހަކަށް ދައުވާ ކުރުމަށް ޕީޖީ އޮފީހަށް ފޮނުވިއެވެ. ނަމަވެސް އޭރު އެ3މީހުންގެ ވަނަވަރު ފުލުހުންނެއް ވެސް ޕީޖީންނެއް ވެސް ހާމައެއް ނުކުރެއެވެ. މިހާރު އޭގެ ތެރެއިން2މީހަކަށް ދައުވާ ނުކުރަން ނިންމާ މައްސލަަ އަނބުރާ ފޮނުވާލާފައިވާއިރު އެކެއްގެ މައްޗަށް ވަނީ3ދައުވާއެއް އުފުލާފައެވެ.\nދައުވާ އުފުލާފައި ވަނީ ލ. ގަން، ތުނޑި، ނޫރަންގެ އަބްދުﷲ ޝާންގެ މައްޗަށެވެ. ޝާން އަކީ، ރައްޔިތުންގެ މަޖިލީހުގެ ހިންނަވަރު ދާއިރާގެ މެމްބަރު ޖީހާން މަހުމޫދުގެ ފިރިކަލުންނެވެ. ޝާންގެ މައްޗަށް އުފުލާފައި ވަނީ ޖިންސީ ގޯނާ ކުރުމުގެ ކުށުގެ ދައުވާއަކާއި އިތުރު ދެ ދައުވާއެވެ. އެއީ:\nޖިންސީ ގޯނާކުރުމުގެ ކުށުގެ ދައުވާ (ޖިންސީ ކުށުގެ ގާނޫނުގެ 18 ވަނަ މާއްދާގެ ދަށުން)\nއެވަގުތު އަނިޔާއެއް ދީފާނެކަމުގެ ބިރުދެއްކުމުގެ ކުށުގެ ދައުވާ (ދިވެހިރާއްޖޭގެ ގާނޫނުލްއުގޫބާތުގެ 120 ވަނަ މާއްދާގެ (ހ) ގެ ދަށުން)\nގައިގާ އަތްލުމުގެ ކުށުގެ ދައުވާ (ދިވެހިރާއްޖޭގެ ގާނޫނުލްއުގޫބާތުގެ 120 ވަނަ މާއްދާގެ (ހ) ގެ 1 ވަނަ ނަންބަރުގެ ދަށުން) އެވެ.\nޖޫން 26، 2020 ގައި ހިނގި މި މައްސަލާގައި ފުލުހުންގެ ތަހުގީގު ފުރިހަމަ ކުރުމަށްފަހު ދައުވާ އުފުލުމަށް ޕީޖީ އޮފީހަށް ފޮނުވާފައި ވަނީ މިދިޔަ ޑިސެމްބަރު މަހު ކުރީކޮޅެވެ. އަދި ޕީޖީއަށް ހުށަހެޅިތާ އެއް މަސް ދުވަހުގެ ތެރޭގައި ޕީޖީ އޮފީހުން ވަނީ މި މައްސަލާގައި ހިމެނޭ އެކެއްގެ މައްޗަށް ދައުވާ އުފުލާފައެވެ.\nޖޫން 26 ވަނަ ދުވަހު ފަތިހު ހުޅުމާލޭ ފަޅުގައި އަޅާފައި އޮތް ސަފާރީއެއްގައި އަންހެނަކަށް ޖިންސީ ގޯނާ ކުރަން އުޅުނު ކަމަށް ބުނާ މައްސަލާގައި ފުލުހުން ވަނީ އެދުވަހު ކުށުގެ ވެށިން2މީހަކު ހައްޔަރު ކޮށްފައެވެ. ނަމަވެސް ހައްޔަރު ކުރި ދެ މީހުން ވެސް، ތަހުގީގަށް ހައްޔަރު ކޮށްފައި ބެހެއްޓޭނެ އެކަށީގެންވާ ސަބަބެއް ނެތުމުން ކަމަށް ބުނެ ވަނީ ދޫކޮށްލާފައެވެ. މި މައްސަލައިގެ ތަހުގީގުގައި ފުލުހުން ވަނީ، 11 މީހެއްގެ ބަޔާން ނަގާ، އެ ސަފާރީ އަޅާފައިވާ ސަރަހައްދަށް ޑައިވްކޮށް ވިކްޓިމްގެ ފޯނު ހޯދާފައެވެ.\nހަބަރު ސަފާރީ ޕީޖީ ޖިންސީ ގޯނާ\n2020ގެ ފަހު ކުއާޓާގައި ދައުލަތަށް 1.89 ބިލިއަން ރުފިޔާގެ އާމްދަނީ އެއް\nއިދިކޮޅުން ބޭއްވި އިހްތިޖާޖުން 24 މީހަކު ހައްޔަރު ކޮށްފި\nރައީސް އޮފީހުގެ ކޮމިއުނިކޭޝަންސް އޮފީސް ހިންގުން ހޫދު އަށް


Imthiyaz ge kuriah oiy film in ves Kartik fenidhaane! - vNews.mv\nޑައިރެކްޓަރު އިމްތިޔާޒް އަލީ އަދި ކާރްތިކް އާރްޔާން\nއިމްތިޔާޒްގެ ކުރިއަށް އޮތް ފިލްމުންވެސް ކާރްތިކް ފެނިދާނެ!\nއަޒްހާން އިބްރާހިމް 11 February 2020, 11:04\nބޮލީވުޑްގެ ކުޅަދާނަ ޑައިރެކްޓަރު އިމްތިޔާޒް އަލީގެ ކުރިއަށް އޮތް ފިލްމުންވެސް އެކްޓަރު ކާރްތިކް އާރްޔާން ފެނުން ގާތްކަމަށް މީޑިއާގައި ރިޕޯޓުކޮށްފިއެވެ.\nބޮލީވުޑް ހަންގާމާއިން އިމްތިޔާޒްގެ އިތުރު ޕްރޮޖެކްޓެއްގައި ކާރްތިކް މަސައްކަތް ކުރުމަށް ހަމަޖެހިފައިވާތޯ ކާރްތިކްއާ ސުވާލު ކުރުމުން އޭނާ ބުނީ އެސުވާލުގެ ޖަވާބު ދިނުން އެންމެ ރަނގަޅުވާނީ އިމްތިޔާޒް ކަމަށެވެ. އަދި މިވަގުތު ކުރިއަށްދަނީ "ލަވް އާޖް ކަލް" ގެ ޕްރޮމޯޝަން މަސައްކަތްތައް ކަމަށާއި ފިލްމުން ހޯދާ ކާމިޔާބީއަކަށްފަހު އެ ސުވާލުގެ ޖަވާބު ލިބިދާނެކަމަށް ކާރްތިކް ބުންޏެވެ.\nއިމްތިޔާޒްގެ އިތުރު ފިލްމެއްގައި މަސައްކަތް ކުރުމުގެ ވާހަކަތައް ކާރްތިކް ދޮގުކޮށްފައި ނުވާއިރު، ކާރްތިކް ބުނީ އިމްތިޔާޒްއާއެކު އިތުރު މަސައްކަތްތަކެއް ކުރުމަށް ވަރަށް އުއްމީދު ކުރާކަމަށެވެ.\nސާރާ އަލީ ޚާން އާއެކު ލީޑް ރޯލުން ކާރްތިކް ފެނިގެންދާ އިމްތިޔާޒްގެ "ލަވް އާޖް ކަލް" ސިނަމާތަކުގައި އަޅުވާނީ މިމަހުގެ 14 ވަނަ ދުވަހުއެވެ. މިއީ ސާރާއާ ކާރްތިކް އެކީގައި ފެނިގެންދާ ފުރަތަމަ ފިލްމެވެ.\nކާރްތިކްގެ ކުރިއަށް ހުރި މަސައްކަތްތަކަށް ބަލާއިރު ދާދި ފަހުން ސިނަމާގައި އެޅުވި ކާމިޔާބު ފިލްމު "ތަނާޖީ: ދަ އަންސަންގް ވޯރިއޯ" ގެ ޑައިރެކްޓަރު އޯމް ރައުތުގެ އެކްޝަން ފިލްމެއް ހިމެނެއެވެ. މީގެ އިތުރުން "ބޫލު ބުލައްޔާ 2" އިންވެސް ކާރްތިކް ފެނިގެންދާނެއެވެ. ދަރްމާ ޕްރޮޑަކްޝަންގެ "ދޯސްތާނާ 2" ގައިވެސް ލީޑް ރޯލު ކުޅޭނީ ކާރްތިކްއެވެ.\n2011 ވަނަ އަހަރު ބޮލީވުޑަށް ނިކުތް ކާރްތިކްއަކީ މިހާރު އިންޑިޔާގައި ހުރި އެންމެ ފޭން ބޭސް ބޮޑު އެއް އެކްޓަރެވެ. އޭނާއަށް މިހާރު ދަނީ މަޝްހޫރު ޑައިރެކްޓަރުންނާއެކު މަސައްކަތް ކުރުމުގެ ފުރުސަތު ލިބެމުންނެވެ.\nބޮލީވުޑް މުނިފޫހިފިލުވުން އިމްތިޔާޒް އަލީ ކާރްތިކް އާރްޔާން


SunOnline: Athuruga gai quarantine gai thibi meehunah Himandhoo kanbalun ge roadha veehlumeh!\nއަތުރުގާގައި ކަރަންޓީނުގައި ތިބި މީހުންނަށް ހިމަންދޫ ކަނބަލުންގެ ރޯދަވީއްލުމެއް!\nމުއާވިޔަތު އަންވަރު 23 May 2020, 01:56\nހިމަންދޫ ކަނބަލުން އަތުރުގާއަށް ރޯދަ ވީއްލުން ފޮނުވަނީ ---\nއއ. ހިމަންދޫ ކަނބަލުންގެ އިސްނެގުމުގެ މަތިން ކައުންސިލާއި ގުޅިގެން އދ. އަތުރުގާގައި ކަރަންޓީންގައި ތިބި ފަރާތްތަކަށް ރޯދަ ވީއްލުމެއް ދީފި އެވެ.\nހިމަންދޫ ކައުންސިލްގެ ރައީސް ޒައިނަލްއިބާދް 'ސަން' އަށް ވިދާޅުވީ، އެ ރޯދަވީއްލުން ދީފައިމިވަނީ މިއަދު ކަމަށާއި ރޯދަ ވީއްލުން ތައްޔާރު ކޮށްފައިވަނީ ކަނބަލުން އިސްނަގައިގެން ކަމަށެވެ.\n"އަތުރުގަލުގައި ކަރަންޓީން ކޮށްފައި ތިބި މީހުންގެ އިތުރުން އެތަނުގެ މުވައްޒަފުންނާއި އެކު 100 އަށް ވުރެ ގިނަ މީހުނަށް ރޯދަ ވީއްލުން ތައްޔާރުކޮށް ފޮނުވާފައި ވަނީ. އެއީ މިރަށު ކަނބަލުންގެ ވަރަށް ބުރަ މަސައްކަތް،" ޒައިން ވިދާޅުވި އެވެ.\nއަތުރުގާގައި ކަރަންޓީންގައި ތިބި ފަަރާތްތަކަށް ރޯދި ވީއްލުނުން ދިނުމަށް ހިމަންދޫ ކަނބަލުން ތައްޔާރު ކުރަނީ ---\nރޯދަ ވީއްލުން ތައްޔާރު ކުރުމަށް ޖުމްލަކޮށް ރަށުގެ ހުރިހާ ރައްޔިތުންގެ ފަރާތުން ވެސް އެއްބާރުލުން ލިބުނުކަން ޒައިން ފާހަގަކުރެއްވި އެވެ. އަދި މީގެ ކުރިން ވެސް ކައުންސިލުން އިސްނަގައިގެން އަތުރުގާއަށް 30 ކިލޯގެ ކަދުރު ފޮނުވާފައިވާ ކަމަށް ވެސް އޭނާ ވިދާޅުވި އެވެ.\nމާލޭގައި ހަލުވިކަމާއި އެކު ކޮވިޑް-19 ފެތުރެން ފެށުމާއި އެކު މިދިޔަ މަހުގެ 15 ވަނަ ދުވަހުން ފެށިގެން މާލެ ވަނީ ލޮކްޑައުންކޮށްފަ އެވެ. ސަރުކާރުން މިހާރު ނިންމާފައި ވަނީ ޒަރޫރީ ހާލަތްތައް މެދުވެރިވެ މާލެއިން ރަށަށް ދާންޖެހޭ މީހުން، އަމިއްލަ ރަށަށް ދިއުމުގެ ކުރިން ޓްރާންސިޓް ކަރަންޓީނު ފެސިލިޓީތަކުގައި 14 ދުވަހުގެ ކަރަންޓީނު ފުރިހަމަކޮށް ޓެސްޓުކުރުމަށް ފަހު ރަށަށް ފޮނުވުމަށެވެ.\nއަތުރުގާގައި ތިބި ފަރާތްތަކަށް ހިމަންދޫ ކަނބަލުން ފޮނުވި ރޯދަ ވީއްލުން ---\nއެ ފަރާތްތައް އެ މީހުންގެ ރަށްތަކަށް ގެންދިއުމަށް ރާއްޖޭގެ ހުރިހާ ސަރަހައްދެއްގައި ވަނީ ކަރަންޓީން ފެސިލިޓީތައް ގާއިމްކޮށްފަ އެވެ. ކަރަންޓީން ފެސިލިޓީތަކުގެ ގޮތުގައި ހަމަަޖައްސާފައިވަނީ ރިސޯޓްތަކެވެ. ނަމަވެސް މާލެ ފިޔަވައި އެންމެ ގިނަ ރިސޯޓްތައް ހުރި އަރިއަތޮޅުގައި ކަރަންޓީން ފެސިލިޓީއެއްގެ ގޮތުގައި އިނީ އަތުރުގާ އެކަންޏެވެ.\nމާލެއިން ފުރައިގެން ރަށްރަށަށް ދާން 5،000 އެއްހާ ރައްޔިތުން ވަނީ އެދިފައެވެ. އޭގެ ތެރެއިން އެއް ބަޔަކު ފޮނުވާލާފައިވާއިރު މި މަހުގެ 24 ވަނަ ދުވަހުގެ ކުރިން މަދުވެގެން 1800 މީހަކު ރަށަށް ފޮނުވަށްޓަކައި ކަރަންޓީނަށް ފޮނުވޭނެ ކަމަށް ސަރުކާރުން ވަނީ ހާމަކޮށްފަ އެވެ.\nކަރަންޓީނުގައި ތިބި މީހުންނަށް ހިމަންދޫއިން ރޯދަ ވީއްލުމެއް\nޑިންގީއެއްގައި ރަށުން ފޭބި ހިމަންދޫ ބަޔަކު ހައްޔަރުކޮށްފި


ފްލޫ ސީޒަން: ބަލިވެ އުޅޭ އިރު ކާން އެންމެ ރަނގަޅީ ކޯއްޗެއް؟\n12 ޖަނަވަރީ 2022 - 09:35 2\nމާލޭ ސަރަހައްދުގައި ހަލުވި ކަމާއިއެކު ހޮޑުލުމާއި ބޭރަށް ހިންގުން ފެތުރެމުންދާތާ ގާތްގަނޑަކަށް މަހެއްހާ ދުވަސް ވަނީ އެވެ. ވަކި އުމުރުފުރާ އެއް އިސްތިސްނާ ނުވެ، މި ފްލޫ ގެ އަސަރެއް ކިރިޔާވެސް ކޮށްފިނަމަ މުޅި ގޭބިސީ އެއްކޮށް ބަލިކޮށްލާ ވަރުގެ ބަލިގަނޑެކެވެ.\nމިހާރު ފެތުރިގެން އުޅޭ ފްލޫ ޖެހޭ ގިނަ މީހުންގެ ފަރާތުން އެންމެ ގިނައިން ފެންނަ އަލާމާތަކީ ހޮޑުލުމާއި ބޭރަށް ހިންގުމެވެ. އެހެންވީމަ މި އާޓިކަލްގައި މި ހިމަނާލަނީ، މިހާރު ފެތުރިގެން އުޅޭ ވައިރަލް ފްލޫ ޖެހިގެން އުޅޭ އިރު އަވަހަށޑް ބަލިން ފަސޭހަވާން އެހީތެރިވެދޭނެ ބައެއް ކާނާ ތަކެވެ.\nރޯގާޖެހި, ހޮޑުލައި އަދި ބަނޑުދިޔާވާނަމަ ކެއުން ބަހައްޓަންވީ ގޮތް މި ކިޔައިދެއްވަނީ ޑައިޓީޝަން އާސިޔާ އަބްދުލްރަހީމް އެވެ.\nއައިޖީއެމްއެޗްގައާއި އަދި ޓްރީޓޮޕްގައިވެސް މަސައްކަތްކުރައްވާ އެތެރެހަށީގެ ޑޮކްޓަރު ޑރ. މުހައްމަދު އަލީ ވިދާޅުވި ގޮތުގައި މި ބަލީގައި ފެންނަނީ ތިން އަލާމާތެކެވެ. އެއީ ރޯގާއާއި, ބޭރަށް ހިނގުން/ބަނޑު ދިޔާވުން އަދި ހޮޑުލުމެވެ.\nމި ތިން އަލާމާތުގެ ތެރެއިން އެއްވެސް އަލާމާތެއް ފެންނަނަމަ ކެއުމުގައި ހިމަނަންވީ އެންމެ މުހިންމު ބާވަތަކީ އާސިޔާ ބުނާގޮތުން ވިޓަމިން ސީ އެވެ.\nގިނަފަހަރު ބަލިވެގެން ހޮސްޕިޓަލަށް ދިއުމުން ވިޓަމިން ސީ ސަޕްލިމެންޓް ޑޮކްޓަރުން ޕްރިސްކްރައިބް ކުރެއްވިއަސް, ހަށިގަނޑަށް އެންމެ ފައިދާހުރީ ކާނާއިން މި މާއްދާ ލިބިގަތުން ކަމުގައި އާސިޔާ ބުންޏެވެ\nހާއްސަކޮށް ރޯގާއާއި ހޮޑުގެ އަސަރުކުރާނަމަ ވިޓަމިން-ސީ އިން މުއްސަނދި ބާވަތްތަކަކީ އަނގަޔަށް މީރު ކާލަން ފަސޭހަވާނޭ ބާވަތަކަށްވާނެ ކަމަށް އާސިޔާ ބުންޏެވެ. ވިޓަމިން ސީ ގިނައަދަދަކަށް އެކުލެވޭ އަދި ދިވެހި ބާޒާރާއި ރައްޓެހި ބާވަތްތަކުގެ ތެރޭގައި އޮރެންޖް, އަލަނާސި, ފޭރު, ލުނބޯ, ދުމަށި ލުނބޯ, ގޯބިލި, ބިލިމަގު ފަދަ ބާވަތްތައް ހިމެނެ އެވެ. ހަމައެޔާއެކު, ބެލް ޕެޕާ, ސްޓްރޯބެރީ, ބްރޮކޮލީ އަދި މުރަނގަ ފަތުގައިވެސް ވިޓަމިން ސީ ގިނައަދަދަކަށް ހިމެނޭއިރު, މި ބާވަތްތަކަކީ ދޮށީ އުމުރުގެ މީހުންނާއި ކުޑަކުދިންވެސް ކެއުމުގައި ކޮންމެހެން ހިމަނަންޖެހޭ އަދި ބަލިން އަވަހަށް ރަނގަޅުވުމަށް އެހީވެދޭނެ ބާވަތްތަކެކެވެ.\nމި ބައްޔާއި ބެހޭގޮތުން ދެން އެންމެ ފޯރީގައި ދެކެވެނީ ޔޯގަޓްގެ ވާހަކަ އެވެ. އެހެންނަމަވެސް އާސިޔާ ބުނިގޮތުގައި ޔޯގަޓްގެ ހަގީގީ ފައިދާ ކުރާނީ ބޭރަށް ހިންގުން މެދުވެރިވަނީ "ބެކްޓީރިއާ" އަކުން ކަމުގައިވާނަމަ އެވެ. ނަމަވެސް މިހާރު ފެތުރެމުންމިދާ ބައްޔަކީ ވައިރަހެއްގެ ސަބަބުން މެދުވެރިވާ ކަމެއް ކަމުގައި މިހާރު ވަނީ ދެނެގަނެވިފަ އެވެ.\n" މިހާރު މިއުޅެނީ ވައިރަލް ޑައިރިއާ އެއް. އެހެންވީމަ ޔޯގަޓް އަކީ އެހާ އެފެކްޓިވް އެއްޗެއް ނޫން. އެއާއެކު ޔޯގަޓްގެ ނަމުގައި ގިނަފަހަރު ވިއްކަން ހުންނަނީ އަސްލު ޔޯގަޓްއެއްވެސް ނޫން." އާސިޔާ ބުންޏެވެ.\nއާސިޔާ އިތުރަށް ބުނިގޮތުގައި ބަނޑުދިޔާވާނަމަ އެކަމުން ފަސޭހަވުމަށްޓަކައި ޔޯގަޓް ބޭނުންކުރަނީ އާންމު ކާނާ ވިހަވުން ފަދަ ބަލިތައް ޖެހުމުންނެވެ.\nވައިރަލް ބަލިގަނޑެއްގައި ހަށިގަނޑު ރެޕްލެނިޝް ކުރުމަށްޓަކައި ގިނަގިނައިން ދިޔާތަކެތި ބޭނުންކުރުމާއި, އިލެކްޓްރޯލައިޓްސް ބޭނުން ކުރުން ވަރަށް މުހިންމެވެ.\nމިގޮތުން ގޭގައި ރޯގާ ޖެހިގެން އުޅޭނަމަ ލުނބޯހުތުފަނި ހަކުރު ނާޅާ ގިރުމަށްފަހު ކުޑަ ލޮނުކޮޅެއް އަޅައިގެން ތައްޔާރުކޮށްފައި ބެހެއްޓިދާނެ. ނުވަތަ އޮރެންޖްއަކީވެސް ފަސޭހައިން ލިބޭނެ އަދި ފައިދާހުރި އެއްޗެއްކަމަށް އާށިޔާ ފާހަގަކުރި އެވެ.\n" މުހިންމީ އޮރެންޖް ކާއިރުވެސް ގްލުކޯސް ފަދަ ބާވަތްތައް ނާޅާ ވީހާވެސް ތާޒާކޮށް ކެއުން. ލުނބޯހުތު ފަނި ގިރާއިރުވެސް ހަކުރު ނާޅާ ބޭނުންނަމަ ކުޑަ މާމުއި ކޮޅެއް އަޅާލެވިދާނެ. " އާސިޔާ ބުންޏެވެ.\nހަމައެޔާއެކު އޯއާރްއެސް އަކީވެސް މިފަދަ ބަލިތައް ޖެހި ހަށިގަނޑުން ދޫވާ މުހިންމު މާއްދާތައް އަނބުރާ ލިއްބައިދީ ގައިގައި ވަރުޖައްސައިދިނުމަށްޓަކައި ވީ އެންމެ އަވަހަށް ބޭނުންކުރުން އެދެވިގެންވާ ބާވަތެކެވެ.\nހަކުރު ބަލީގެ މީހުންނަށް: "ސްވީޓްނާ" ބޭނުން ނުކުރޭ\nއާސިޔާ ބުނާގޮތުން ބޭރަށް ހިންގާ ހޮޑުލުމުގެ އަލާމާތްތައް ފެންނަ ހަކުރު ބަލީގެ މީހުން "ސްވީޓްނާ" ބޭނުންކޮށްފިނަމަ ގޭސްޓްރައިޓިކްވެ ބަލި އިތުރަށް ގޯސްވުމުގެ ފުރުސަތު ވަރަށް ބޮޑު ކަމަށެވެ.\nޖޫހަށްވުރެ ރަނގަޅީ މޭވާ ކެއުން\nމާބޮޑަށް ބަލިވެ ގައިން ވަރުދާން ފެށުމުން ކެއުމަކީ ގިނަފަހަރު އަހަރެމެންނަށް ކުރުމަށްވުރެ އުނދަގޫ ކަމެކެވެ. މި ހާލަތުގައި އެކި ރަހަތަކުގެ މޭވާ ޖޫހުން ގެ ފުރާލެވޭއިރު މިއީ އަދި އެންމެ ރަނގަޅު ގޮތެއް ނޫނެވެ.\nޖޫހަށްވުރެ މުޅި މޭވާގައި ހިމެނޭ ނިއުޓްރިއަންޓްސް މާ ގިނަވާނެ އެވެ. ހާއްސަކޮށް ޖޫސް ކުރުމުން ނުވަތަ ޕެކެޓް ޖޫސްތަކުގައިވެސް މޭވާގައި ހުންނަ ފައިބާ މާއްދާ އުނިވެ އެވެ.\nބަލި ރަނގަޅުވާން ފެށުމުން ބެލެންސްޑް މީލް އެއް\nމި ބަލީގެ އެކި ސްޓޭޖްތަކުގެ ތެރެއިން ފުރަތަމަ މަރުހަލާގައި ކުދިންނާއި ބޮޑެތި މީހުންވެސް ހޮޑުލާ, ބޭރަށް ހިންގާ, ރޯގާގެ އުނދަގޫތައް ދިމާވާއިރު, ގަދައަށް ކާންދޭން އުޅުމުގެ ބަދަލުގައި އެމީހަކަށް ކިރިޔާވެސް ކެވޭ އެއްޗެއް ދިނުމުން ފުދޭނެ އެވެ. މުހިންމީ ވީހާވެސް ބޮޑާށް ވިޓާމިން ސީ ދެވުމެވެ.\nއެއަށްފަހު ބަލިން ރަނގަޅުވާން ފެށުމުން މިންހެޔޮ ކެއުމަކަށް ބަދަލުކުރަން ވާނެ އެވެ. ހާއްސަކޮށް "ޕްރޮޓީންސް" ގިނަ އަދަަދަކަށް ހިމެނޭ މަހާއި, ބިހާއި, ކުކުޅު ފަދަ މީޓްގެ ބާވަތްތަކާއި ކިރު އެކުލެވޭ ބާވަތްތައް ބަލިން ފަސޭހަވުމުން ދިނުން ވަރަށް މުހިންމެވެ.\n" ކިރުގައި ހުންނަ ލެކްޓޯސްއަކީ ހަޖަމުކުރަން އުނދަގޫ މާއްދާއެއް. އެހެންވީމަ މިފަދަ ބައްޔެއް ޖެހިގެން އުޅޭއިރު ކިރުގެ ބާވަތްތައް ބޭނުންކުރުމުން އިތުރަށް ހޮޑުލެވި ސްޓޮމަކް އަޕްސެޓްވޭ. " - އާސިޔާ\nހަމައެޔާއެކު ކާން އުނދަގޫވެގެން އުޅޭ ދުވަސްތަކުގައި ބައެއްކަހަލަ ސޫޕްތަކަކީވެސް ކާލަން ފަސޭހަ އަދި ހަށިގަނޑަށް ފައިދާހުރި އެއްޗަކަށް ވާނެ އެވެ. މިގޮތުން ކުޅި ބަތްޕެން, މައިންސްޓްރޯން ސޫޕް އާސިޔާ ފާހަގަ ކުރިއެވެ. އަދި މިންޓްއަކީވެސް ރޯގާގެ އަލާމާތްތައް ލުއިކޮށްދޭ އެއްޗަކަށްވާއިރު ,މިންޓް ފަތުން ސައިތަށްޓެއް ނުވަތަ ލުނބޯއާއި މިންޓްއާ އެއްކޮށްގެންވެސް ރަހަމީރު އެއްޗެއް ތައްޔާރުކުރެވިދާނެ އެވެ.


Fuluhunnah Inzaarudhin Meehaku Hayyarukohfi - Vaguthu\nކޮވިޑް މަތިން ހަނދާން ނައްތާލެވޭކަށް ނެތް - 1 މިނެޓް ކުރިން\nފުލުހުންނަށް އިންޒާރުދިން މީހަކު ހައްޔަރުކޮށްފި\nފުލުހުންނަށް އިންޒާރުދިން އުމުރުން 19 އަހަރުގެ ދިވެހި ފިރިހެނަކު ރޭ މެންދަމު ހައްޔަރުކޮށްފިއެވެ.\nފުލުހުން މިއަދު ވިދާޅުވީ މަސްތުގެ ހާލަތުގައި ހުރި 20 އަހަރުގެ ދިވެހި ފިރިހެނަކު ރޭ 03:10 ހާއިރު ފުލުހުންގެ ބެލުމުގެ ދަށަށް ގެނައި ވަގުތު އޭނާ ކައިރީގައި ހުރި 19 އަހަރުގެ ދިވެހި ފިރިހެނަކު މާރާމާރީ ހިންގާނެ ކަމަށް ބުނެ ފުލުހުންނަށް އިންޒާރު ދިން މައްސަލައިގައި ހައްޔަރު ކޮށްފައިވާ ކަމަށެވެ.\nއޭނާ ހައްޔަރުކޮށްފައި ވަނީ މާފަންނު ޕޮލިސް އިންނެވެ.\nފުލުހުންނަށް އިންޒާރު ދިނުމަކީ ޖަލު ޙުކުމެއް އަންނަ ކުށެކެވެ.\nއޮކްޓޯބަރ 15, 2019 09:29\nއާންމު ރައްޔިތުންނަށް މީހުން ބިރުދައްކާ ރިޕޯރޓްކުރުމުން ފުލުހުން މައްސަލަތަށް ނިންމާ ހުކުމާއި ހަމައިން އެމީހަކު ދޫވަނީ ، ދެން މިބަދަލުވީ ގުރޭޑް ފުލުހުންނަށްވެސް ވައްވައްޖަހަން ފެށީ ... ދެރަކަމެއް\nއޮކްޓޯބަރ 15, 2019 09:50\nއިންޒާރަކީ ކޮންމެ މީހަކަށްވެސް ދެވޭނެ އެއްޗެއް. އަންނަން އޮތް އަދި އަންނާނެ ކަންޔަގީނަވެގެންވާ އިންޒާރާމެދު ޤާފިލްވެތިބެވެނީ. މީހަކަށް ރުޅިއައިސްގެންވެސް އެއްޗެއް ދެނެއް ނުބުނެވޭނެ. ޓެރަރިޒަމްގެ އާގާނޫނުގެ ދަށުން އެވަނީ މަނާކުރެވިފައި. ރުޅިއަޔަސް ދެންބުނަންވާނީ ވަރަށް ލޯބިވެއޭ.\nއޮކްޓޯބަރ 15, 2019 11:16\nސާބަހޭ ފުލުހުން. ފުުއްޕާ މީހުން ސައިޒުކުރޭ\nއޮކްޓޯބަރ 15, 2019 11:55\nމީ ރައްޔިތުން ބިރުގަން ނަވަން ކުރާ ހާ ކަންތައް ތައް. ޢަހަރެމެން ބިރެއް ނުގަން ނާނެ ފުލުހަކަސް ކުބުހަކަސް.. އަމިއްލަ ދިފާއުގައި ކުރަން ޖެހޭ ކަމެއް ބުނަން ޖެހޭ ބަހެއް ބުނާ ނަމު. ޢެހެންޔާ މީ އަޅުވެތި ކަމެއް ނޫން ވިއްޔާ.\nއޮކްޓޯބަރ 15, 2019 16:14\nދެން އެހެން ވިއްޔާ ރާއްޖޭގެ އެންމެ މަތީ ވެރިޔާ އަށް. (ރައީސުލް ޖުމްހޫރިއްޔާ) އަށް އިންޒާރުދިން ޝަހިންދާ ހައްޔަރު ނުކުރެވިގެން އުޅެނީ ކީއްވެ!